1 Million Dollar Jamaavi Iru SOF Akee Kon Kunfunyehkan Nuves Engey- Raees Yameen - Vaguthu\nއެއް މިލިއަން ޑޮލަރު ޖަމާވިއިރު އެސްއޯއެފް އަކީ ކޮން ކުންފުންޏެއްކަން ނުވެސް އެނގޭ- ރައީސް ޔާމީން\nނޫސްވެރިންގެ ބައްދަލުވުމެއްގައި ކުރީގެ ރައީސް ޔާމީން - ވަގުތު އިމޭޖަސް: މުޙައްމަދު ޖިމީ\nއެކައުންޓަށް އެއް މިލިއަން ޑޮލަރު ޖަމާވިއިރު އެސްއޯއެފް އަކީ ކޮން ކުންފުންޏެއްކަން ނުވެސް އެނގޭކަމަށް ކުރީގެ ރައީސް އަބްދުﷲ ޔާމީން ވިދާޅުވެއްޖެއެވެ.\nފުލުހުންގެ އިދާރާ އަށް ވަޑައިގެންނެވުމަށްފަހު، އެތަނުން ނިކުމެވަޑައިގެން ނޫސްވެރިންނަށް މައުލޫމާތު ދެއްވަމުން އެމަނިކުފާނު ވިދާޅުވީ އެސްއޯއެފުން އެމަނިކުފާނުގެ އެކައުންޓަށް ފައިސާ ޖަމާކުރިކަން ސަމާލުކަމަށް ގެނައީވެސް އެންޓި-ކޮރަޕްޝަން ކޮމިޝަން (އޭސީސީ) އިންކަމަށެވެ.\n"އަދީބު އަޅުގަނޑު ކައިރީ ދެންނެވި މިހާރު ކޮންމެސް ލާރިއެއް، އެއް މިލިޔަން ރައީސްގެ އެކައުންޓަށް ޖަމާކޮށްފައޭ. ދެން އޭގެ ދުވަސްކޮޅެއްފަހުން އޭސީސީން ގުޅާފައި ބުނީ ރައީސްގެ އެކައުންޓަށް އެސްއޯއެފުން ފައިސާ ޖަމާވެފައި އެބަ ހުއްޓޭ. ދެން އޭރު އެސްއޯއެފަކީ ކޮން ކުންފުންޏެއްކަމަށް އަޅުގަނޑަކަށް ނުވެސް އެނގޭ." ޔާމީން ވިދާޅުވިއެވެ.\nޔާމީން އިތުރަށް ވިދާޅުވީ އެސްއޯއެފުން ޔާމީނަށް ފައިސާ ދޭން ޖެހޭ އެއްވެސް ސަބަބެއް ނޯންނާނެކަމުގައެވެ. ހަމައެހެންމެ، އެކައުންޓަށް ވަތް ފައިސާ އަކީ އެސްއޯއެފުން ދިން ފައިސާކަން އެނގޭނެ ގޮތެއްވެސް ނޯންނާނެކަމަށާއި، ކުރިން ކެމްޕޭނު ފައިސާ ބަލަހައްޓަނީ އަޙުމަދު އަދީބުކަމަށްވެސް ކުރީގެ ރައީސް ވިދާޅުވިއެވެ.\n"އެސްއޯއެފުން އަޅުގަނޑަށް އެއްވެސް ލާރިއެއް ދޭން ޖެހޭ ސަބަބެއް ނޯންނާނެ. އެއީ އެސްއޯއެފުން ދިން ލާރިއެއްކަމެއް އެނގޭނެ ގޮތެއްވެސް ނެތް. އަޅުގަނޑުގެ އެކައުންޓަށް ވަދެފައި ހުރި ފައިސާއެއް ވަދެފައި ހުރީ މީގެ ކުރީގައި އަޙުމަދު އަދީބު ހައްޔަރު ކުރަންދެން އަޅުގަނޑަށް ކެމްޕޭން ކުރަން ލިބޭ ފައިސާ އެއީ ހަމަ ރާއްޖެއިން އެކި އެކި ފަރާތްތަކުން ކެމްޕޭނަށް ލިބޭ ފައިސާ މެނޭޖް ކޮށްދެއްވަނީ އަދީބު. އެހެންކަމުން އަދީބު އަތްޕުޅުގައި ހުރީ އަޅުގަނޑުގެ ކެމްޕޭނަށް ލިބިފައި ހުރި ފައިސާ." ޔާމީން ވިދާޅުވިއެވެ.\nމީގެއިތުރުންވެސް ޔާމީން ވިދާޅުވީ އެއްވެސް ގޮތަކުން މަނީ ލޯންޑްރިންގ ގައި ބައިވެރިވެފައި ނޯންނާނެކަމަށާއި އެއީ ދެކޮޅަށް އޮންނަ ކޮންސެޕްޓް އެއް ކަމަށެވެ. ހަމައެހެންމެ، އެސްއޯއެފްގެ ހުރިހާ ފައިސާއަކީ އެމްއެމްޕީއާރްސީގެ ފައިސާ ނޫންކަމަށްވެސް މިރޭވެސް ވިދާޅުވިއެވެ.\n"މަނީ ލޯންޑްރިންގ އަކީ ދެކޮޅަށް އޮންނަ ކޮންސެޕްޓެއް. އެއް ކޮޅުގައި އޮންނަ ކޮންސެޕްޓަކީ ލޯންޑަރ ކުރާ މީހާ. އަނެއް ކޮޅުގައި އޮންނަ ކޮންސެޕްޓަކީ އެފައިސާ ލިބޭ މީހާ. އެކަމުގައި އެހީވިތޯ ނޫންތޯ. މިހާތަނަކަށް ނޯންނާނެ ރާއްޖޭގެ ޝަރުއީ ކޯޓަކުންވެސް އަދި އެއްވެސް ތަހުގީގީ އިދާރާއަކުންވެސް ނިންމާފަކާއެއް އެސްއޯއެފްގައި ހުރި ހުރިހާ ފައިސާ އަކީ އެމްއެމްޕީއާރްސީ ފައިސާކަމަކަށް. އެއްވެސް ތަހުގީގީ އިދާރާއަކުން ނުވަތަ ޝަރުއީ ކޯޓަކުން ނޯންނާނެ ނިންމާފަކާ އެސްއޯއެފްގެ އެކައުންޓަކުން ދީފައި ހުރި ހުރިހާ ޗެކް ތަކަކީ މަނީ ލޯންޑްރިންގެ ގޮތުގައި ބެލެވޭނެ ޗެކްތަކެއްކަމަށް." ކުރީގެ ރައީސް ވިދާޅުވިއެވެ.\nޔާމީން މިރޭ ވަނީ ފުލުހުންގެ އިދާރާގައި ފަސް ގަޑިއިރު ހޭދަ ކުރައްވާފައެވެ.\nޖެނުއަރީ 8, 2019 21:21\nރައީސް އަބްދުﷲ ޔާމީނަ ސާބިތުކަން އިތުރަށް ދެއްވާށި آمين\nޖެނުއަރީ 8, 2019 21:44\nކެރޭ މީހެއް ނުލިބޭނެ ދެނެއް\nޖެނުއަރީ 8, 2019 21:34\nޖެނުއަރީ 8, 2019 21:50\nއަދިވެސް ފައިސާގަ ބެއްދޭތޯތަ ބެލެނީ. ފައިސާ ފޮއްޗެއް ކާންދޭންފެނޭ. ހުކުމްކޮށްފަ އަވަހަށް ޖަލަށް ލާންވީ. ޖަލު ގޮޅީގަ ފާރުތަކުގައި ވެސް ޑޮލަރު ވޯލްޕޭޕަރ ހިއްޕާފަ އެތަނަށް އެމީހާ ލާންވާނީ ވެސް. ސީލިންގ އޮންނަންވާނީ ފައްސަތޭކަ ރުފިޔާގެ ވޯލްޕޭޕަރު ތަތް ކޮށްފަ. ބޯފެން ހުންނަންވާނީ ފަސްރުފިޔާގެ ނޫޓްގަ ފަނިގިރާފަ.!\nޖެނުއަރީ 8, 2019 21:52\nފުރަތަމަ ތަހުގީގުކޮށްގެންތާ ކޯޓުން ނިންމެނީ\nޖެނުއަރީ 8, 2019 21:56\nނޫނޭވާ........ ޢަބްދުލް ޤައްޔޫމް ސީދީގެ ފިރިހެންދަރީންނަށް މާތްﷲގެ ކުޅަދުންވަންތަކަމުން ދުލެއްދެއްވާފައި އެބައޮތް.\nޖެނުއަރީ 8, 2019 22:09\nހައްހައްހާ! ތިނޫނީ ގެއަށް ޙަރާމް ފައިސާ ވެއްދިކަމަށް އެއްބަސްވި ވަގެއް މި ދުނިޔޭގަވެސް ނުހުންނާނެ!\nޖެނުއަރީ 8, 2019 22:23\nމާތްﷲ މަނިކުފާނަށް ސާބިތުކަން ދެއްވައި އަދުއްވުން ބަލިކަށި ކުރައްވާނދޭ\nޖެނުއަރީ 8, 2019 22:29\nޢެއްވެސް އެއްޗެއް މަށައްނޭނގި މަގޭ އެކައުންޓައްވެސް ފާސާޖަމާވާނެނަމަ.\nޖެނުއަރީ 8, 2019 23:53\nއެ ފައިސާ ޖަމާކުރީ ރީލޯޑު ވަޒީރު ފޮނުވި މީހެއް. ރީލޯޑޭ އަށް އެނގޭނެ އެކަން ހިނގައިދިޔަ ގޮތް. އެކަލޭގެ ހިފާ ހައްޔަރު ކޮށްގެން ތަހުގީގު ކުރޭ. ކެރޭނެތަ؟\nޖެނުއަރީ 9, 2019 02:16\nތިޔައީ ރާއްޖެ މިދެކޭ ޒަމާނީ ތަރައްގީގެ ބާނީ.\nމަނިކިފާނަށް ޒާތީވެގެން މިއުޅޭ ބައިގަނޑު\nނިކަމެތި ކުރައްވާންދޭވެ..... އާމީން.\nޖެނުއަރީ 9, 2019 02:27\nރައީސް ޔާމީނާ ނުކުޅޭތި އެއީ މިގައުމުދުއް ތަރައްގީގެ ބާނީ ބުރިޖަކީ އަހަރުމެންގެ ހިތް ހިތާނުކުޅޭތި .\nޖެނުއަރީ 9, 2019 04:54\nސާބަސް މަނިފާނު ނުހައްގުން ޖަލަށްލާ ސާބިތުކަންމަތީ ހުންނަވާ\nޖެނުއަރީ 9, 2019 08:02\nތިޔަ މައްސަލާގައި ހިމެނޭ މަދަނީ ކަންކަމުގައި ޝައްކުތަކެއް ހުރުމުން ކަންބޮޑުވާން ޖެހޭނެއެވެ. ތިޔަ މައްސަލައަކީ، ވަރަށްނުސާފު މައްސަލައެކެވެ. ނުސާފުކޮށް އޮތް މައްސަލައެއްނަމަ ކުރުޖުމުލައަކުން ފުއްދާލެވޭތޯ ބަލަންޖެހޭއިރު، ވާހަކަތައް ގިނަވެ އިތުރުވަމުން ދިޔުމަކީވެސް މައްސަލައެކެވެ.\nޖެނުއަރީ 9, 2019 08:05\nކުށެއް ނުކުރާނަމަ ޖެހިލުން ވާކަށް ނުޖެހޭނެ. ތިޔަ ކަމުގައި މާﷲ ޔާމީނަށް ސާބިތުކަން ދެއްވާށި. އާމީން.\nޖެނުއަރީ 9, 2019 08:07\nނޭގެޔޭ ބުނެގެން ނުނިމޭނެ\nޖެނުއަރީ 9, 2019 09:48\nސާބަހޭ ރައީސް ޔާމީން މާތް ﷲ މަނިކުފާނަށް އަބަދުވެސް ސާބިތުކަން ދެއްވާށި އާމީން،،


LAARA GE VAAHAKA: Eyshal\n(4 ޖުލައި 2019 އާ ގުޅޭ)\n"އީޝަލް... އީޝަލްތަ؟" އަޖައިބުވެފައި ހުރި ޒިޔަޒެލްއަށް ބުނެލެވުނެވެ. ކުރިމަތީހުރީ އެންމެ ޖިންނިއެކެވެ. ނަމަވެސް އޭނާގެ ބާރު އަންދާޒާ ވެސް ނުކުރެވެއެވެ.\n"ތީ ކާކު؟" ލުގަލްބަންދާ ކުރިއަށް ޖެހިލައި އެއްސެވެ.\n"ކަލޭ ސަމާސާ ކުރަނީތަ؟ އަހަރެމެންގެ ކުރީގެ ސާހިބު ޤަލްބީގެ މަތިން ހަނދާންނެތުނީތަ؟ އަރްފަޒާދު!... ކަލެއަށް މުސްކުޅި ބަލި ޖެހުނީތަ؟ އެކަމަކު ކަލޭ ކުރިއަށްވުރެ ބާރުގަދަވެއްޖެ، މިފަހަރުގެ ސާހިބު ޤަލްބީއަށްވުރެ ވެސް ކުޅަދާނައީތަ؟ ދެން ޅަކުއްޖަކު ރޯހެން އޭނާ އެ ރޮނީ ކީއްވެތަ؟" ލުގަލްބަންދާއަށް ބަލަން ހުރި ޖިންނި ޒާތަކަށް ހީނގެންފައި ބުންޏެވެ.\n"އަރް... އަރްފަޒާދު... އޭނާ... އޭނާ އެނގެނީ ކިހިނެއް؟ ކަލޭތީ ކާކު؟ މިތަނަށް ފޮނުވައިގެންތަ ތިއައީ؟... ކޮބާ ބޭނުމަކީ؟" ލުގަލްބަންދާއަށް ދުވަހުވެސް ނުލިބޭހާ ސިހުން ލިބިއްޖެއެވެ. އެ ޖިންނި އަރުފަޒާދުގެ ނަން ބުނުމުންނެވެ.\n"ތީ... އަރްފަޒާދެއްނޫންތަ؟..." މިފަހަރު އެ ތަނަށް ހާޒިރުވެ ހުރި ޖިންނިއަށް ވެސް ހައިރާންކަމެއް ލިބުނެވެ. ފަރުވާތެރިކަމާއެކު ލުގަލްބަންދާއަށް ބަލަން ހުރެފައި އަނެއްކާ ވެސް ވާހަކަދެއްކިއެވެ.\n"އަހަރެންނަށް އެންމެފަހުން ގޮވާލެވުނުތާ ދެހާސް އަހަރުވެއްޖެ، ތިޔައީ އަރްފަޒާދެއްނޫންތާ... އޭނާނަމަ އެނގޭނެ އަހަރެންމީ ކާކުކަން؟ އަހަރެމެންނަށް ގޮވާނުލަނީސް ފާޅުވުމުގެ ހުއްދަ ލިބިގެނެއްނުވާކަން، އަހަރެމެން އުފެދުނީ އެފަދައިން، އަހަރެމެންގެ ތެރެއިން ސިއްރުތަކަށް ގޮވާލާނޭ ޖިންނިއަކު ފާޅުވުމުން ނޫނީ އަހަރެންނަށް މިނިވަންކަމެއްނުލިބޭނެ، އަހަރެންގެ ވަޒީފާއަކީ އޭނާއަށް ކިޔަމަންވުން، އަދި އަހަރެންގެ ބާރާއި ކުޅަދާނަކަން އޭނާގެ އެއްޗަކަށްވެދޭ، އަހަރެންނަށް އެއީ މިނިވަންކަމަށް ވިޔަސް އެހެން ޖިންނީންގެ ނަޒަރުގައި އަހަރެންނަކީ ސާހިބެއްގެ ވަށައިގެން އުޅޭ ވަފާތެރި އަޅު ކުއްތާއެއް ފަދަ.... އޭތް! ކަލޭގެ ރައްކާތެރިކަން އެމީހަކަށްދޭ ކަލޭ ބޯލަނބާ ސާހިބަށް ގޮވާބަލަ، އަހަރެންނަށް މިތަނަށް އަންނަން އެނގުނީ އޭނާ ގޮވާލުމުން، އަހަރެންގެ ސާހިބުގެ ދުލުން އަހަރެންގެ ނަން ފުރަތަމަ ކިޔާނެ، އޭރުން އެނގޭނެ އަހަރެންމީ ކާކުކަން؟ ކަލޭ ނުގޮވާނަމަ އަހަރެން އޭނާގެ ކުރިމައްޗަށް ހިނގައިދާނަން، އެހުރި ބެރެބެދި ގަސް ތެރޭގައި އޭނާ އެބަހުރި، ކަލެއަށް އެނގޭނެ އަހަރެމެން ދެ މީހުން ކުރިމަތިލައިގެން އެކަކަށް ވެސް ކުރިއެއްނުލިބޭނެކަން" އެ ޖިންނި އެ ދައްކަނީ ކާކުގެ ވާހަކަކަން ލުގަލްބަންދާއަށް އެނގުނެވެ. އެއާއެކު އޭނާގެ ބައްޕަ ކިޔައިދީފައިވާ ވާހަކަތަކުގެ ހަޤީޤަތް ލުގަލްބަންދާއަށް ސާފުވެއްޖެއެވެ.\n"ކަލޭ ތިހުރިތަނުން އެންމެތަންފުކެއް ވެސް ކުރިއަށް ނުޖެހޭތި؟" އިންޒާރެއް ފަދައިން ލުގަލްބަންދާ ބުންޏެވެ. އެއާއެކު އެދިމާ މަތީގައި ވާހުތެރޭ ހުއްޓިލައިގެން ހުރި ޖިންނި ހީގަތެވެ. ނުރުހުމުގެ އަޑެއް އަރުތެރެއިން ލައްވާލުމަށްފަހު ލުގަލްބަންދާ އެނބުރިލީ ބެރެބެދިގަހާ ދިމާއަށެވެ.\nއީޝަލްގެ ކޮޓަރި ކައިރިއަށް އައިސް ލުގަލްބަންދާ ސަލާމް ގޮވާލިއެވެ. އެތެރެއަށް ވަނުމުގެ ހުއްދައަކަށް އޭނާ އެދުނެވެ. އެ ކޮޓަރީގައި އީޝަލް އިންކަން އޭނާއަށް އެނގެއެވެ. ނަމަވެސް އެއްވެސް ޖަވާބެއް ނުދިނެވެ. ތިންފަހަރު މަތިން ލުގަލްބަންދާ ހުއްދައަށް އެދި ގޮވާލިއެވެ. އީޝަލް އަނގައިން ނުބުންޏެވެ. އީޝަލް ހޯދުމަށް ޖިންނިއަކު އައިސް ހުރި ކަމުގެ ޚަބަރު ލުގަލްބަންދާ ދިނެވެ. އޭނާ އައިސް ހުރީ އީޝަލް ގޮވާލުމުން ކަމުގައި ލުގަލްބަންދާ ބުންޏެވެ.\n"ކާކު؟" އީޝަލް ކުއްލިއަކަށް ސުވާލުކުރިއެވެ. އެއާއެކު އެމީހުންގެ ތެރެއަށް އައިސް ހުރި ޖިންނީގެ ޚަބަރު ލުގަލްބަންދާ އޮޅުންފިލުވައިދިނެވެ. އީޝަލް އެއްޗެކޭ ނުބުނި ނަމަވެސް ލުގަލްބަންދާގެ ތޫނު ކަންފަތައް އީޝަލްގެ ހިލަންވިއެވެ. އޭނާ ކޮޓަރިން ނުކުންނަން އަންނަކަން އެނގި ދޮރުމަތިން އެއްފަރާތަށް ލުގަލްބަންދާ ޖެހިލިއެވެ.\n"އެމީހެއްގެ ގާތަށް އަހަރެން ގެންގޮސްދީބަލަ" ކޮޓަރިން ނުކުތް އީޝަލް ބުންޏެވެ. ހަތަރުކަޅި ބައްދަލުވި ހިނދު އީޝަލްގެ މިލާފައިވާ މޫނު ފެނި ލުގަލްބަންދާގެ ހިތުގައި ރިހިލިއެވެ. އުފާވެރިކަމުގެ ހިނިތުންވުން ފަނޑުނުވެ ފެންނަން ހުންނަ މޫނު މިހާރު ފެނުމުން ހީވަނީ ދުވަހަކުވެސް އުފާވެރިކަމުގެ ޒައްރެއްގެ މިންވަރު ވެސް އިޙްސާސް ކުރެވިފައިނުވާ މީހެއްގެ މޫނު ހެނެވެ. ދެ ލޮލުގައިވާ ވިދުމަކީ ހިފެހެއްޓިފައި ހުރި ކަރުނައިން ފާޅުވޭވޭ ހުރި ދަޅައެކެވެ. އޭގައި ދިރުމެއްނެތެވެ. މިނޫނީ އީޝަލް ގޮތްހުސްވެފައި މީހަކު ފަދައިން ލުގަލްބަންދާއަށް ސިފަކުރެވިފައެއްނުވެއެވެ. މަޑު ހިނގުމުގައި ލުގަލްބަންދާގެ ފަހަތުން ކަހަލަ ގޮތަކަށް އީޝަލް އާދެއެވެ.\n"ކޮންތާކަށް؟... ކާކުތަ އައީ؟ ކިހިނެއްތަވެގެން މިއުޅެނީ؟" ކަންބޮޑުވުމާއެކު ބަހީރާއަށް ބުނެވުނެވެ.\n"ކަންބޮޑުނުވޭ މާމާ، އަޅުގަނޑާ ބައްދަލުކުރަން އައިސް ހުރި ޖިންނިއެއް، ނުރައްކަލެއް އޮތްނަމަ މިހާރު ހުރިހާކަމެއް ނިމިއްޖައީސް" އީޝަލް ބުނެލިއެވެ. އޭނާގެ ކޮންމެ ހަރަކާތަކަށް ބަލަން ހުރި ބަލްޤިސް އައިސް ކޮނޑުގައި ހިފައި ގަޔާ ކައިރިކޮށްލިއެވެ.\n"ލުގަލް!... މަގުދައްކާ... އަހަރެންނާއެކު އީޝަލް ނުކުންނާނީ" ބަލްޤިސް ބުންޏެވެ. އެކަމާ އީޝަލް ދެކޮޅެއް ނުހެދިއެވެ.\nލުގަލްބަންދާ ކުރިއަށް ހުރެ އޭނާގެ ފަހަތުން އީޝަލް ގޮވައިގެން ބަލްޤިސް އަންނާތީ އެންމެނަށް ފެނުނެވެ. ޖޫދާއާއި މީކާޢިލްއަށް ކުރިއަށް ޖެހިލެވުނީ ބޭއިޚްތިޔާރުގައެވެ. އެހިނދު އައިޒަން އެ ދެމީހުން ހުއްޓުވިއެވެ. މަޑުކުރުމަށް ނަސޭޙަތްތެރިވިއެވެ. ކަންބޮޑުވުމާއި ހާސްކަމުގެ ނަޒަރެއް އައިޒަންއާ އެ ދެ މީހުން ބަދަލުކޮށްލިއެވެ.\n"އޭނާއާ ކުރިމައްޗެއްނުލެވޭނެ..." ވައިއަޑުން އައިޒަންގެ ގާތުގައި ހުރި ބިންޏާމީން ބުނެލިއެވެ. އެކަމާ އެއްބަސްވަމުން އައިޒަން ބޯޖަހާލިއެވެ.\n"އަހަރެން ކުޑައިރު މާލިކުބޭބެގެ ކާފަ އޭނާގެ ވާހަކަ ކިޔައިދޭއަޑުއަހަން، އެންމެން ވެސް ޤަބޫލުކުރަނީ އެއީ ފުލޯކު ވާހަކައެއްކަމަށް، ކުޑަކުދީންގެ ހިތް ރުއްސަން ކިޔައި އުޅުނު ވާހަކައެއް، ތިންތާޖުގެ ވެރި ޖިންނިއަކު ދުށް އެކަކު ވެސް ނޫޅޭ، އެކަމަކު އެ ވާހަކަތަކުގެ ހަޤީޤަތް މިއަދު އަހަރެން ދުނިޔޭގައި ހުއްޓާ ފާޅުވެ އެނގިއްޖެ... އެފަދަ ގަދަފަދަކަމެއް އަހަރެންގެ ހަޔާތުން ވެސް ނުދެކެން" އަޖައިބުވެ އަންތަރީސްވެފައި ހުރި ބިންޏާމީން ބުންޏެވެ.\n"އޭނާއަށް ގޮވާލީ އެކުއްޖާފުޅު... މީކާޢިލް!... އެކުއްޖާފުޅު ކަމަކަށް ގޮވައިލައިފިނަމަ އޭނާގެ ވެރިއިލާހުގެ ބާރުގައި އެކަމަށް ހުރަސް އަޅާނޭ ޖިންނިއަކު ނުވާނެކަން ކަޝަވަރު، އައިޒަން!... ކަލޭގެ ރަސްކަން ގުޑުވައިނުލެވޭނޭވަރުގެ ބާރެއް މިފާޅުވީ، އަނިޔާވެރީންގެ މައްޗަށް އޭނާ ނިމުން ގެންނާނޭކަން ޔަގީން" ހިނިތުންވެލައިގެން ހުރި ޒިޔަޒެލް ވާހަކަދެއްކިއެވެ.\n"ނޫން!... މި ހުރިހާކަމެއްގެ ސަބަބުން އެ ދަރިފުޅުގެ މަޢުސޫމްކަން ގެއްލިދާނެ، އެ ހިތުގެ ސާފުކަން ކިލަނބުވެދާނެ، ބާރުގެ ސަބަބުން އިންސާފުވެރިކަން އޮޅި ބުއްދީގެ ތޫނުކަން ކޮށިވެދާނެ، އަހަރެންގެ ދަރިފުޅުގެ ނިމުން ލަޢުނަތްލެއްވުނު މީހުން ފަދައިންވާތަން ދުށުމަށް ކެތެއްނުކުރެވޭނެ، މީ އޭނާއަށް ހުރި ހަލަކާކަށް ވެސް ވެދާނެ" ކުރިއަށް ހިނގަމުން އަންނަ އީޝަލްއަށް ނަޒަރު ހުއްޓާލައިގެން ހުރެ މީކާޢިލް ބުނެލިއެވެ.\n"ތިހެން ހީނުކުރޭ މީކާޢިލް" މީކާޢިލްގެ ކަނާއަތް ފަރާތުން ކޮނޑުގައި ޒިޔަޒެލް އަތްޖައްސާލިއެވެ.\nއެންމެން ހިމޭންވީ އީޝަލް މަޑުޖެހުމުންނެވެ. އޭނާގެ ވައަތްފަރާތުގައި ލުގަލްބަންދާ ހުރިއިރު އަނެއްފާރާތުގައި އޭނާ ގާތްކޮށްލައިގެން ބަލްޤިސް ހުއްޓެވެ. ވާހުގައި ހުރި ޖިންނިއަށް ފަރުވާތެރިކަމާއެކު އީޝަލް ބަލާލިއެވެ. އޭނާގެ ފުށުން ފާޅުވަނީ ފިރިހެނެއްގެ ސޫރައެވެ. ބޮލުގެ އިސްތަށިގަނޑު ކަޅުވެފައި ކުރުނަމަވެސް ނިތްކުރިމައްޗަށް ވެއްޓިފައި އޮތްބައި ދިގެވެ. އެކަމުގެ ސަބަބުން އޭނާގެ ނިތްކުރިއާއި ދެ ލޯ ފާޅެއްނުވެއެވެ. ދެއަތުގެ ކުޑަހުޅާ ހިސާބުގައި ކަޅުވެފައިވާ ނިޝާނެއް ފެންނަން ހުއްޓެވެ. އުނަގަނޑުން މަތި ހަށިގަނޑުގެ ހާމައަށް އޮތްއިރު ކަނާއަތުގެ ކޮނޑުހުޅާއި ދިމާގައި ލޮއިގެ ދަހަނާއެއް އަޅާފައި ވިއެވެ. އުނަގަނޑުން ތިރީގައި އަނދެފައި ހުރި ކަޅު ކުލައިގެ ފޭލި ދިގުވެފައި އޭގެ ދަށުން އޭނާގެ ފައެއް ނުފެނެއެވެ. އޭގެ ބަދަލުގައި ފެންނަނީ ވަޔާއެކު ބަދަލުވާ ދުމުގެ ރޮނގުތަކެއް ފަދައިން ފޭދިފައި ވާތަނެވެ. ފޭލީގެ މަތިން ލޮއިގެ ފުއްތަކެއް ބޮޅުތަކުގައި އަމުނައި ތަފާތުގޮތަކަށް ފަރުމާކޮށް އެކުލަވާލާފައިވާ ގަހަނާ ފާޑު އެއްޗެއް އުނަގަނޑުގައި އަޅާފައި ހުއްޓެވެ. ހީވާގޮތުން އެއީ ޒީނަތްތެރިވުމުގެ ގޮތުން އަޅާފައި ހުރި އެއްޗެކެވެ. ކުރިމައްޗަށް ހިމަދިގުކޮށް ބައެއް އެލިފައި އޮތެވެ. އެންމެ އަޖައިބު ކުރުވަނިވި ކަމަކަށް އޭނާގެ ކިބައިން ފާޅުވާން ހުރީ އުފުލުވިފައިވި ރަނުގެ ތިން ތާޖެވެ. ވައަތު ކޮނޑުގެ މަތީ އެއްވެސް ތާކު ޖެހުމެއްނެތި އުފުލިފައި އެއް ތާޖު ހުއްޓެވެ. ދެން ހުރި ތާޖު ހުރީ ކަނާއަތުގެ ކޮނޑާ ދިމާ މަތީގައި އުފުލިފައެވެ. އެ ތާޖުވަނީ ވައަތުގައިވާ ތާޖަށްވުރެ އުހުގައެވެ. ތިންވަނަ ތާޖު ހުރީ އޭނާގެ ބޯމަތީގައެވެ. ބޮލުގައި ނުޖެހި މައްޗަށް އުފުލިފައެވެ. ވައަތުގެ ތާޖުވަނީ ވައަތަށް އަރިއަޅާލާފައެވެ. ހަމައެގޮތަށް ކަނާއަތުގައި ހުރި ތާޖުވަނީ އެ ފަޅިއަށް އަރިވެފައެވެ.\n"ތީ... ތީ އަދި ޅަކުއްޖެއްނު، ފިރިހެނެއް ވެސް ނޫން... އެހެންވިޔަސް އަހަރެންނަށް ގޮވާލަނީ ކަލޭކަން އެނގޭ، ތި އަޑު އަދިވެސް އެބައިވޭ" ބަސްހުއްޓިފައި އިރުކޮޅަކު އީޝަލްއަށް ބަލަން ހުރެފައި އެ ޖިންނި ބުންޏެވެ.\n"އަހަރެން އިސްއިފުލައި ކަލެއާ ވާހަކަދައްކަން ތީ ކާކު؟" ވާހުގައި ހުރި ޖިންނިއަށް އިސްއުފުލައި ނުބަލަން ހުރި އީޝަލް ބުންޏެވެ. އެހިނދު މަޑުމަޑުން އެ ޖިންނި ބިމަށް ފައިބައިފިއެވެ. އަޖައިބުވެފައި ބަލަން ހުއްޓެވެ. ޤަބޫލުކުރަން ދަތި މަންޒަރެއް ލޯކުރިމަތިން ސިފަވާތީ ކަހަލައެވެ.\n"ކީއްވެތަ އަހަރެން ގޮވިއޭ ބުނީ؟ އަހަރެން އެކަކަށް ވެސް ނުގޮވަން" އީޝަލް ބުންޏެވެ.\n"ކުއްޖާފުޅާ، ކަލެއަށް ބޮޑު މުސީބާތެއް ކުރިމަތިވެއްޖެކަން ޔަގީން، ހޭހުރެ ގޮވާމީހަކު ފަދައަކުންނޫން ކަލޭ ތިގޮވަނީ، މިވަނީ ކިހިނެއްކަމެއް ކަލެއަށް ނޭނގޭކަން އެނގޭ، ކަލޭގެ ނަފްސު ކަލޭގެ ޟަމީރަށް އެއްބާރުލުންދީފި، ކަލޭގެ ހިތުގެ އިޙްސާސްތައް އެކަމަށް ގޮވާލަނީ... ބޭއިޚްތިޔާރުގައި، ކަލޭގެ ރުއިމުގެ އަޑު އަހަރެންގެ ހިލިހިލާތައް ބުރިބުރިކުރީ، އެހިނދު އަހަރެންގެ ސާހިބު ފާޅުވެއްޖެކަން ޔަގީންވި، މިތަނަށް އަހަރެން އައުމަށް މަޖުބޫރުކުރި... އަހަރެންނަށް މަގުދެއްކި، އަހަރެން މިހުރީ އައިސް، ކޮންކަމާތަ ކަލޭ ތި ރޮނީ؟ މަދަދުގާރަކަށް އެދި ކަލޭ ތި ގޮވަނީ އަމިއްލަ ބާރު ނޭނގޭތީކަން ޔަގީން" ކުރިމަތީ ހުއްޓިހުރެ އެ ޖިންނި ވާހަކަދެއްކިއެވެ. ބަލްޤިސްއަށް ބަލާލެވުނީ އީޝަލްއަށެވެ. އީޝަލްގެ ނަފްސު ރޯއަޑު އޭނާއަށް ނީވެނީ ކީއްވެގެންބާއޭ ސުވާލު އުފެދުނެވެ. އިހުނަށްވުރެ ގަޔާ ކައިރިކޮށްލީ ހިތަށް ކުރި އަސަރުންނެވެ. ނަމަވެސް މަޑުމަޑުން ބަލްޤިސްއާ ދުރަށް އީޝަލް ޖެހިލިއެވެ. މަޢުނަވީ ބެލުމަކުން ބަލްޤިސްއަށް ބަލާލުމަށްފަހު ކުރިއަށް ހިނގައިގަތެވެ.\nއީޝަލްއާއެކު ލުގަލްބަންދާ އައެވެ. އޭނާ ހުރީ ސަމާލުވެއެވެ. އީޝަލްއާ ގުޅުވައި އެ ޖިންނި އެ ދެއްކިވާހަކަތަކުގައިވަނީ ކީކޭކަން ހިސާބަކަށް ލުގަލްބަންދާއަށް ފަހުމްވިއެވެ. އީޝަލްއަށް އޭނާގެ ބާރަކީ ކޮބައިކަން އެނގެންދެން ލުގަލްބަންދާ މަޑުކުރަމުން އައީ އެހެންވެއެވެ. ނަމަވެސް އެވަގުތު ޖެހުނީ ހީނުކުރާ ކަހަލަ ގޮތަކަށެވެ. އީޝަލް ގޮވާލާނީ ކާކަށްކަމެއް ޚުދު ލުގަލްބަންދާއަކަށް ވެސް ނޭނގެއެވެ. އޭނާގެ ބައްޕައަކީ އީޝަލް ފަދައިން ސިއްރުތަކުގެ ތެރޭގައިވާ އެންމެ ބާރުގަދަ ޖިންނީންނަށް ގޮވާލި ފަރާތުގެ ހަށިފާރަވެރިޔާއެވެ. އެމީހަކީ ޤަލްބީއެވެ. އަދި އަރްފަޒާދުއަކީ ލުގަލްބަންދާގެ ބައްޕައެވެ. އޭނާއަށް ގޮވާލެވޭ ހިނދު އޭނާގެ ނަފްސު އެމީހަކަށް ކިޔަމަންވުމަށް ޟަމީރު ގޮވާލައިފިމީހަކަށް ބޯލަނބަން އޭނާގެ ބައްޕަ ތަކުރާރުކޮށްވަނީ ބުނެފައެވެ. އެވާހަކަތައް އޭނާ ހަނދާންހުންނަނީ ކިރިޔާއެވެ. އެހަނދާންތައް އާވެގެންދިޔަ ސަބަބަކީ އީޝަލްއާ ބައްދަލުވި ބައްދަލުވުމެވެ. އޭރު އެއީ އެންމެ ބާރަ އަހަރުގެ ކުޑަކުއްޖެކެވެ. ނަމަވެސް މިހާރު އެ އަންހެންކުއްޖާ ޅަކަމުގެ ތޮށިން ނުކުމެ ހުރިހާ ގޮތަކުން ފުރިހަމަ ރާނީއަކަށް ވެއްޖެއެވެ.\nކުރިމަތީ ހުރި ޖިންނިއާ ދާދި ގާތުގައި އީޝަލް މަޑުކޮށްލުމާއެކު ކުރިއަށް ނެރިލި ކަނާއަތް އޭނާގެ ކޯތާފަތުގައި ޖައްސާލިއެވެ. އެހިނދު އެ ޖިންނީގެ އަނގައިން މަޑު އާހެއްނުކުތެވެ. ކޯތާފަތުގައިވި އީޝަލްގެ އަތްތިލާގައި އަތްޖައްސާލުމާއެކު އޭނާގެ ކުރިމަތީ ދެކަކޫ މައްޗަށް ތިރިވިއެވެ. އެ ދެ ލޯ ފެންކަޅިވެ ކަރުނަ އޮހެރެން ފެށިއެވެ. އެ ބީހިލުމުން އީޝަލްގެ ނަފްސު މުޅިން އެހެން އާލަމަކަށް ދަތުރުކުރި ފަދައެވެ. އޭނާއަށް ނޭނގޭ އެތައްކަމެއްގެ ޢިލްމު ކުއްލިއަކަށް ލިބިގެންދިޔައެވެ. ހަނދާންނެތިފައި ހުރި ކަމެއް ހަނދާނަށް އައި ފަދައަކުންނެވެ. ބަޔާންކުރަން ދަތި ޔަގީންކަމާއި ބާރުވެރިކަމެއް ނަފްސަށް ލިބިގެންދިޔައެވެ.\n"ވައިސިންނީ" އީޝަލް ދެތުންފަތުން ބޭރުވެގެންދިޔައެވެ.\n"ލައްބަ!... ތިޔައީ އަހަރެންގެ ރާނީ، އަހަރެންގެ ސާހިބާ، މިއަދުން ފެށިގެން ސާހިބާގެ ފަހުނޭވާޔާ ހަމައަށް މި ވައިސިންނީއަކީ ކަމަނާގެ ވަފާތެރިއަޅެއް، އަހަރެންގެ ހުރިހާ ބާރެއްވަނީ ސާހިބާގެ މުށުތެރޭ، ތި އިނގިލިތަކުގެ އިޝާރާތަކަށް ބަލަބަލާ، ބަސްއިއްވުމުން އެންމެ ހިނދުކޮޅެއް ވެސް ލަހެއްނުވާނެ... ހިތާމަނުކުރޭ، ރުއިން ހުއްޓާލާ... ފޮތުގެވެރިޔާއަށް ގޮވާލާ، އަހަރެމެން ތިންމީހުންވަނީ ކަމަނާގެ ޚިދުމަތުގައި، ސާހިބާގެ މައްޗަށް އަނިޔާވެރިވި ކޮންމެ ނަފްސެއްގެ ނިމުން ގެންނާނަންކަން ޔަގީން، ތި ހިތުގައިވާ ސުވާލަށް އޭނާ ޖަވާބުދޭނެ، އޭނާއަށް ގޮވާލައި" ދެ ކަކޫމައްޗަށް ތިރިވެ އިސްއުފުލައި އީޝަލްއަށް ބަލަން އިނދެ ވައިސިންނީ ބުންޏެވެ. އޭނާއާއި އީޝަލްއާ ދެމެދު ނުކެނޑޭނޭ ގުޅުމެއް އުފެދިއްޖެކަމުގެ ރަމްޒަކަށް އީޝަލްގެ އިސްތަށިގަނޑުގެ ބައެއްގައި ލޭކުލަ ޖެހިގެން ދިޔައެވެ. ނިތްކުރިން ފެށިގެން އިސްތަށިކޮޅެއް އޮތީ ރަތްކުލަ އަރާފައެވެ. އީޝަލް ދެން ބަލާލީ ލުގަލްބަންދާއަށެވެ. އޭނާގެ ގާތުގައި އޭނާ ރައްކާތެރިކުރުމުގައި ވަފާތެރިކަމާއެކު ހުރި އޭނާގެ އެކުވެރިޔާއެވެ.\n"ތެދުވޭ ވައިސިންނީ" އީޝަލް ގޮވާލިއެވެ. އެހިނދު އޭނާ ތެދުވެ އީޝަލްގެ ގާތުގައި މަޑުކޮށްލިއެވެ. ވަށައިގެން ނަޒަރު ހިންގާލުމަށްފަހު ލުގަލްބަންދާއާއި ވައިސިންނީއަށް އީޝަލް ބަލާލިއެވެ. ވައިސިންނީ ބޯޖަހާލިއެވެ.\n"ޔޫރާ... އާދޭ... ކަލޭގެ އެހީއަށް ބޭނުންވެއްޖެ" އުދަރެހަށް ނަޒަރު ހުއްޓާލަމުން އީޝަލް ގޮވާލިއެވެ. ބިންގަނޑު ތެޅިގަތްފަދަ ގުޑުމެއް އަރައިގެން ދިއުމަށްފަހު އަލިފާނުގެ ރޮއްޖެއް ފޭބިތަން ފެނުނެވެ. އެއަށްފަހު އީޝަލްގެ ކުރިމަތިން ފިރިހެނެއްގެ ސޫރަ ފާޅުވެ އެންމެންނަށް ވެސް އޭނާ ފެނިއްޖެއެވެ. ވައިސިންނީ ފަދައިން ޔޫރާ ވެސް ހުރީ ކަޅުކުލައިގެ ފޮށައެއް އަނދެ އުނަގަނޑުން މަތި ހާމަކޮށެވެ. އޭނާގެ ފައެއް ވެސް ނުފެނެއެވެ. ބުރަކަށީގައި ދެ ވަރަ ހުރިއިރު ލެނބިފައިވާ ހިސާބުން ދަޅެއް ނުކުމެފައި ހުއްޓެވެ. އެ ވަރަ ހުރީ ކަޅުކުލައިގައެވެ. ޔޫރާގެ ދެ ލޯ ހުރީ ރީނދޫކުލައިގައެވެ. ބައެއްފަހަރަށް ރަންކުލަ އަރާހެން ވެސް ހީވެއެވެ. އޭނާގެ އިސްތަށިގަނޑު ދިގެވެ. ކަނދުރާގެ ދެފަރާތުން ކުރިމައްޗަށް އިސްތަށިގަނޑުގެ ބައެއް އައިސްފައި އޮތްއިރު މެޔާ ހަމައަށް ފޯރައެވެ. ހަށިގަނޑުގެ ކުރިމަތިން ދެ ކޮނޑާ ދިމާގައި ކަށިތަކެއް ފަޅާފައި ހުއްޓެވެ. ނިތްކުރީގެ ދެ އަރިމަތިން ނުކުމެފައި ހުރި ދަޅުން އެއްދަޅުގެ ކޮޅު ހުރީ ބިނދިފައެވެ. ކަނާއަތުގައި ކަޅުދެލިން ލިޔެފައި ހުރި ހިމަ ދިގު ފޮތިކޮޅެއް ބެންޑޭޖު ފަދައިން ފަށްފަށްކޮށް މުލައްދަނޑިއާ ހަމައަށް އޮޅާފައި އޮތެވެ.\n"ވައިސިންނީ، އަރްފަޒާދު" ޔޫރާއަށް ފެނުނު ދެ މަޚުލޫޤުންގެ ނަން ކިޔާލެވުނެވެ.\n"ދެހާސް އަހަރު ފަހުން ފައުޅުވެއްޖެ، އަހަރެމެންގެ ސާހިބާ މީ" ވައިސިންނީ ބުންޏެވެ. އިހު ފެނުނު ބޮޑާކަން ވައިސިންނީގެ ކިބައިން ކެނޑިގެން ގޮސްފައިވާ ކަހަލައެވެ. ޔޫރާ އަވަސް އަވަހަށް ކުރުނީސް ކުރިއެވެ.\n"ޔޫރާ... އަހަރެންނަށް ޖަވާބުދީބަލަ؟..." ޔޫރާއާ ހަތަރުކަޅި ހަމަކޮށްލުމާއެކު އީޝަލް ބުންޏެވެ.\nވަގުތުކޮޅަކަށް އެ ފެހިކުލައިގެ ކަޅިއަށް ގެއްލިފައި ޔޫރާ ހުއްޓެވެ. ދެން ފެނުނީ އޭނާގެ ކަނާއަތުން އިޝާރާތެއް ކޮށްލިތަނެވެ. އެއަށްފަހު "މުދައްމިރަން" އޭ ގޮވާލިއެވެ. ކުއްލިއަކަށް އޮލަދުންގަނޑެއްގެ ތެރެއިން ފާޅުވީ ބޯފޮތެކެވެ. ރަނުން ވިދުން އެ ފޮތުގެ ސޮފުހާތަކުގެ ބޭރުން ފާޅުވެއެވެ. ވައަތު ޝަހާދަތްއިނގިއްޔާއި މެދު އިނގި އަނގަޔާ ކައިރިކޮށްލާ ސިއްރުން އެއްޗެއް ކިޔެވުމަށްފަހު ޔޫރާ ފުމެލިއެވެ. އަދި އެ ދެއިނގިލި އެކުގައި ގެނެސް ފޮތުގައި ޖެއްސުމުން އެ ފޮތް ހުޅުވިއްޖެއެވެ. އޭނާ ކުރާ ކަމެއް ބަލަން އެތަނުގައިވި އެންމެން ވެސް ތިބީ އަޖައިބުވެ ބަލަހައްޓައިގެންނެވެ. އެ ފޮތުގައި އެއްޗެއް ޔޫރާ ކިޔެވުމަށްފަހު ދެއިނގިލި ދޭތެރެއިން ހިފަހައްޓައިގެން ހުރި އެއްޗެއް ކަނޑާ ދިމާއަށް އެއްލިއެވެ.\n"އޭނާ ސަލާމަތުން އެބަހުރި، އެކަމަކު އޭނާއަށް ފާރަލާބަޔަކާއި އޭނާއަށް އެހީތެރިވާ ބަޔަކު އެބައުޅޭ... އެމީހުންގެ ތެރެއިން އެކަކު އޭނާގެ ފުރާނައަށް ދަހިވެތިވެފައިވޭ، އޭނާ ވަރަށް އަވަހަށް އެމީހުންގެ އަތްދަށުވެދާނެ" ޔޫރާގެ ފޮތް ލައްޕާލި ގޮތަށް އޭނާ ބުންޏެވެ. ފިނިނޭވާއަކާއެކު އީޝަލްގެ އަނގައިން ނުކުތް އާހުގެ އަޑު އިވިގެންދިޔައެވެ. މޭގައި ދެއަތްއަޅައި ހުރިތަނަށް އޭނާ ތިރިވާން ދަނިކޮށް އޭނާގެ ގައިގާ ހިފެހެއްޓީ ވައިސިންނީއެވެ. ގިސްލުމުގެ އަޑުގެ ތެރެއިން ރައުލްގެ ނަން އީޝަލް ކިޔާލިއެވެ.\n"ފިރިމީހާގެ ގާތަށް ދާން ތައްޔާރުވާންވީ، އެއްގޮތަކަށް ވެސް ކަންބޮޑުނުވޭ، ކަންތައްކުރަންވީގޮތް ސާހިބާއަށް އެނގޭނެ" ވައިސިންނީ ބުންޏެވެ.\n"އީޝަލް... އަހަރެންގެ ނަމަކީ އީޝަލް، އަހަރެންގެ ނަމުން ގޮވާ، ތީ އަހަރެންގެ އަޅުންނެއްނޫން... އެކުގައި އަހަރެންނަށް އެހީތެރިކަން ފޯރުކޮށްދޭން އައި މިތުރުން، އަހަރެންގެ ޢާއިލާ އެތިބީ މިކަމުގެ ޚަބަރު އެނގެން ބޭނުންވެފައި، އެމީހުންނާ ވާހަކަދެއްކުމަށްފަހު އަހަރެންގެ ފިރިމީހާ ސަލާމަތްކުރަން ދަތުރު ފަށަންވީ" އީޝަލް ބުންޏެވެ. ސާބިތުކަމާއެކު ހަށިގަނޑު ސީދާކޮށްލަމުން އީޝަލް ބުންޏެވެ. ވައިސިންނީއާއި ޔޫރާގެ އިތުރުން ލުގަލްބަންދާގެ ފުށުން ވެސް ފަނޑު ހިނިތުންވުމުގެ އަސަރު ފާޅުވިއެވެ.\n"ލުގަލް... ލުގަލްބަންދާ... ތީ އަރްޒަފާދުގެ ކުޑަކުޑަ ލުގަލްތަ؟ އެއީ ދޯ އަހަރެންނަށް އޮޅުންއެރި ކަމަކީ" އީޝަލް އޭނާގެ ބައްޕަމެން ތިބި ދިމާއަށް ހިނގައިގަތުމުން ވައިސިންނީ އެއްސެވެ.


Salaamayikohdhin meehaage ekuveriyakahvi Penguin !\nސަލާމަތްކޮށްދިން މީހާގެ އެކުވެރިޔަކަށްވި ޕެންގުއިން!\nޑިމްޑިމް އާއި ޖޮއާއޯ ޕެރޭރާ ޑިސޫޒާ\nބައެއް ޖަނަވާރުތައް އޭތީގެ ފުރާނަ ސަލާމަތްކޮށްދީ އެހީތެރިވެ ހެޔޮ ކޮށް ހިތާ މީހާ ދަނެ އެވެ. ޑިމްޑިމް ނަމަކަށް ކިޔާ ޕެންގުއިންއަކީ ވެސް މި ގޮތަށް އެ ސޮރު ސަލާމަތްކޮށް ދިން މީހާ ބަލައިގަނެފައިވާ ދޫންޏެކެވެ.\nސައުތު އެމެރިކާގެ މެގަލަނިކް ޕެންގުއިން ކޮންމެ އަހަރަކު އެއްފަހަރު އޭނާ ސަލާމަތް ކޮށްދިން 71 އަހަރުގެ ފިރިހެންމީހާ ކައިރިއަށް ޒިޔާރަތް ކުރެ އެވެ. އެ މީހާ ކައިރިއަށް އެ ސޮރު އަންނަނީ 8000 ކިލޯ މީޓަރުގެ ދުރު ރާސްތާއެއް ކަޑައްތު ކޮށްފަ އެވެ.\nޑިންޑިމް ޕެންގުއިންގެ އެކުވެރި އިންސާނަކީ ޖޮއާއޯ ޕެރޭރާ ޑިސޫޒާ އެވެ. ބްރެޒީލްގެ ރިއޯ ޑި ޖެނޭރޯ ކައިރީގައި އޮންނަ ރަށެއްގެ އަތިރިމަތީގައި ދިރިއުޅޭ މި މީހާއަކީ ރިޓަޔަ ކޮށްފައިވާ ރާނާ މީހެކެވެ. އަދި ޕާޓްޓައިމް މަސްވެރިއެކެވެ.\nޑިންޑިމް 2011 ގައި ޖޮއާއޯ ދިރިއުޅޭ ރަށުގެ ގޮނޑުދޮށަށް ލެއްގި އެވެ. އޭރު އެ ޕެންގުއިންގެ ގައިގައި އޮތީ ހުސް ތެލެވެ. އަދި ބަނޑުހައި ވެގެން ގޮސް އެ ސޮރު އިނީ މަރުވާވަރު ވެފަ އެވެ. ޖޮއާއޯ އަށް ޕެންގުއިން ފެނިގެން އޭތި ނަގައިގެން ގޮސް ރީއްޗަށް އެސޮރުގެ ފިޔަގަނޑަށް ދަންދެން ތެޔޮތައް ފިލުވާ ސާފުކުރި އެވެ. އަދި މަސް ކާންދީގެން ހަފުތާއެއް ވަންދެން އެސޮރު ބެލެހެއްޓި އެވެ. އެސޮރުގެ ސިއްހަތު މުޅިން ރަނގަޅުވުމުން އެ ސޮރު ދިރިއުޅޭ މާހައުލަށް އަލުން ފޮނުވާލުމަށްޓަކައި މޫދަށް ދޫކޮށްލި އެވެ. ނަމަވެސް ޑިންޑިމް އަކަށް ނުދެވުނެވެ. އެގާރަ މަސް ދުވަސް އެ ސޮރު ޖޮއާއޯ އާއެކު އުޅުނެވެ. އެހާ ދުވަހުން އެ ސޮރު ގައިގައި ހުރި ހުރިހާ ފަތްތައް ފައިބައި އަލުން އާ ފަތުގެ ކޯޓެއް ލެވުމާއެކު ޕެންގުއިން ވީނުވީ ތަނެއް ނޭގި ގެއްލުނެވެ.\nގްލޯބޯ ޓީވީ އަށް ޖޮއާއޯ ކިޔައިދިން ގޮތުގައި އެ ސޮރު އެނބުރި އަންނާނެކަމުގެ ޔަގީންކަން ޖޮއާއޯ އަށް އޮތް ނަމަވެސް އޭތި އަތުވެދާނެ ކަމަށް އެހެން އެކަކުވެސް ގަބޫލެއް ނުކުރެ އެވެ.\nޖޮއާއޯގެ ހިތް ބުނީ ހަމަ ރަނގަޅަށެވެ. ޕެންގުއިން އެނބުރި ޖޮއާއޯ ކައިރިއަށް އައެވެ. އަދި ފާއިތުވީ ހަތަރު އަހަރު ތެރޭ ކޮންމެ އަހަރަކުވެސް އެސޮރު ޖޮއާއޯ އާ ބައްދަލު ކުރަން އާދެ އެވެ.\n"އެސޮރު އަންނާނީ ޖޫން މަހު. އަދި ފެބްރުއަރީގައި އެ ސޮރުގެ ވަޒަނަށް އެނބުރި ދާނެ،" ޖޮއާއޯ ބުންޏެވެ.\nމި ވައްތަރުގެ ޕެންގުއިން ވަޒަންވެރި ވެގެންއުޅެނީ އާޖެންޓީނާ އާއި ޗިލީގެ ޕެޓަގޯނިއާ ކޯސްޓްގަ އެވެ. އެއީ ޖޮއާއޯ އުޅޭ ސަރަހައްދާ 000،4 އާއި 000،8 ކިލޯ މީޓަރާ ދެމެދުގެ ދުރުމިނުގައިވާ ސަރަހައްދެކެވެ.\nގްލޯބޯ ޓީވީން ޖޮއާއޯ އާ އިންޓަވިއު ކުރީ ބައޮލޮޖިސްޓް ޕައުލޯ ކަރަޖޯސްކޯ އެވެ. އޭނާ ބުނި ގޮތުގައި އާންމުކޮށް ޖަނަވާރުންނާއެކު މަސައްކަތްކުރާ ޕްރޮފެޝަނަލް މީހުން މިގޮތަށް އެސޮރުމެން އެހެން ތަނަކަށް އަންނާކަށް ފުރުސަތެއް ނުދޭނެ އެވެ. އެ ސޮރުމެން އުޅޭ ސަރަހައްދަކަށް ގެންގޮސް ދޫކޮށްލާނީ އެވެ. ނަމަވެސް ޖޮއާއޯގެ ކޭސް ތަފާތު ކަމުން އޭނާއަށް މިގޮތަށް ޑިންޑިމް އާ ބައްދަލުކޮށް އެ ސޮރު ގެންގުޅުމުގެ ޚާއްސަ ހުއްދައެއް ލިބުނީ އެވެ.\nބައޮލޮޖިސްޓް ބުނި ގޮތުގައި ދުވަހަކުވެސް މިފަދަ މަންޒަރެއް އޭނާ ނުދެކެ އެވެ.\n"އަހަންނަށް ހީވަނީ ޕެންގުއިން ގަބޫލުކުރީހެން ޖޮއާއޯ އަކީ އެސޮރުގެ އާއިލާގެ މެންބަރެކޭ. ނޫނީ އެ ސޮރު ކަހަލަ ޕެންގުއިން އެކޭ،" ބައޮލޮޖިސްޓް ބުންޏެވެ.\nޕެންގުއިން އަށް ޖޮއާއޯ ފެނުމާއެކު ކުއްތާއެއްހެން ނިގޫ ތަޅުވާލާފައި އުފަލުން ގޮސް ފުމެން ފަށަ އެވެ. އެހެން އެއްވެސް މީހަކު އެ ސޮރު ގައިގައި އަތްލިޔަކަ ނުދެ އެވެ. މީހަކު އަތްލަން އުޅޭއިރަށް ތުނބުން ކޮށައިގަނެ އެވެ. ނަމަވެސް ޖޮއާއޯގެ އުނގަށް އަމިއްލައަށް އަރާ ވެސް އެސޮރު އޮވެ އެވެ. އަދި ފެންވަރުވާ ހަދަންދެން ވެސް ރީއްޗަށް ދައްކައިގެން އޮވެ އެވެ. އަދި އުރާލައި ޖޮއާއޯ އަތުން ސާޑިންސް މަސް ވެސް ކައެވެ.\nއެތައް އަހަރެއް ކުރިން އެ ސޮރުގެ ފުރާނަ ސަލާމަތް ކޮށްދިން މީހާއާ ބައްދަލުކުރަން ކޮންމެ އަހަރަކު 8000 ކިލޯމީޓަރުގެ ދުރު ރާސްތާއެއް ކަޑައްތު ކޮށްފައި ޕެންގުއިން އެއް އައުމަކީ އާދައިގެ ކަމެއް ނޫނެވެ. މީގެން ޔަގީންވާ އެއްޗަކީ އޯގާތެރިކަމާއި ލޯބި ދީ ބަލައިގަންނަން އެނގެނީ ހަމައެކަނި އިންސާނުންނަށް ނޫން ކަމެވެ.


Naifaru, Maafushi, Mathiveri, Ukulhas, Eydhafusheegai Curfew hinganee\nނައިފަރު، މާފުށި، މަތިވެރި، އުކުޅަސް، އޭދަފުށީގައި ކާފިއު ހިންގަނީ\nބ. އޭދަފުށި: އެރަށް ހިމެނޭހެން ފަސް ރަށެއްގައި މިއަދުން ފެށިގެން ކާފިއު ހިންގާނެ -- ފޮޓޯ: ރާއިފް ޔޫސުފް\nކޮވިޑް-19 ގެ ހާލަތު އެންމެ ގޯސް ރަށްތަކުގައި ކާފިއު ހިންގަން ނިންމައިފި އެވެ.\nޑިރެކްޓަރު ޖެނެރަލް އޮފް ޕަބްލިކް ހެލްތް މައިމޫނާ އަބޫބަކުރު ސޮއިކުރައްވާ ދެންމެ ނެރުއްވާފައިވާ އެންގުމެއްގައި ބުނެފައިވަނީ މިއަދުން ފެށިގެން ޅ. ނައިފަރާއި ކ. މާފުއްޓާއި އއ. މަތިވެރި އަދި އއ. އުކުޅަހާއި ބ. އޭދަފުށީގައި ކާފިއު ހިންގަން ނިންމާފައިވާ ކަމަށެވެ. އެ ރަށްރަށުގައި ހަވީރު ހަތަރަކުން ފަތިހު ހަތަރަކަށް ކާފިއު ހިންގާނެ އެވެ.\nހަވީރު ހަތަރަކުން ފެށިގެން ފަތިހު ހަތަރަކަށް އެއްގަމު އުޅަނދުފަހަރު ދުއްވުމާއި މަގުމައްޗާއި އާންމު ތަންތަނަށް މީހުން ނުކުތުން މަނާކުރުމުގެ އިތުރުންވެސް އެ ރަށްތަކުގައި އިތުރު ފިޔަވަޅު އެޅުމަށް ވަނީ ނިންމާފައެވެ. އެގޮތުން ޕާޓީތަކާއި ހަފްލާތަކާއި ރަސްމިއްޔާތުތައް ބޭއްވުން ހުއްޓާލުމާއި އެއް ގެއިން އަނެއް ގެއަށް ޒިޔާރަތް ކުރުން ހުއްޓާލުމަށްވެސް ވަނީ އަންގާފައެވެ.\nއަދި އެއް ފަހަރާ ތިން މީހުންނަށްވުރެ ގިނަ މީހުން މަގުމައްޗާއި އާންމު ތަންތަނަށް އެއްވެ އުޅުން ހުއްޓާލުމާއި ސެލޫންތަކާއި ޖިމްތަކާއި ހުރިހާ ކުޅިވަރު ހަރަކާތްތަކާއި ކަސްރަތު ހަރަކާތްތައް ހިންގުން ހުއްޓާލަން ވަނީ އަންގާފައެވެ.\nމީގެ އިތުރުން ހޮޓާތަކާއި ކެފޭތަކާއި ރެސްޓޯރަންޓްތަކުން ދެމުންދާ ހިދުމަތް ހުއްޓާލާ ޑެލިވަރީގެ ހިދުމަތަށް ބަދަލު ކުރުމަށް ވަނީ އަންގާފައެވެ.\nމާފުށި ނައިފަރު އޭދަފުށި + އެޗްޕީއޭ އއ. އުކުޅަސް މަތިވެރި ކޮރޯނާ ވައިރަސް ކޮވިޑް-19\nނައިފަރު ކްލަސްޓާ: މިހާތަނަށް 208 މީހަކު ޕޮޒިޓިވް


ނިދާފައި އޮންނަ އިރު ފުރާނައަށް ވާގޮތް އިނގޭތަ؟\nމަރުވުމަށްފަހު މާތް ﷲ އެކަލާނގެ ހެއްދެވި ފުރާނަ އަނބުރާ ގެންދަވާނެކަން ކީރިތި ޤުރްޢާނުންނާއި ރަސޫލާ صلّى الله عليه وسلّم ގެ ހަދީޘްފުޅުތަކުން ހާމަ ވެގެންދެއެވެ. މަރުވާ ވަގުތުގައާއި އިންސާނާ ނިދާފައި އޮންނަ ވަގުތުގައި ވެސް، އެއިންސާނާގެ ފުރާނަ ގެންދަވާ ފަރާތަކީ އަހަރެމެންގެ ވެރިރަސްކަލާނގެއެވެ.\nކޮންމެ ފަހަރަކު ވެސް ނިދާފައި އޮންނަ ވަގުތު، މާތް ﷲ އެއިންސާނެއްގެ ފުރާނަ ގެންދަވައެވެ. އޭގެ ތެރެއިން އެފުރާނަ އަލުން އަނބުރާ ހަށިގަނޑަށް ލައްވާ، ދުނިޔޭގައި ދިރިއުޅެން އިތުރު ފުރުސަތެއް ދޭނީ ކޮންބަޔަކަށްތޯ ކަނޑައަޅާ ފަރާތަކީ ހަމަކަށަވަރުން ވެސް މާތް ﷲ އެވެ. ދުނިޔޭގައި ދިރިއުޅެން އިތުރު ފުރުސަތެއް ލިބުމުގެ ނިއުމަތް އެކަލާނގެ މިންވަރު ކުރައްވާ ފަރާތެއްގެ ފުރާނަ އަނބުރާ އެހަށިގަނޑަށް ގޮސް ވަނުމުގެ ހުއްދަ އެކަލާނގެ ދެއްވައެވެ.\nނަމަވެސް އެހުއްދަ ނުދެއްވާ ފުރާނަތައް، އެކަލާނގެ ގެންދަވައެވެ. އެހެނީ އެބަޔަކު މިދުނިޔެއާއި އަލްވަދާއު ކިޔައެވެ.\nމީގެ މާނައަކީ ނިދަން އޮށޯންނަ ކޮންމެ ފަހަރަކު، އަލުން އަނބުރާ ތެދުވެވި ދާނެ ކަމުގެ ޔަޤީންކަމާއިއެކު އޮށޯންނަން ނުވާނެ ކަމެވެ. އަލުން އަނބުރާ އެނިދިން ހޭލެވޭނެ ކަމުގެ އޮންނާނީ %50 ފުރުސަތެކެވެ. އެހެންކަމުން ނިދަން އޮށޯންނަ ކޮންމެ ފަހަރަކުވެސް އޮށޯންނަން ވާނީ، ދެން އޮތް ދުނިޔެއަށް ދާން ޖެހިދާނެ ކަމަށް ތައްޔާރު ވެގެންނެވެ. އަދި މާތް ﷲ ގެ އިރާދަފުޅާއިއެކު އަނެއް ދުވަހަށް ލޯހުޅުވިއްޖެ މީހަކު، އެކަލާނގެއަށް ޙަމްދު ކުރަން ވާނެއެވެ. ފުރާނަ އަނބުރާ އެހަށިގަނޑުގައި ލެއްވެވީތީއެވެ.\nމާތް ނަބިއްޔާ މުޙައްމަދު صلّى الله عليه وسلّم ޙަދީޘް ކުރެއްވިއެވެ.\n"އަނެއް ދުވަހަށް ނިދިން ހޭލެވޭ ހިނދު، އެދުވަހެއްގެ ނިދާވަގުތު ޖެހުމުގެ ކުރިން، ތިމާއަށް މިދުނިޔޭގައާއި އާޚިރަތުގައި ފައިދާ ކުރާނެފަދަ ގޮތަކަށް އެދުވަސް ހޭދަކުރަން ވީހާވެސް ބޮޑަށް އިސްކަން ދޭންވާނެއެވެ. އެއީ އެދުވަހަކީ ތިމާއަށް ދެވޭ އެންމެ ފަހު ފުރުސަތު ކަމުގައިވެސް ވެދާނެ ކަމަށްޓަކައެވެ." މީގެ އިތުރުން ރަސޫލާ صلّى الله عليه وسلّم ޙަދީޘް ކުރައްވާފައިވަނީ، ނިދުމުގެ ކުރިން ސޫރަތުލް-މުލްކް (67 ވަނަ ސޫރަތް) ކިޔެވުމަށް ހަނދުމަ ކުރުމަށެވެ.\nސޫރަތުލް- މުލްކް ކިޔަވާ ފަރާތެއް ކަށްވަޅުގެ އަޒާބުން ސަލާމަތް ކުރައްވާނެ ކަމަށް މާތް ނަބިއްޔާ صلّى الله عليه وسلّم ޙަދީޘްކުރައްވާފައިވެއެވެ.\nކީރިތި ޤުރްޢާނުގައި الله سبحانه وتعالى ވަޙީ ކުރައްވާފައިވަނީ "އެއިންސާނާ މަރުވުމުގެ ވަގުތު ޖެހުމުން، ފުރާނަ ގެންދަވާ ފަރާތަކީ ތިމަންރަސްކަލާނގެއެވެ. އަދި ނިދީގެ ވަގުތުގައި މިދުނިޔެއާއި ވަކިނުވާ އިންސާނުންގެ ފުރާނަވެސް ގެންދަވާ ފަރާތަކީ ތިމަންރަސްކަލާނގެއެވެ. މަރުވުމަށް ކަނޑައެޅިފައިވާ ފުރާނަތައް މިދުނިޔެއާއި ވަކިވާ ހުއްޓެވެ. އަދި އެހެން ފުރާނަތައް އެބައަކަށް ކަނޑައެޅިފައިވާ ވަގުތު ޖެހެންދެން އަނބުރާ ފޮނުއްވެވޭ ހުއްޓެވެ. ހަމަކަށަވަރުން މިއީ ރަނގަޅަށް ވިސްނައިފި މީހަކަށް ހުރި ހެކިތަކެކެވެ." (ޤުރްއާން 39:42)\n25 އޮކްޓޯބަރ 2017


Barcelona ah dhaan Martinez beynun vaane: Agent | Mihaaru\nއިންޓަގެ މެޗެއްގެ ތެރެއިން ލަނޑު ޖެހުމަށް ފަހު މާޓިނޭޒް އުފާފާޅުކުރަނީ.--\n12 ސެޕްޓެމްބަރ 2019 - 09:53\nއުމުރުން 22 އަހަރުގެ މާޓިނޭޒް މީގެ އެއް އަހަރު ކުރިން އިންޓަ އަށް ބަދަލުވީ ފަސް އަހަރުގެ އެއްބަސްވުމެއް ދަށުންނެވެ. އާޖެންޓީނާގެ ރޭސިން ކްލަބަށް 22 މިލިއަން ޔޫރޯގެ ޓްރާންސްފާ ފީ އެއް ދެއްކުމަށް ފަހު ގެނައި މާޓިނޭޒް ހޯދަން ބާސެލޯނާ އިން ވަނީ މި ފަހަރުގެ ޓްރާންސްފާ މާކެޓްގައި މަސައްކަތްކޮށްފަ އެވެ. އެކަމަކު ކާމިޔާބުވާގޮތެއްނުވި އެވެ.\nއިންޓަ އިން މި ފަހަރުގެ ޓްރާންސްފާ މާކެޓްގައި މެންޗެސްޓާ ޔުނައިޓެޑްގެ ފޯވާޑް ރޮމެލޫ ލުކާކޫ ގަތުމުން މާޓީނޭޒަށް އިންޓަގެ އެއް ވަނަ ފޯވާޑްގެ މަގާމު ވަނީ ގެއްލިފަ އެވެ. އެއީ އިންޓަގެ ކޯޗު އެންޓޯނިއޯ ކޮންޓޭ އެންމެ ގަޔާވާ ކުޅުންތެރިޔަކީ ލުކާކޫ ކަމަށްވާތީ އެވެ. އަދި އިންޓަ އިން ވަނީ ލޯން އެއްބަސްވުމެއްގެ ދަށުން ޔުނައިޓެޑްގެ ޗިލީ ފޯވާޑް އަލެކްސިސް ސަންޗޭޒް ވެސް ގެންގޮސްފަ އެވެ. ގިނަ ސަބަބުތަކާ ހުރެ މި ސީޒަނަށް ފަހު މާޓީނޭޒް އިންޓަ ދޫކޮށްލުމުގެ ފުރުސަތު ބޮޑު ކަމަށް މީޑިއާ ރިޕޯޓްތައް ބުނެ އެވެ.\nއާޖެންޓީނާ އިން ދާދި ފަހުން މެކްސިކޯ އަތުން 4-0 އިން މޮޅުވި މެޗުގެ 22 މިނިޓް ތެރޭ މާޓީނޭޒް ވަނީ ހެޓްރިކެއް ހަދައިފަ އެވެ. އެ މެޗަށް ފަހު އޭނާގެ އޭޖެންޓް ބެޓޯ ބުނީ ޔޫރަޕްގައި ދެން މާޓީނޭޒް ކުޅޭނެ އެއް ކްލަބަކީ ބާސެލޯނާ އަށް ވުމުގެ ފުރުސަތު އެބައޮތް ކަމަށެވެ.\n"މާޓީނޭޒްގެ ކެރިއަރަށް ވަރަށް ރަނގަޅު ކަމެއް އެއީ އޭނާ އަށް މެސީ ފަދަ ކުޅުންތެރިއަކާ އެއް ޓީމަށް ކުޅެވުމަކީ. ބާސެލޯނާ އަށް ބަދަލުވަން މާޓީނޭޒް ވެސް ބޭނުންވާނެ،" ޓައިކް ސްޕޯޓްސް އަށް ދިން އިންޓަވިއުއެއްގައި ބެޓޯ ބުންޏެވެ.\nމާޓީނޭޒަކީ އެންމެ ކުރިން ވެސް އެންމެ ފެންވަރު ރަނގަޅު ލީގުތަކުގައި ކުޅުމުގެ ޝައުގުވެރިކަން ހުރި ކުޅުންތެރިޔެއް ކަމަށާއި އެކަމަކު އާޖެންޓީނާ ދޫކޮށް ފުރަތަމަ ޔޫރަޕަށް ދާން ޖެހުމުން އޭނާ އަށް އުނދަގޫތަކެއް ކުރިމަތިވި ކަމަށް ބެޓޯ ބުންޏެވެ.\n"އަމިއްލަ އާއިލާއާ އެކު ގިނަ ދުވަހު އުޅެފައި އެހާ ދުރަށް ދާން ޖެހުމުން ކޮންމެ މީހަކަށް ވެސް އުނދަގޫވާނެ. އެކަމަކު އިންޓަ ކަހަލަ ޓީމަކުން މާޓިނޭޒަށް ހުށަހެޅުން އައީމަ އަހަރެން ވިސްނައިދިނިން އެ ފުރުސަތުގެ މުހިއްމުކަން. އެ ވިސްނުމުގައި އޭނާ މިހާރު އެ އަންނަނީ ތަފާތު ދައްކަމުން،" މާޓީނޭޒް ބުންޏެވެ.\nދާދި ފަހުން އިޓަލީގެ މީޑިއާ އަށް އިންޓަގެ އޮފިޝަލަކު ބުނީ މާޓީނޭޒަކީ އެ ކްލަބްގެ މުސްތަގުބަލަށް މުހިއްމު ކުޅުންތެރިޔެއް ކަމަށާއި އޭނާ ވިއްކާލުމުގެ ވިސްނުމެއް ނުގެންގުޅޭ ކަމަށެވެ.\nއިތުރު ލިޔުންތައް ބާސެލޯނާ އިންޓަ މިލާން


Sara fit vumah kuri dhathuru - One Online\nސާރާ ފިޓްވުމަށް ކުރި ދަތުރު\nބޮލީވުޑްގެ އެންމެ ހަގު ބަތަލާ ސާރާ އަލީ ޚާން ބަރުދަން ލުއިކޮށް ފިޓްވި ގޮތަކީ ފަހަކަށް އައިސް ފެނުނު ސެލެބްރިޓީ ޓްރާސްފޯމޭޝަންތަކުން އެންމެ ޝައުގުވެރި އެއް ވާހަކައެވެ.\nކޮލުޖުގައި އުޅުނު އިރު ހުރި 96 ކިލޯއިން 55 ކިލޯއަށް ބަރުދަން ލުއި ކުރުމަށް ސާރާ ކުރިދަތުރަކީ ފަސޭހަ ދަތުރެއް ނޫންނަމަވެސް ކަމެއް ކުރުމުގެ އަޒުމެއް ކަނޑައެޅުމުން ހާސިލްނުވާނެ އެއްވެސް ކަމެއް ނޯންނާނެކަން އޭނާ ވަނީ ސާބިތުކޮށްދީފަ އެވެ.\n23 އަހަރުގެ ސާރާ ބަރުދަން ލުއިކުރީ އެކްޓަރަކަށް ވުމަށް ބޭނުންވެގެން ނޫނެވެ. ނަމަވެސް އޭނާއަށް އުޅެވެނީ އެހާ ސިއްހަތަށް ބަލައިގެން ނޫންކަން އަމިއްލައަށް އިހްސާސްވުމުންނެވެ. ޕިއްޒާ އިން ސެލެޑަށް ކެއުން ބަދަލުކޮށް ކާޑިއޯގެ ކަސްރަތުތައް ކުރަން ފެށުމަކީ އޭނާގެ ހަޔާތް ބަދަލުވެގެން ދިއުމުގެ ސިއްރެވެ.\nއިންޓަވިއުއެއްގައި ސާރާ ބުނީ ފިޓް ވުމުގެ މަސައްކަތް ފެށީ ނިއުޔޯކުގައި ހުރިއިރު ކަމަށެވެ. އޭރު ހަށިގަނޑުގައި 96 ކިލޯ ހުރުމާއި ޖެހިގެން އަންނަން އޮތް އަހަރަކީ އޭނާ ގްރެޖުއޭޓްވާ އަހަރުކަމުން ފިޓްނަސްގެ ދަތުރު ފެށީކަމުގައި އޭނާ ބުންޏެވެ. ސިއްހަތަށް ރަނގަޅު ކާނާ ކާން ފެށުމާއި ކަސްރަތު ކުރަން ފެށީ ނިއު ޔޯކުގައި ކަމަށް ސާރާ ބުނިއެވެ.\nކަސްރަތު ކުރުމުގައި އެކި ކަހަލަ ކަސްރަތު ތައް ސާރާ އިހްތިޔާރު ކުރެއެވެ. އެއީ ޕިލޭޓްސް އިން ސްޓްރެންތް ޓްރެއިންއިން ބޫޓް ކޭމްޕުން ކާޑިއޯ ވެސް ހިމެނޭ ގޮތަށް އެކި ބާވަތުގެ ކަސްރަތުތައް ސާރާ އަބަދުވެސް ކުރެވޭތޯ މަސައްކަތްކުރެއެވެ.\nސާރާ ބުނީ ބޮލީވުޑަށް ނުކުތުމުގެ ކުރިންވެސް އެކި ކަހަލަ ކަސްރަތުތައް ކުރަން ފަށާފައިވާކަމަށެވެ. އޭގެ ތެރޭގައި ބޮކްސިން އަދި ސައިކްލިންވެސް ހިމެނެއެވެ. ނަމަވެސް އޭރު ބަރުކަމުން އެންމެ ބޮޑަށް ސަމާލުކަމެއް ދިނީ ކާޑިއޯ އާއި ހެވީ ކަސްރަތުތައް ކުރުމަށް ކަމަށް ސާރާ ބުނެފައިވެ އެވެ. އޭގެ ތެރޭގައި ހިނގުމާއި ތްރެޑްމިލް ހިމެނެއެވެ. ފުރަތަމަ އޭނާ ބޭނުންވީ ބަރުދަން ލުއިކޮށްލުމަށް ކަމަށާއި އޭގެ ފަހުން ފިޓް ވުމަށް އެހެން ކަސްރަތުތައް ކުރަން ފެށީކަމުގައި ސާރާ ބުންޏެވެ.\nބޮލީބުޑަށް ވަން ފަހުންވެސް ކަސްރަތުކުރުން އޭނާ ދުލެއް ނުކުރެއެވެ. ކަސްރަތުކުރުން މިހާރު ވެފައިވަނީ އޭނާގެ ދިރިއުޅުމުގެ އެއްބަޔަށެވެ.\nސާރާ ބުނީ ޕިލޭޓްސް، ބޮކްސިން އަދި ކާޑިއޯ ގެ ކަސްރަތުތައް ބަހާލައިގެން ކޮންމެ ދުވަހަކު އެއްގަޑިއިރު ނުވަތަ ބައިގަޑިއިރު ނަމަވެސް ކުރާކަމަށެވެ. އެއީ އާދިއްތަ ދުވަސްފިޔަވައެވެ. ސާރާ ބުނީ އާދިއްތަ ދުވަހަކީ އޭނާ އަރާމުކުރާ ދުވަސްކަމުގައެވެ.\nކެއުމުގައި ކޮންމެ ދުވަހަކު ގަވައިދުން ބިހާއި ކުކުޅު ސާރާ ހިމަނައެވެ. މީގެ ކުރިން ކެޓޯ ޑައިޓެއް ސާރާ ބޭނުންކުރިކަމަށް އޭނާ ބުންޏެވެ. ނަމަވެސް އެ ޑައިޓު އޭނާއަށް އެހާ ކަމުގޮސްފައެއް ނުވެއެވެ.\nގޭގައި ކައްކާ ކާނާއަކީ ސާރާ ބުނާގޮތުގައި އޭނާ ފިޓްވުމުގެ ދަތުރުގައި އެންމެ ބޮޑަށް އެހީވި އެއް ބައެވެ. ޝޫޓިންތަކަށް ދާއިރުވެސް ގެއިން ކައްކާ ކާނާ ކެއުމަށް ގެންދެއެވެ. ރޮށި، މުގުރިހަ، ފެނުކެއްކި ތަރުކާރީ ބިސް އަދި އިޑްލީއަކީ ސާރާއަށް އެންމެ މީރު ކެއުމެވެ.\nހެނދުނު ހޭލުމަށްފަހު އެންމެ ފުރަތަމަ ކަމަކަށް ސާރާ ބޮނީ ތާފަނާ ފެންތަށްޓެކެވެ. އަދި ކަސްރަތު ކުރުމުގެ ކުރިންނާއި ފަހުންވެސް ކޮންމެވެސް އެއްޗެއް ކެއުމަށް އޭނާ ވަނީ އާދަކޮށްފަ އެވެ. އެގޮތުން މުސްލީ، މޭވާ ނުވަތަ އޯޓްސް އާއެކު ޕްރޮޓިން ޝޭކެއް ކަސްރަތު ކުރަން ފެށުމުގެ ކުރިން ސާރާ ބޭނުން ކުރެއެވެ. ޕްރޮޓިންސް ހިމެނޭ މި ކެއުންތަކުން ކަސްރަތު ކުރާއިރު އޭނާއަށް އެނާޖީ ލިބި ބަރުދަން ލުއިކުރުމަށް ފަސޭހަވެގެންދާކަމަށް ސާރާ ބުންޏެވެ.\nގުޅޭ ޓެގު ބޮލީވުޑް ސިއްހަތު\nއާސަންދައިގެ ހިދުމަތް، ޖެންޑާ މިނިސްޓްރީއަށް ބަދަލު ކުރަން ހުށަހެޅި އިސްލާހު ބަލައިގެންފި\nވިޔަފާރީގެ ބޭނުމަށް ޕޯސްޓުގެ ޒަރީއާއިން ބޭސް އެތެރެކުރުމަކީ މަނާކަމެއް، ފިޔަވަޅު އަޅާނަން: ހެލްތު މިނިސްޓްރީ\nއަނެއްކާވެސް ތެލެސީމިއާ ކުއްޖަކު މަރުވެއްޖެ


Harry Aai Meghan Honeymoon Heydhakuree Huvafenun Ves Nufennaane Fadha Ganduvareh Gai - Vaguthu\nހެރީ އާއި މޭގަން ހަނީމޫން ހޭދަކުރީ ހުވަފެނުން ވެސް ނުފެންނާނެ ފަދަ ގަނޑުވަރެއްގައި\nހެރީ އާއި މޭގަން ހަނީމޫން ހޭދަކުރި ގަނޑުވަރު\nޕްރިންސް ހެރީ އާއި މޭގަން މާކެލް ވަރަށް ސިއްރުން ހަނީމޫން ހޭދަކޮށް، ހަނީމޫންގެ ޗުއްޓީ ނިންމާލައިފިކަމަށް މީޑިއާ ރިޕޯޓްތައް ބުނެފިއެވެ.\nހެރީ އާއި މޭގަން ހަނީމޫން ހޭދަކޮށްފައި ވަނީ އާދައިގެ މީހަކަށް ހުވަފެނުން ވެސް ނުފެންނާނެ ފަދަ ރީތި ގަނޑުވަރެއް ނުވަތަ ކާސަލްއެއްގައެވެ. ރިޕޯޓްތައް ބުނާ ގޮތުގައި ދެމަފިރިން ހަނީމޫން ހޭދަކުރީ އަޔަލޭންޑްގެ އެޝްފޯޑް ކާސަލްގައެވެ. މިއީ 13 ވަނަ ގަރުނުގައި ބިނާކުރި ވަރަށް ތާރީޚީ ކާސަލްއެކެވެ. ނަމަވެސް ކާސަލްގެ އަގަކީ އެންމެ ރެއަކަށް 4000 ޕައުންޑެވެ. އެއީ ދިވެހި ރުފިޔާ އިން ބަލާނަމަ 82000 ރުފިޔާ އެވެ.\nކުރިން ބައެއް ރިޕޯޓްތަކުގައި ހެރީ އާއި މޭގަން ހަނީމޫން ހޭދަކުރާނީ ބްޓޮސްވާނާ ނުވަަތަ ކެނެޑާގައި ކަމަށް ބުނި ނަމަވެސް އެޝްފޯޑް ކާސަލްގެ ބައެއް މުވައްޒަފުން ކަށަވަރު ކޮށްދީފައިވާ ގޮތުގައި ހެރީ އާއި މޭގަން ހަނީމޫން ހޭދަކޮށްފައި ވަނީ އެކާސަލް ގައެވެ.\nމީގެ ކުރިން ވެސް މިކާސަލްގައި ދުނިޔޭގެ ނަން މަޝްހޫރު ވަރަށް ގިނަ މީހުން ޗުއްޓީ ހޭދަކޮށްފައި ވެއެވެ.\nއަދި އެންމެ ހާއްްސަ ކަމަކީ މިކާސަލްގެ ކާކޮޓަރި އާއި ބާއަށް ހެރީގެ މުނިކާފަ ކިންގް ޖޯޖް-5 ގެ ނަމުން ނަން ދީފައިވުމެވެ.\nއެޝްފޯޑް ކާސަލް ގައި މޭގަން އާއި ހެރީ ހަނީމޫން ހޭދަކުރި ކަމަށް ބުނާ ޚަބަރު ކަށަވަރު ކުރަން އެޝްފޯޑް ކާސަލް އަށް ގުޅުމުން ވެސް އަދި ބަކިންހަމް ޕެލަސް އަށް ގުޅުމުން ވެސް ޖަވާބެއް ނުދޭ ކަމަށް އިނގިރޭސިވިލާތުގެ މީޑިއާ ރިޕޯޓްތައް ބުނެއެވެ.\nޖޫން 8, 2018 - 11:57\n“އެޝްފޯޑް ކާސަލް ގައި މޭގަން އާއި ހެރީ ހަނީމޫން ހޭދަކުރި ކަމަށް ބުނާ ޚަބަރު ކަށަވަރު ކުރަން އެޝްފޯޑް ކާސަލް އަށް ގުޅުމުން ވެސް އަދި ބަކިންހަމް ޕެލަސް އަށް ގުޅުމުން ވެސް ޖަވާބެއް ނުދޭ ކަމަށް އިނގިރޭސިވިލާތުގެ މީޑިއާ ރިޕޯޓްތައް ބުނެއެވެ.”\nޢަޅެ ވަގުތު ނޫހުން އެޝްފޯޑް ކާސަލް އާ ބަކިންހަމް ފެލަސް އަށް ގުޅިނަމަ.\nޖޫން 8, 2018 - 13:39\nޖޫން 8, 2018 - 14:06\nތިޔަށް ވުރެ މާ ރީތިވާނެ ސުވަރުގޭގެ ތަންތަން\nޖޫން 8, 2018 - 15:05\nޖޫން 8, 2018 - 17:23\nނުދެކުނަސް ބުނެވިދާނެ ދޯދޯ?\nޖޫން 9, 2018 - 04:00\nކޮންމެ މީހަކުވެސް ސުވަރުގެ ދާން މަސައްކަތް ކުރީމަ އިރާދަކުރެއްވިއްޔާ ތިޔައް ވުރެ މާ ރީތި ތަންތަން ފެއްނާނެ....\nޖޫން 10, 2018 - 10:24\nކޮންތާކު...މަ ކާޓޫންތަކުންވެސް ދެކެން ތިކަހަލަ ކާސަލް


ޕްރޮބޭޝަންގެ މުއްދަތު ހަ މަހަށް، އެންމެ ދުވަހަކު ސަލާމް ބުންޏަސް އެމްސީ ހުށަހަޅަންޖެހޭ! – Haftha\nSun, 29 March, 2020, 10:06 am\nޕްރޮބޭޝަންގެ މުއްދަތު ހަ މަހަށް، އެންމެ ދުވަހަކު ސަލާމް ބުންޏަސް އެމްސީ ހުށަހަޅަންޖެހޭ!\nވަޒީފާގައި ވަގުތީ ގޮތުން ބެހެއްޓޭނެ ނުވަތަ ވަޒީފާގެ ޕްރޮބޭޝަން މުއްދަތަކީ ދިގުވެގެން ހަ މަސް ދުވަސް ކަމަށް ވަޒީފާއާބެހޭ ގާނޫނަށް ސަރުކާރުން ހުށަހެޅި އިސްލާހުގައި ކަނޑައަޅައިފިއެވެ.\nމި ބިލު ސަރުކާރުގެ ފަރާތުން ހުށަހެޅީ ކެނދިކުޅުދޫ ދާއިރާގެ މެންބަރު އަހުމަދު އީސާއެވެ. އީސަ ހުށަހެޅުއްވި އިސްލާހުގައި ބުނެފައިވަނީ ވަޒީފާގެ ޕްރޮބޭޝަން މުއްދަތުގެ ގޮތުގައި ހަ މަސް ދުވަހަށްވުރެ ދިގު ނޫން މުއްދަތެއް ވަޒީފާގެ އެއްބަސްވުމުގައި ކަނޑައެޅިދާނެ ކަމަށެވެ. އެ މުއްދަތުގައި ނޯޓިހެއް ދިނުމަކާ ނުލައި ކޮންމެ ފަރާތަކަށްވެސް ވަޒީފާގެ އެއްބަސްވުން ބާތިލް ކުރެވިދާނެ ކަމަށް ބިލުގައި ބުނެފައިވެއެވެ.\nމި ގާނޫނުގައި މިހާރު ބުނެފައިވަނީ ވަގުތީ ގޮތުން ވަޒީފާގައި ގެންގުޅެވޭނީ ތިން މަހަށްވުރެ ދިގު ނޫން މުއްދަތަކަށް ކަމަށެވެ.\nއިސްލާހުގައި އިތުރަށް ބުނެފައިވަނީ ބަލީގެ ބާވަތާއި އެބަލީގެ ސަބަބުން މުވައްޒަފަކަށް މަސައްކަތަށް ނުނިކުމެވޭނެ މުއްދަތު ބަޔާންކޮށް ރަޖިސްޓްރީ ކޮށްފައިވާ ސިއްހީ މަސައްކަތްތެރިޔަކު ދޫކުރާ މެޑިކަލް ސެޓްފިކެޓެއް ވަޒީފާއަށް ނުކުންނަ ދުވަހު ހުށަހެޅުމުން މެނުވީ އެމުވައްޒަފަކަށް ސަލާމުގެ ޗުއްޓީ ދިނުން ވަޒީފާދޭ ފަރާތައް ލާޒިމު ނުވާނެ ކަމަށެވެ.\nވަޒީފާއާބެހޭ ގާނޫނު މިހާރު ބުނާ ގޮތުން ޑޮކްޓަރުގެ ސެޓްފިކެޓް ހުށަހަޅަން ޖެހޭނީ ދެ ދުވަހަށްވުރެ ގިނަ ދުވަހު ސަލާމް ބުނުމުންނެވެ.\nއީސަ ހުށަހަޅާފައިވާ އިސްލާހުގައި ސާވިސް ޗާޖު ލިބޭނީ މަސައްކަތްކުރި ގަޑިއިރަކަށް ޖެހޭވަރު އެކަނި ކަމަށް ވެސް ވަނީ ބުނެފައެވެ. އެގޮތުން ވަޒީފާގެ އެއްބަސްވުމުގައި ބަޔާންކުރާ ގޮތެއްގެ މަތިން، މުވައްޒަފުންނަށް ސާވިސް ޗާޖު ބެހުމުގައި، ކޮންމެ މުވައްޒަފަކު މަސައްކަތްކުރި ގަޑިއިރަކަށް ނިސްބަތްކޮށް، އެ މުވައްޒަފަކަށް ހައްގުވާ މިންވަރު ސާވިސް ޗާޖުގެ ގޮތުގައި ދިނުމުގެ އިހްތިޔާރު ވަޒީފާދޭ ފަރާތަށް ލިބިގެންވާ ކަމަށް އިސްލާހުގައިވެއެވެ.\nސާވިސް ޗާޖުގެ ގޮތުގައި ވަޒީފާދޭ ފަރާތަށް ކޮންމެ މަހަކު ލިބުނު ފައިސާގެ ޖުމުލަ އަދަދުގެ ތެރެއިން، އިދާރީ ފީގެ ގޮތުގައި އެކެއް އިންސައްތަ ނެގިދާނެ ކަމަށް މިހާރު ހުށަހަޅާފައިވާ އިސްލާހްގައި ވެސް ބުނެފައިވެއެވެ.


Bangalore gai anhenunnah jinsee goanaakohgen6meehun hayyaru koffi | Mihaaru\nއާ އަހަރު ފާހަގަ ކުރުމުގެ ތެރޭގައި ބެންގަލޫރުގައި ބައެއް އަންހެނުންނަށް ޖިންސީ ގޯނާކުރި މަންޒަރުގެ ސީސީޓީވީ ފުޓޭޖްތައް ވަނީ ލީކުވެފައި.\nބެންގަލޫރުގައި އަންހެނުންނަށް ޖިންސީ ގޯނާކޮށްގެން ހަ މީހުން ހައްޔަރުކޮށްފި\n05 ޖެނުއަރީ 2017 - 11:09\nބެންގަލޫރު (ޖެނުއަރީ 5) - އާ އަހަރު ފާހަގަކުރި ރޭ ބެންގަލޫރުގައި އަންހެނުންތަކަކަށް ޖިންސީ ގޯނާކޮށްގެން ހަ މީހަކު ހައްޔަރުކޮށްފި އެވެ.\nފުލުހުންގެ އިންސްޕެކްޓާ ހެމާންޓް ނިމްބަލްކާރު ވިދާޅުވީ ހަ މީހަކު ހައްޔަރު ކުރަން ޖެހުނީ އާ އަހަރު ފެށުނު ރޭ އެކި އެކި އަންހެނުންނަށް ޖިންސީ ގޮތުން ފުރާސަކުރި ވީޑިއޯތަކެއް ސޯޝަލް މީޑިއާގައި ދައުރުވާން ފެށުމާ ގުޅިގެން ކަމަށެވެ. ފުލުހުން އެންމެ ފުރަތަމަ ބުނީ އާ އަހަރު ފެށުނު ރޭ ޖިންސީ ގޮތުން ގޯނާކުރިކަމުގެ އެއްވެސް އަމަލެއް ބެންގަލޫރުގައި ނުހިންގާ ކަމަށާއި އެކަމުގެ ޝަކުވާއެއް ހުށަހަޅާފައި ނުވާ ކަމަށެވެ. ނަމަވެސް ސީސީޓީވީ ފުޓޭޖްތައް ބެލުމަށް ފަހު ފުލުހުން ފަހުން ވަނީ ޖިންސީ ގޯނާކުރިކަމުގެ ހެކި ހުރި ކަމަށް އެއްބަސްވެފަ އެވެ.\nޖިންސީ ގޮތުން ގޯނާކުރުމުގެ ހާދިސާތައް ހިންގާފައި ވަނީ އާ އަހަރު ފާހަގަ ކުރުމުގެ ގޮތުން، ބެންގަލޫރުގެ މެދުތެރޭގެ އެމްޖީ ރޯޑާއި ބްރިގޭޑް ރޯޑް ސަރަހައްދަށް އެތައް ހާސް ބަޔަކު އެއްވެ އުޅުނު އިރެވެ. ފިރިހެނުންތައް ގޮސް ވަށާލާ ޖިންސީ ފުރައްސާރަ ކުރި ކަމަށް އެތައް އަންހެނަކު ވަނީ ބުނެފަ އެވެ. އަދި ސީސީޓީވީގެ އެއް މަންޒަރަކުން ފެންނަ ގޮތުގައި މަގަކުން ހިނގައިފައި ދިޔަ އަންހެނަކަށް ވަނީ މޮޓޯ ސައިކަލެއްގައި ތިބި ދެ މީހަކު ހަމަލާދީފަ އެވެ.\nކަރުނާޓަކާގެ ސްޓޭޓް ހޯމް މިނިސްޓަރު ޖީ. ޕަރަމެޝްވަރާ ވިދާޅުވެފައި ވަނީ މި ބާވަތުގެ ކަންކަން ހިނގަނީ އިންޑިއާގެ އަންހެނުން ވެސް ހުޅަނގުގެ އަންހެނުން ގޮތަށް އުޅޭތީ ކަމަށެވެ. އޭނާ މިހެން ވިދާޅުވުމުން ވަރަށް ބޮޑަށް ފާޑުކިޔުން ވަނީ އަމާޒުވެފަ އެވެ. ނޭޝަނަލް ކޮމިޝަން ފޯ ވިމެންގެ ވެރިޔާ ލަލިތާ ކުމާރަމަންގަލަމް ވަނީ ޕަރަމެޝްވަރާ މައާފަށް އެދި އަދި އޭނާ އިސްތިއުފާ ދިނުމަށް ގޮވާލައްވައިފަ އެވެ.\nއިތުރު ލިޔުންތައް އިންޑިއާ ޖިންސީ އަނިޔާ ބެންގަލޫރު ޖިންސީ ގޯނާކުރުން\nޒީނަތު އަމަން އަށް ޖިންސީ ގޯނާކޮށްގެން ޕޮލިހަށް


އޮފީހުގައި ހުރި ބައު ސާމާނު ދުވަހު ނީލަމުގައި ވިއްކާލުން\nޕްރޮސިކިއުޓަރ ޖެނެރަލްގެ އޮފީހުގައި ހުރި ބައު ސާމާނު ދުވަހު ނީލަމުގައި ވިއްކާލުން\nމި އޮފީހުގައި ހުރި ބައުވެ ހަލާކުފައިވާ ހަރުމުދާތަކެއް، ދައުލަތުގެ މުދާ އެއް އޮފީހުން އަނެއް އޮފީހަށް ބަދަލުކުރުމާއި، ބައުވެ ހަލާކުވެގެން ނުވަތަ ބޭނުންކުރެވެން ނެތް ދައުލަތުގެ މުދާ، ނީލަން ކިޔުމާއި ނައްތައިލުމުގައި ޢަމަލު ކުރާނެ އުސޫލުގެ ދަށުން ވިއްކާލުމަށް، 2020 ސެޕްޓެންބަރު 06 ގައި IUL)196-C/1/2020/18) ނަންބަރު އިޢުލާނަށް އެއްވެސް ފަރާތަކުން ޝައުގުވެރިކަން ފާޅުކޮއްފައި ނުވާތީ، އަލުން އެތަކެތި ނީލަންކިއުމަށް ހުޅުވާލުމެވެ. މި ތަކެތީގެ ނީލަން ފެށޭ އަގާއި އިތުރު ތަފްސީލް މި އިއުލާނާއެކު އެޓޭޗްކުރެވިފައިވާނެއެވެ.\nވީމާ، މިދެންނެވި ތަކެތި ނީލަމުގައި ބައްލަވައިގަތުމަށް ބޭނުންފުޅުވެލައްވާ ފަރާތްތަކުން 2020 ސެޕްޓެމްބަރު 28 ވާ ހޯމަ ދުވަހުގެ 10:00 އަށް މިއޮފީހަށް ވަޑައިގެން ނީމަލުގައި ބައިވެރިވެދެއްވުން އެދެމެވެ. ނީލަން ކިޔުމަށް ހަމެޖިފައިވަނީ "ދުވަހު ނީލަމުގެ" ގޮތް ކަމުގައި ދެންނެވީމެވެ. އަދި މިތަކެތި ނީލަން ނިމޭތާ24 ގަޑިއިރު ތެރޭގައި ނީލަން ކާމިޔާބު ކުރެއްވި ފަރާތުން، ފައިސާ ދެއްކެވުމަށްފަހު ތަކެތި ގެންދަވަން ވާނެއެވެ. މި މުއްދަތުގައި ތަކެތި ނުގެންދަވައިފިނަމަ ނީލަން ބާޠިލްކޮށް އެތަކެތި އަލުން ނީލަމަށް ލެވޭނޭކަމަށާއި، ދެވަނަ ފަހަރަށް ކިޔާ ނީލަމުގައި، ނީލަމުން ތަކެތި ކާމިޔާބު ކުރެއްވުމަށްފަހު ނުގެންދެވި ފަރާތަށް ބައިވެރި ނުވެވޭނޭ ކަމުގައި ދެންނެވީމެވެ. ނީލަމުގައި ބައިވެރިވުމަށް ވަޑައިގަންނަވާ އަމިއްލަ ފަރާތްތަކުން ދިވެހި ރައްޔިތެއްކަން އަންގައިދޭ ކާޑުގެ ކޮޕީއެއް ހުށަހަޅުއްވަންވާނެއެވެ.\nއިތުރު މަޢުލޫމާތު ބޭނުންވެލައްވާނަމަ ޓެލެފޯނު ނަންބަރު: 3023157 އަށް ރަސްމީ ގަޑީގައި ގުޅުއްވުން އެދެމެވެ.\n- ތަކެތީގެ ނީލަން ފެށޭ އަގާއި އިތުރު ތަފްސީލް


MTD ge aanmu jalsa Adeeb ah haasa koffi | Mihaaru\nއެމްޓީޑީގެ އާންމު ޖަލްސާގައި އެ ޕާޓީގެ މުއައްސިސް އާސިފް (ކ) އަދި މެމްބަރު ޔާމީނާއި (ކ-2) އަދި މެމްބަރު ލަތީފް (ކ-3) ބައިވެރިވެވަޑައިގަންނަވަނީ. --- ފޮޓޯ: އަހުމަދު ނިޝާތު/ މިހާރު\nއެމްޓީޑީގެ އާންމު ޖަލްސާ އަދީބަށް ހާއްސަކޮށްފި\n24 ޑިސެމްބަރ 2018 - 23:38 98 comments\nއަލަށް އުފެއްދުމުގެ ހުއްދަ ދިން މޯލްޑިވްސް ތާޑްވޭ ޑިމޮކްރަޓްސް (އެމްޓީޑީ) ގެ އާންމު ޖަލްސާ ކުރީގެ ނައިބު ރައީސް އަހުމަދު އަދީބަށް މިރޭ ހާއްސަކޮށްފި އެވެ.\nވިިޔަފާރިވެރިންގެ ޖަމްއިއްޔާގެ ނައިބު ރައީސް އިސްމާއިލް އާސިފް އިސްކޮށް ހުންނަވައިގެން އުފައްދާ އެމްޓީޑީ އަށް އެންމެ ފުރަތަމަ ސޮއިކުރެއްވީ ވެސް، ޓެރަރިޒަމާއި ހިޔާނާތުގެ މައްސަލަތަކެއް ސާބިތުވެ، 33 އަހަރުގެ ޖަލު ހުކުމެއްގައި ހުންނެވި އަދީބެވެ.\nސިއްހީ ހާލު ހުރި ގޮތުން އޭނާ މިހާރު ވަނީ ވަގުތީ ގޮތުން ގޭ ބަންދަށް ބަދަލުކޮށްފަ އެވެ.\nދަރުބާރުގޭގައި ބޭއްވި ޖަލްސާގައި އެމްޓީޑީގެ މުއައްސިސް، އާސިފް ސިޔާސީ ބޭފުޅުންނަށް މެސެޖެއް ކަމަށް ވިދާޅުވެ، ބޮޑު ސްކްރީނުން ދެއްކެވީ އަދީބުގެ ފޮޓޯއެކެވެ. ޖަލްސާގައި މާ ގިނަ ވާހަކަތަކެއް ނުދައްކަވައި، އޭނާ ވިދާޅުވީ އަދީބާ ނުލާ އެމްޓީޑީއެއް ނޯންނާނެ ކަމަށެވެ. އިތުރު އެއްވެސް އެއްޗެއް އޭނާ ވިދާޅެއް ނުވެ އެވެ.\nއެމްޓީޑީން ދަރުބާރުގޭގައި ބޭއްވި އާންމު ޖަލްސާ. --- ފޮޓޯ: އަހުމަދު ނިޝާތު/ މިހާރު\nޖަލްސާގައި ވާހަކަ ދެއްކެވި، ރައްޔިތުންގެ މަޖިލީހުގެ ދިއްދޫ ދާއިރާގެ ޖުމްހޫރީ ޕާޓީގެ މެމްބަރު އަބްދުއްލަތީފް މުހައްމަދާއި ވެލިދޫ ދާއިރާގެ އެމްޓީޑީގެ މެމްބަރު އަބްދުﷲ ޔާމީން ރަޝީދު ވަނީ އަދީބަށް ވަރަށް ބޮޑަށް ތައުރީފް ކުރައްވައި، އަދީބަށް ސިޔާސީ މަސައްކަތް ކުރުމުގެ ފުރުސަތު އޮންނަން ޖެހޭ ކަމަށް ވިދާޅުވެފަ އެވެ.\nޖަލްސާ ފެށުނީއްސުރެ، ނިމެންދެން ސްކްރީނަށް އަޅުވަމުން ދިޔައީ އަދީބުގެ އެކި ފޮޓޯތަކެވެ. އެގޮތުން، ފުލުހުންގެ ބެލުމުގެ ދަށުން އަދީބު ލޯންޗަށް އަރުވަނިކޮށާއި ދޫނިދޫ ޖަލުގައި އޮންނެވި ގޮތުގެ ފޮޓޯއެއް ވެސް ދެއްކި އެވެ. އަދި އަދީބުގެ އަނބިކަނބަލުން މަރިޔަމް ނަޝްވާ އާއި އަދީބުގެ ދެ ކުދިންގެ ފޮޓޯތަކެއް ވެސް ދެއްކި އެވެ.\nޕީޕީއެމުން ދާދި ފަހުން ކެނޑި، އެމްޓީޑީއާ ގުޅިވަޑައިގެންނެވި ޔާމީން ވިދާޅުވީ ސިޔާސީ ގޮތުން ކުރިއަރައިގެން ދާން މަސައްކަތް ކުރެއްވުމުން އަދީބު "އިނދަޖައްސައި ވައްޓާލީ" ކަމަށެވެ. އަދީބު ނުކުރައްވާ ކުށެއްގެ ތުހުމަތުގައި ތިން އަހަރު ދުވަހު ޖަލުގައި ބޭއްވީ "ފިނިކުރި ކޮޓަރި" އެއްގައި ނޫން ކަމަށާއި އޮންނެވީ ކުޑަ އަށްޓެއްގެ މަތީގައި ކަމަށް ވެސް އޭނާ ވިދާޅުވި އެވެ.\n"ކޮންކްރީޓް އަށްޓެއްގައި ބާއްވާފައި އޮތީ. އެ ވާހަކަ އަޅުގަނޑުމެންނަށް ދެއްކިޔަ ނުދޭން ވެގެން އަޅުގަނޑުމެންގެ އަނގައިގައި ތަޅު އަޅުވާފައި ތަޅުދަނޑި ޖީބަށް ޖަހައިގެން ތިބީ. މިއަދު އެމްޓީޑީ އައިސް އެއްކަލަ ތަޅުދަނޑިން އަނގަ ހުޅުވީމަ މި ޖަޒުބާތު ހުންނާނެ،" ޔާމީން ވިދާޅުވި އެވެ.\nއޭނާ ވިދާޅުވީ ގޭބަންދުގައި ހުންނަވައިގެން އެންމެ 21 ދުވަހުގެ ތެރޭގައި އަދީބު 3000 މީހުންގެ ތާއީދު ހޯއްދަވާ ޕާޓީއެއް އުފެއްދެވި އިރު ކުރިޔަށް އޮތް ތަނުގައި ޕާޓީ އިތުރަށް ބޮޑުވާނެ ކަމަށެވެ. އަދި އެމްޓީޑީން ކުރިއަށް އޮތް ތަނުގައި ވެރިކަން ކުރާނެ ކަމަށް ވެސް، އެމްޑީޕީގެ ޓިކެޓްގައި ވާދަކުރައްވައި ހޮވިގެން ޕީޕީއެމަށް ގުޅިވަޑައިގެންނެވި ޔާމީން ވިދާޅުވި އެވެ.\nއެމްޓީޑީގެ އާންމު ޖަލްސާގައި މެމްބަރު ޔާމީން ވާހަކަ ދައްކަވަނި. --- ފޮޓޯ: އަހުމަދު ނިޝާތު/ މިހާރު\nއެމްޓީޑީގެ އިފްތިތާހީ ޖަލްސާގެ ހާއްސަ މެހްމާނެއްގެ ގޮތުން ބައިވެރިވެވަޑައިގެންނެވި ލަތީފް ވިދާޅުވީ ކުރީގެ ރައީސް އަބްދުﷲ ޔާމީންގެ ސަރުކާރުގައި އަދީބު މަސައްކަތް ކުރެއްވީ ވަރަށް ޖޯޝާ އެކު ކަމަށެވެ. އަދި މެމްބަރުންނާއި އަދީބާ ދެމެދު ގާތް ގުޅުން އޮތް ކަމަށް ވެސް ލަތީފް ވިދާޅުވި އެވެ.\n"އަޅުގަނޑުމެން ނުދަން އަދީބު ކައިރިއަށް ފަޅުރަށެއް، ގިރިއެއް، މާޓެއް، ފިހާރައެއް ހޯދާކަށް. އަޅުގަނޑުމެން ދަނީ ދާއިރާގެ ތަރައްގީއަށް މަސައްކަތް ކުރަން. އެއިން ކޮންމެ ކަމެއްގައި، ކޮންމެ ވަގުތެއްގައި އަދީބު ކޮންމެ ގަޑިއެއްގައި ބައްދަލުކޮށްފައި ތަރައްގީއަށް މަސައްކަތްކޮށްދިން،" ލަތީފް ވިދާޅުވި އެވެ.\nއެމްޓީޑީގެ އާންމު ޖަލްސާގައި ލަތީފް މިރޭ ވާހަކަ ދައްކަވަނީ. --- ފޮޓޯ: އަހުމަދު ނިޝާތު/ މިހާރު\nކުރީގެ ރައީސް ޔާމީން އަވަހާރަކޮށްލަން ރޭވުމާއި އެމްއެމްޕީއާރުސީގެ ބޮޑު ހިޔާނާތާ ގުޅިގެން އަދީބުގެ މައްޗަށް ވަނީ 33 އަހަރުގެ ޖަލު ހުކުމެއް އިއްވައިފަ އެވެ. އެމްއެމްޕީއާރުސީގެ ހިޔާނާތާ ގުޅޭ ގިނަ ދައުވާތަކެއް އަދިވެސް ކްރިމިނަލް ކޯޓުގައި ދަނީ ކުރިއަށެވެ.\nއަދީބުގެ ސިއްހީ ހާލަތު ގޯސްވެގެން އައިޖީއެމްއެޗްގައި އެޑްމިޓްކޮށްގެން ފަރުވާ ދޭން ފެށިތާ ދެ ހަފްތާއެއްހާ ދުވަސް ފަހުން، ރައީސް އިބްރާހިމް މުހައްމަދު ސޯލިހްގެ ސަރުކާރުގައި އޭނާ ވަނީ ގެއަށް ބަދަލުކޮށްފަ އެވެ. އޭނާ ދިރިއުޅުއްވާ ގެ ކައިރީ ފުލުހުން ފޯރިމަރަ އެވެ.\nއިތުރު ލިޔުންތައް ސިޔާސީ ޕާޓީ އިލެކްޝަންސް ކޮމިޝަން ކުރީގެ ނައިބު ރައީސް އަދީބު އެމްއެމްޕީއާރްސީގެ ކޮރަޕްޝަން އަބްދުއްލަތީފް މުހައްމަދު ކުރީގެ މެމްބަރު އަބްދުﷲ ޔާމީން ރަޝީދު


Ayyage thafaathu Thorufi Saloon!\nއަހަރުތަކެއް ކުރިޔަށް ޖެހިލާއިރު، ރޯދަމަހު ޓީވީއެމުން ގެނެސްދޭ ތަފާތު ޝޯތަކުގެ ތެރޭގައި ދިވެހިންގެ އެކި ހުނަރުތައް ދައްކާލައި، ރާއްޖޭގެ ރެކޯޑްތައް މުގުރުމުގެ ފުރުސަތު ލިބޭ ޝޯތަކެއް ވެސް ހިމެނުނެވެ. އެ ފޯރިއެއް މިހާރަކު ނެތެވެ. އެކަމަކު އޭރު ރެކޯޑްތައް ގާއިމް ކުރި ބައެއް މީހުންގެ އަޑެއް ނުކެނޑެ އެވެ. ރިކޯޑްތަކެއް މުގުރި ފޮހެވިގެނެއްވެސް ނުދެ އެވެ. އޭރު އެންމެ ގިނަ ތަންތަން ތޮރުފާފައި ހުރި މީހާގެ ރެކޯޑަކީ ވެސް އެކަހަލަ އެއް ރެކޯޑެވެ. އެ ރެކޯޑް އޮތީ އަލީ ނައްޝަތަށެވެ. މަޝްހޫރު ނަމުން ނަމަ އެއީ ތޮރުފި އެވެ.\nތޮފުރި އައްޔަ ނުވަތަ ސްޓަޑް އައްޔަ މީގެ ކުރިން ފާހަގަ ކުރެވިފައިވާނީ، އޭނާގެ ސްޓައިލް ގެންގުޅުނު ގޮތުންނެވެ. މާލޭގެ ކާނިވާ ފަދަ ތަންތަނުގައި ބާއްވާ ޝޯތައް ބަލަން ދާއިރު، އޭނާގެ މޫނުގެ އެކި ތަންތަނަށް ލައްވާފައި ހުންނަ ސްޓަޑްތައް ފެނުމުން ބައެއް މީހުން ތިބެނީ ހައިރާންވެފަ އެވެ. ބުމަ އާއި ދިމާ މެދުން ތޮރުފައި އެ ދިމައިން ވައްދާލާ ކުޑަ ކަނޑިއެއް ކޮލާ ހަމައިން ލައްވާފައި އިންނަ ބޮޅަކަށް ޖަހާފައި ހުންނަތަން ފެނުނީމާ ހައިރާން ނުވާނެ ސަބަބެއްވެސް ނެތެވެ.\nއެއީ ކުރިން ތޮރުފި މަޝްހޫރުވެފައި އޮތް ގޮތެވެ. މިހާރުގެ ތޮރުފި މަގުބޫލީ އެހެން ދާއިރާއަކުންނެވެ. ތޮރުފި އައްޔަގެ "ތޮރުފި ހެއާ އާޓް އެންޑް ލޮކްސް" އަކީ ޑްރެޑް ޖައްސާފަރާތްތަކަށް އަލްޓިމޭޓް ސޮލިއުޝަނެކެވެ. ޔުނިސެކްސް އެ ސެލޫންގައި ހެއާ ސްޓައިލިން އިން ފަށައިގެންގޮސް، ޕިއާސިން އާއި، މޭކަޕް ކުރުމުގެ ހިދުމަތް ވެސް ދެއެވެ.\nތޮރުފި ސެލޫނަށް ވަންނަން ދާއިރު ފުރަތަމަ އަޅައިގަންނަނީ އެތާންގެ "ހުޅުވާލައްޕާ" ބޯޑެވެ. ތަން ހުޅުވާފައި ހުންނަ އިރު ބޯޑުން ފެންނަނީ ތިލަ ހުޅުވާފައިވާ ތުރެކެވެ. ބަންދު ގަޑީގައި ފެންނަނީ ތިލަ ބަންދު ކޮށްފައިވާ ކަތުރެކެވެ. ތަފާތެއް ނޫން ހެއްޔެވެ؟\nސެލޫނަށް ވަދެ ތޮރުފި ހޯދާލައި ވާހަަކަ ދައްކާލީމާ އެ ބޯޑުން ފަށައިގެން ގޮސް، ސެލޫން ތެރޭގައި ހުރި ކުރެހުންތަކާއި، މުޅި ތަނުގެ އިންޓީރިއާ އަކީ އައްޔަގެ ވިސްނުމާއި އެއްގޮތަށް އޭނާގެ ދެއަތުން ކޮށްފައިހުރި ތަފާތު ޝައުގުވެރި މަސައްކަތްތައްކަން އެނގުނެވެ. ބޯކޮށުމުގެ އިތުރަށް ވެސް އައްޔައަކީ ހުނަރުން ފުރިގެންވާ މީހެއްކަން ސެލޫންގެ އެތެރެ ބަލައިލުމުން އެނގެ އެވެ.\nތޮރުފި ސެލޫންގެ އޯޕަން ކްލޯސްޑް ބޯޑްތައް -- އަވަސް ފޮޓޯ\nއައްޔަ ބުނި ގޮތުގައި ބޯކޮށުމުގެ ދާއިރާއަށް އޭނާ ޝައުގުވެރިވީ ސްކޫލް ދައުރުއްސުރެ އެކި ސްޓައިލްތަކަށް އޭނާގެ އައްޔަގެ އިސްތަށިގަނޑު ބަހައްޓާތީ ރައްޓެހިންގެ އެދުމުގެ މަތިންނެވެ. އަދި އޭރުވެސް ކޮންމެވެސް ވަރަކަށް ބޯކޮށުމުގެ ތެރޭގައި އުޅެވިފައި ހުރީމަ އެވެ. ނަމަވެސް ރަސްމީކޮށް އައްޔަ މި ދާއިރާއަށް ވަނީ ޒުވާނުންގެ ތެރޭ ވަރަށް މަގުބޫލުވެގެންދިޔަ "ޓުވީޓާ ސެލޫން" ހިންގި އިރު، އެތާނގެ ވެރިންދިން ފުރުސަތެއްގަ އެވެ. އެތާނގައި 2012 އިން ފެށިގެން ދެ އަހަރުވަންދެން އައްޔަ މަސައްކަތް ކުރި އެވެ. އޭގެ ފަހުން ވަން އެންޑް އޮންލީ ރީތި ރަށް ރިސޯޓްގެ ސެލޫން ހިންގަން ލިބުނު ފުރުސަތެއްގެ ބޭނުން ހިފައި، އެތާނގައި އައްޔަ މަސައްކަތް ކުރާތާ މިހާރު ވަނީ ހަތަރު އަހަރުވެފަ އެވެ.\nމާލޭގައި އައްޔަގެ ތޮރުފި ސެލޫން ހުޅުވިތާ އަދި މިބީ ތިން މަހެވެ. ތޮރުފި ސެލޫން ހުޅުވި ނަމަވެސް ކޮންމެ ހޮނިހިރު ދުވަހެއްގައި އައްޔަ ދަނީ ރިސޯޓަށެވެ.\nއައްޔަ ގަބޫލު ކުރާ ގޮތުގައި އަބަދުވެސް ކޮންމެ ތަނެއްގައިވެސް ކޮންމެ ކަމެއްގައި ވެސް "ރޫމް ފޯ އިމްޕްރޫވްމަންޓް" ނުވަތަ އެ ހިދުމަތްތައް އިތުރަށް ފުރިހަމަ ކުރުމުގެ ޖާގަ އޮންނާނެ އެވެ. އޭނާ ގެންދަނީ މިހާރުވެސް އެ ބަދަލްތައް ގެނައުމަށް ގިނަ ގުނަ މަސައްކަތްތަކެއް ކުރަމުންނެވެ. ސެލޫން ހުޅުވިފަހުން މިއަދާ ހަމަޔަށް އެ ސެލޫނަށް ލިބެމުން އަންނަ ތަރުހީބަކީ އައްޔަ ގަބޫލު ކުރާ ގޮތުގައި އޭނާއަށް ދެވޭ ހިދުމަތުގެ ފެންވަރާއި މެދު ކަސްޓަމަރުންގެ އޮތް އިތުބާރެވެ.\n"އަޅުގަނޑުމެން ފެށިތާ ކައިރީގައި ކުދިން މި އަންނަނީ ގޫގުލް ސާޗްކޮށްގެން ހެއާ ސްޓައިލްތަކާއި އެއްޗިސް ހޯދައިގެން، ދެން މިހާރު އަޅުގަނޑަށް ލިބޭ ހިތްހަމަޖެހުމަކީ އަޅުގަނޑުގެ ފޭސްބުކު ޕޭޖް ހާވައިގެން ފޮޓޯ ހޯދައިގެން އެބައާދޭ، ކުދިން މިހެން ހަދައިދީބަލާށޭ. އެއީ އަޅުގަނޑަށް ފީލް ކުރެވޭ ގޮތުގައި އަޅުގަނޑަށް ރަނގަޅަށް މަސައްކަތް ކުރެވިގެން، ރަނގަޅު މަސައްކަތެއް ކުރެވިފައި ހުރީމަ އެ ފޮޓޯތައް ހިފައިގެން އަންނަކަން. އެއީ ވަރަށްބޮޑު ކުރިއެރުމެއް ކަމަށް މި ބަލަނީ." އައްޔަ ވިދާޅުވި އެވެ.\nތޮރުފި ސެލޫނުގައި ކަސްޓަމަރަކު ހިދުމަތް ލިބިގަންނަނީ -- ފޮޓޯ: ތޮރުފި ސެލޫން\nތޮރުފި ސެލޫނުން ދެ ޖިންސަށް ލިބޭ ހިދުމަތްތަކުގެ ތެރޭގައި، އެންމެ ފަހުގެ ހެއާ ކަޓްތަކާއި، ސްޓައިލިން އާއި، ހެއާ އާޓާއި، ޑްރެޑްލޮކާއި، ޕިއާސިންގެ އިތުރުން، ހެއާ ޓްރީޓްމަންޓާއި، ހެއާ އެކްސްޓެންޝަންގެ ހިދުމަތް ހިމެނެ އެވެ. އަންހެން ކުދިންނަށް ހާއްސަކޮށްގެން، ބުމަ ހެދުމާއި، މޭކަޕާއި، ފޭޝަލްގެ އިތުރުން ވެސް ގިނަ ހިދުމަތްތަކެއް ދެއެވެ.\nތިން ސްޓާފުންނާއެކު މިވަގުތު މަސައްކަތް ކުރަމުންދިޔަ ނަމަވެސް އައްޔަގެ އުންމީދަކީ ސެލޫންގެ ހިދުމަތް އިތުރަށް ފުޅާކޮށް، އިތުރު ސްޓާފުންވެސް ގެނައުމެވެ.\nރާއްޖޭގެ ސެލޫންތަކުން އާންމުކޮށް ނުލިބޭ ބައެއްް ހިދުމަތްތަކަށްވެސް ތޮރުފިގެ ސެލޫން ހާއްސަ އެވެ. އެގޮތުން ހެއާ އެކްސްޓެންޝަނާއި، ޑްރެޑްލޮކްގެ ހިދުމަތް ފާހަގަ ކުރެވެއެވެ. އަދި ޑްރެޑް ލޮކްއަކީ އައްޔަ އެ ސެލޫން ހުޅުވި އެއް ސަބަބުވެސް މެއެވެ. އެ ސެލޫން އަކީ ޑްރެޑްލޮކަށް ހާއްސަ ސެލޫނެކޭ ވެސް ބުނެވިދާނެ އެވެ. އެގޮތުން ޑްރެޑްލޮކަށް ހާއްސަ، ޝޭމްޕޫ އާއި، ކަހާތީ ޖަހާ ސްޕްރޭގެ އިތުރުން ވެސް އެކަމަށް ބޭނުންވާ ހުރިހާ އެއްޗެއް އެ ސެލޫނުން ލިބެން ހުންނާނެ ކަމަށް އައްޔަ ބުންޏެވެ.\n"އާންމުކޮށް ނުލިބޭނެ ދެއްތޯ ފީމޭލް ހެއާ އެކްސްޓެންޝަން ކަހަލަ ސާވިސްއެއް. އެއީ މިސާލަކަށް ތުނިކޮށް ހުންނަ އިސްތަށިގަނޑެއް ބޯ އިސްތަށިގަނޑަކަށް ހަދާލަންޏާ، ހަމަ ހެއާ އެކްޓެންޝަން ކޮށްލެވިދާނެ. އެމީހަކާއި ގުޅޭ ޓޯންއެއް ތަންކޮޅެއް ކުރިޔާލައި ގުޅާފައި އަޅުގަނޑަށް ބޭނުންވަނީ މިސާލަކަށް ބުޅި އިސްތަށިކޮޅެކޭ، މިވެނި ކުލައެކޭ އެގޮތަށް ބުނީމަ އެ އޯޑާކޮށްގެން ގެނެސް އެކްސްޓެންޝަން ކޮށްދޭނެ މިކޮޅުން" އައްޔަ ވިދާޅުވި އެވެ.\nތޮރުފި ސެލޫންއިން ހަދާފައިވާ ހެއާ އެކްސްޓެންޝަން އެއް -- ފޮޓޯ: ތޮރުފި ސެލޫން\nހަތަރު އަހަރު މާލެއިން ބޭރުގައި ރިސޯޓްގައި މަސައްކަތް ކުރި އިރުވެސް، ޓުވީޓާ ސެލޫންގައި މަސައްކަތް ކުރި އިރު ގެންގުޅުން ކަސްޓަމަރުން އަދިވެސް ގެންދަނީ އައްޔަގެ ހިދުމަތް ހޯދަމުންނެވެ. ރިސޯޓްގައި ހޭދަކުރި ހަތަރު އަހަރުގެ ތެރޭވެސް އައްޔަ ވަނީ ވަގުތު ހޯދައިގެން އެ ކަސްޓަމަރުންގެ ގެއަށްގޮސް ހިދުމަތް ދީފަ އެވެ.


Gannanvee mi foanuthah\nގަންނަންވީ މި ފޯނުތައް!\nދުނިޔޭގައި މިހާރު ހަލުވި ދުވެލީގައި ޓެކްނޮލޮޖީ ފެތުރެމުންދާއިރު އެ ވައިރަހުގެ އަސަރު މިއޮތީ ރާއްޖެއަށްވެސް އެންމެ ބޮޑަށް ކޮށްފަ އެވެ. ވެކްސިންތަކާއި އެންޓިބަޔޮޓިކްސް ދީގެންވެސް ރަނގަޅު ނުވާ ހިސާބަށް ގޮސްފަ އެވެ. ހުރިހާ ކަމެއް ސްމާޓް ވެފަ އެވެ. ޓީވީ ތަކާއި ކޮމްޕިއުޓަރުތައް އަދި ފޯނު ތަކެވެ. ސްމާޓް ފޯނެއް މިހާރު ނޯންނަ މީހަކު ނެތެވެ. މާމައިން ފެށިގެން ހަތް ދުވަސް ނުވާ ތުއްތު ދަރިފުޅު އަތުގައިވެސް މިހާރު މިބުނާ ޒާތުގެ ސްމާޓް ފޯނެއް އޮވެ އެވެ. މިހާ ހިސާބަށް މި ވައިރަހުގެ އަސަރުކޮށްފައިވާތީ އިވޭ އަޑަކީވެސް ސްމާޓް ފޯނާއި ބެހޭ ވާހަކަ ތަކެވެ. ފޯނު އާކޮށްލާއިރު ކޮށްލާނީ ކޮންކަހަލަ ފޯނަކަށް ކަމެއް ނޭނގެން ކުރާ މަޝްވަރާގެ އަޑަކީވެސް ނުލާހިކު ގަދަޔަށް ދައްކާ ވާހަކަ އަކަށް ވެއްޖެ އެވެ.\nއަނެއްކާ މި ފޯނަކީ އެންމެ ގިނައިން އެއެއްޗަކާއެކު ވަގުތު ހޭދަކުރާ އެއްޗެކެވެ. އަނބި މީހާ ނުވަތަ ފިރި މީހާ އަށްވުރެވެސް ގިނަ ވަގުތު މި ފޯނާއެކ ހޭދަކުރެވެ އެވެ. އެހެން ވީމާ މި ފޯނަކީ ރަނގަޅު ފޯނަކަށް ވާން އެބަޖެހޭ ތާ އެވެ. އެހެންވީމަ މިކަމަށްވެސް އެހީތެރިކަމުގެ އަތެއް ދިއްކޮށްލާން ހިތަށް އަރާތީ މަގޭ ހިޔާލުވެސް ހިއްސާކޮށްލާނަމެވެ. މިއީ ދިރާސާއަކަށް ބިނާކޮށް ލިޔާ ލިޔުމެކެވެ.\nއެންމެ ފުރަތަމަ މިއުޅޭ އައިފޯން ސިކްސް އެސް ނުވަތަ ސިކްސް ޕްލަސް އަށް ބަލައިލާން ހިނގާށެވެ. މިއީ ގިނަ ޒުވާނުންގެ ހިތެވެ. މީގެ ޑިޒައިނަކީވެސް ގެންގުޅެން ފަސޭހަ ގޮތަކަށް ޑިޒައިންކޮށްލާފައި އިންނަ ލޯބި ފޯނެކެވެ. ކެމެރާ އާއި އިންޓާނަލް ސްޕީޑް ހަލުވި މިނުގެ އިތުރުން މީގެ ބެޓެރީގެ ބާރުވެސް ގިނައިރު ހިފަހައްޓައިދެ އެވެ. އަނެއްކާ މީގެ ސްކްރީން އަކީ ފަސޭހަ ޓަޗް ޕެޑް އެއް އެކުލެވޭ ފޯނެކެވެ. ސްޓޯރޭޖް ސްޕޭސްވެސް އެހާ ބޮޑެވެ. އައި ފޯނަކީ މިހާރު ގިނަ ބައެއްގެ ލޯބި ލިބިފައިވާ ފޯނެއްވެސް މެ އެވެ. އަނެއްކާ އަގަކީވެސް ހަމަ އެންމެ އެކަށީގެންވާ އަގެކެވެ. ދެތިން މަހު ސޭވް ކޮށްލައިން ގަނެވިދާނެ އެވެ.\nއަދި އައި ފޯނު އެސްއީ ވެސް އޮތީ އެވެ. މިއީ އަތުން ގެންގުޅެން ފަސޭހަ ސައިޒަކަށް އަދި ހެޔޮ އަގެއްގައި އެޕަލް އިން ދޫކޮށްލާ ފޯނެކެވެ. އެޕަލްގެ އެހެން ފޯނުތަކަށްވުރެ މި ފޯނުގެ އަގު ހެޔޮވާނެ އެވެ. ސައިޒު ކުޑަވިއަސް މި ފޯނުގެ ފީޗާސްތައް އައިފޯން ސިކްސް އާއި ދާދި އެއްގޮތްވާނެ އެވެ. އަދި ޑިޒައިން އައިފޯސް ފައިވް އެސް އާއި ވަރަށް އެއްގޮތް ވާނެ އެވެ. މިދިޔަ މާޗު މަހު ލޯންޗުކުރި މި ފޯނު ހެޔޮ އަގެއްގައި ރާއްޖޭގައި ފޯނު އޮޕަރޭޓުކުރާ ފަރާތްތަކުން ދޫކުރަން މިހާރު ވަނީ ނިންމާފަ އެވެ. އަދި މިފޯނު އިންސްޓޯލްމަންޓަށްވެސް ދޫކުރަން ވަނީ ނިންމާފަ އެވެ.\nމިއީ މިހާރު ދުނިޔޭގެ ފޯނު ބްރޭންޑްތަކުގެ ތެރެއިން އެންމެ ބޮޑަށް ކުރިއަރާފައިވާ އެއް ބްރޭންޑެވެ. މިއީވެސް އެތައް ބައެއްގެ ހިތްތަކާއި ހަމައަށް ވާސިލްވެފައިވާ ބްރޭންޑެކެވެ. އެންމެ ކުރީގައި އުޅެނީ އެސް ސެވަން އާއި އެސް ސެވަން އެޖެވެ. މިކްސް ފީޗާސް ތަކެއް ހިމެނޭ މި ފޯނަކީ ފޮޓޯ ކޮލިޓީ ރަނގަޅު ފޯނެކެވެ. އަދި ގިނައިރު ބެޓެރި ޗާޖު ހިފަހައްޓައިދޭ ރީތި ސްކްރީން އެއް އިންނަ ފޯނެކެވެ. މި ފޯނަކީ ފެން ނުވަންނަ ގޮތަށް ތައްޔާރުކޮށްފައިވާ ފޯނެއްވެސް މެ އެވެ.\nއެސް ސެވަންގެ އެޖް މޮޑެލް އަކީ އޭގެ ސްކްރީން ކާވްކޮށްލާފައި އިންނަ ފޯނެކެވެ. އެސް ސެވަން އެކޭ އެއްގޮތަށް މިއީވެސް ފޮޓޯ ކޮލިޓީ ރަނގަޅު އަދި ފެން ނުވަންނަ ކަހަލަ ގޮތަކަށް ތައްޔާރުކޮށްފައިވާ ފޯނެކެވެ. އަދި މީގެ އެންމެ ހާއްސަ ކަމަކީ މިއިން ފިންގަޕްރިންޓް ސްކޭން ކޮށްލަން ފަސޭހަ ކަމެވެ. ނަމަވެސް މީގެ އެހެން ފޯނުތަކަށްވުރެ މި ފޯނުގެ ސައިޒު ބޮޑުވާނެ އެވެ. އެކަމަކު ގެންގުޅޭކަށް އުނދަގުލެއްވެސް ނުވާނެ އެވެ.\nދެން މިއޮތީ ސެމްސަންގު ނޯޓު5އެވެ. މިއީވެސް ގިނަބައެއްގެ ސަމާލުކަން އަތުލައިގަނެގެން އުޅޭ ފޯނެކެވެ. އެންމެ ފާހަގަ ކުރެވެނީ އޭގެ ބޮޑު ސްކްރީން އެވެ. މަޝްހޫރީވެސް އެހެންނެވެ. 5.7 އިންޗީގެ ސްކްރީނެއް މި ފޯނުގައި އިނދެ އެވެ. ބެޓެރި ލައިފާއި މީގެ ފްލުއިޑް ސްޓައިލަސް ސަޕޯޓަކީ ގިނަބަޔަކީ މި ފޯނު ހިތުން ފިލައިން ނުގޮސްގެން އުޅޭ މައިގަނޑު އެއް ސަބަބަށްވެސް މިވަނީ ވެފަ އެވެ. އަނެއްކާ މީގަ މިއިންނަ ހޭންޑް ރިޓެން ޕެން އަކީވެސް އޭގެ ވާހަކ ނުދައްކާ ދޫކޮށްގެންވާނެ އެއްޗެއް ނޫނެވެ. ކުރެހުމަށް ޝައުގުވެރިކަން ހުންނަ ފަރާތްތަކަށް ވަރަށް ބޮޑު ހަދިޔާއަކަށް ވާނެ އެވެ. ފެރީގައި ނުވަތަ ބަހުގައި އިންނަ ވަގުތުތަކުގައިވެސް ފޯނުގައި އެކަމަށް ހާއްސަ އެޕް ބޭނުންކޮށްގެން ހިޔާލުގައި ކުރެހިފައި ހުރި މަންޒަރުތައް ލޯ މައްޗަށް ގެނެވޭނެ އެވެ.\nވަން ޕްލަސް ޓޫ\nމިއީވެސް ނިކަން ފައްކާ ފޯނެކެވެ. ޗައިނާގެ ކުންފުންޏަކުން ބާޒާރަށް ނެރެގެން އުޅޭ ފޯނެކެވެ. މި ފޯނު މަޝްހޫރުވެފައިވަނީ "ފްލެގްޝިޕް ކިލާސް" ގެ ނަމުންނެވެ. މަޝްހޫރު އެޕަލް ކުންފުނީގެ ފޯނުތަކާއި، ސެމްސަންގު އަދި އެލްޖީ ބްރޭންޑުގެ ފޯނުތަކާއި ވަން ޕްލަސް ޓޫ މިއަދު އަންނަނީ އަރާ ފައި ހަމަކުރަމުންނެވެ. ފޯނުގެ ފީޗާސް ތައްވެސް މި ފޯނުތަކަށް ދުލެއް ނުކުރެ އެވެ. ޑިޒައިނާއި ފޯނުގެ ބެޓެރި އަދި ސްޓޯރޭޖް އެންޑްރޮއިޑް ފޯނުތަކަށް ދޫނުކުރެ އެވެ. މީގެ ކެމެރާއަކީ 13 މެގަޕިކްސެލްގެ ކެމެރާއެކެވެ. ފޮޓޯ އާއި ވީޑިއޯގެ ކޮލިޓީ ރަނގަޅުވާނެ ކަމާމެދު ޝައްކެތް ނެތެވެ.


Professor ugail school thakugai lecture dhinumah hurasthakeh | Mihaaru\nޕްރޮފެސާ އުގައިލް ސުކޫލްތަކުގައި ލެކްޗާ ދިނުމަށް ހުރަސްތަކެއް\n14 ނޮވެމްބަރ 2017 - 10:12 176 comments\nއުގައިލް އަންނަނީ ދޭތެރެދޭތެރެ އިން ރާއްޖެ ވަޑައިގެން ސުކޫލުތަކަށާއި ރަށްރަށަށް ޒިޔާރަތް ކުރައްވައި ސައިންސާއި އާންމު ދިރިއުޅުމާ ގުޅޭ ގޮތުން ތަފްސީލީ މައުލޫމާތުތަކެއް ދަރިވަރުންނަށް ދެއްވަމުންނެވެ. އެކަމަށް ދަރިވަރުންނާއި ރަށު ރައްޔިތުންގެ ފަރާތުން ބޮޑު ތާއީދެއް ވެސް ލިބެ އެވެ.\nThinadhoo gai Ugail ge talk show ah bodu tharuheebeh\n"މިހާރު" އަށް އެނގިފައިވާ ގޮތުގައި އުގައިލް މެދުވެރިކޮށް ސްކޫލްތަކުގައި އެފަދަ ޕްރޮގްރާމްތައް ހިންގުމުގެ ކުރިން އެޑިއުކޭޝަން މިނިސްޓްރީގެ ހުއްދ ހޯދަން ވަނީ އަންގައިފަ އެވެ. ނަމަވެސް ހިލޭސާބަހަށް ދިވެހި އިލްމުވެރިޔަކު ކުރައްވާ ކަމަކާ ގުޅިގެން އެފަދަ އެންގުމެއް އެންގި ވަކި ސަބަބެއް ނޭނގެ އެވެ.\n"އަޅުގަނޑަށް ބޮޑަށް ލަފާކުރެވެނީ މިނިސްޓްރީގެ ބޭރުން އަންނަ ޕުރެޝަރެއްހެން. އުގައިލް ރަށްތަކަށް އައީމަ ވަރަށް ބޮޑު ތާއީދެއް އޮވޭ. އެހެންވީމަ އެކަން އެހެން ގޮތަކަށް މާނަ ކުރަނީހެން ހީވަނީ،" މި މައްސަލައިގެ މައުލޫމާތު އެނގި ހުރި މީހަކު ބުންޏެވެ.\nއެކަމާ ގުޅިގެން ޕްރޮފެސަރު އުގައިލް ވިދާޅުވީ އެޑިޔުކޭޝަން މިނިސްޓްރީން ބައެއް ސްކޫލްތަކަށް އެހެން އެންގިކަމުގެ މައުލޫމާތު ލިބިވަޑައިގެންފައިވާ ކަމަށާއި އެކަމާ ވަރަށް ހިތާމަކުރައްވާ ކަމަށެވެ.\n"އަޅުގަނޑު މިކަން ކުރަނީ އަޅުގަނޑަށް ލިބިފައި ހުރި ތައުލީމެއްގެ އަލީގައި ދިވެހި ރައްޔިތުންނަށް އެއްޗެއް ބުނެދިނުމަށް. މިހެން މި ކަންވުމަކީ ވަރަށް ބޮޑަށް އަޅުގަނޑު ހިތާމަކުރާ ކަމެއް،" އުގައިލް ވިދާޅުވި އެވެ.\nޕުރޮފެސާ އުގައިލް ރަށަކަށް ވަޑައިގަތުމުން މަރުހަބާ ކިޔަނީ--\nމި މައްސަލާގައި އެޑިއުކޭޝަން މިނިސްޓްރީގެ ސްޓޭޓް މިނިސްޓަރު ޑރ. އަބްދުﷲ ނަޒީރު ވިދާޅުވީ އުގެއިލް މެދުވެރިކޮށް، ސްކޫލުތަކުގައި ޕްރޮގްރާމް ނުހިންގުމަށް އަންގާފައި ނުވާނެ ކަމަށެވެ.\n"އުގެއިލް މެދުވެރިކޮށް ސްކޫލުތަކުގައި އެއްވެސް ޕްރޮގްރާމެއް ހިންގުމަށް ހުރަހެއް ނޯންނާނެ،" އޭނާ ވިދާޅުވި އެވެ.\nކަނޑުގެ ދިރުންތަކާ ބެހޭ ދިރާސާތައް ކުރަން ކޮރަލިއަން ލެބްގެ ނަމުގައި ޅ. ވައްވަރުގައި، އުގައިލް ހިންގަވަމުން ގެންދެވި މަރުކަޒު ހުއްޓާލައި އެ ރަށް މި އަހަރުގެ މޭ މަހު ވަނީ ސަރުކާރަށް ނަގައިފަ އެވެ.\nއުގައިލަކީ އިނގިރޭސި ވިލާތުގެ ބްރެޑްފާޑް ޔުނިވާސިޓީގައި ވިޝުއަލް ކޮމްޕިއުޓިންގެ ދާއިރާ އިން ސިނިއާ ޕްރޮފެސަރެއްގެ މަގާމު ފުރުއްވަމުން ގެންދަވާ ބޭފުޅެކެވެ. އައްޑޫ ސިޓީ އަށް އުފަން އުގައިލަކީ ސައިންސްގެ ރޮނގުން ޕްރޮފެސަރުކަން ހާސިލްކުރެއްވި ފުރަތަމަ ދިވެހި އިލްމުވެރިޔާ ވެސް މެ އެވެ. ހިސާބާއި ކޮމްޕިއުޓަރު ސައިންސްގެ ދާއިރާ އިން ބައިނަލްއަގްވާމީ ފެންވަރުގައި މަސައްކަތް ކުރެއްވުމުގެ އިތުރުން އުގައިލް ގެންދަވަނީ އިލްމީ ގޮތުން ދިވެހިން ހޭލުންތެރިކުރުމަށް ތަފާތު ގމަސައްކަތް ހިލޭ ސާބަހަށް ވެސް ކުރައްވަމުންނެވެ.\nއިތުރު ލިޔުންތައް ތައުލީމް އެޑިއުކޭޝަން މިނިސްޓްރީ ޕްރޮފެސަރު އުގެއިލް


9 މޭ, 2018 އެއްވެސް ޚިޔާލެއް ހުށަހަޅާފައި ނެތް\nއިންޓަރނެޓަކީ މިހާރު އަހަރެމެންނަށް އައު އެއްޗެއް ނޫނެވެ. ނަމަވެސް ޙަޤީގަތުގައި އިންޓަރނެޓަކީ ކޮބައިކަމާއި މި މާސިންގާ ވިއުގައިގައި އެކުލެވިގެންވާ ޚިދުމަތްތަކަކީ ކޮބައިކަމާމެދު ވިސްނާލެވިފައިވަނީ ކިތައް ކުދިންނަށް ބާވައެވެ؟ ތިޔަކުދިން އިންޓަނެޓްގެ އެހީގައި މޮބައިލް ފޯނުންނާއި ކޮމްޕިއުޓަރުން ‘ޗެޓް’ ކުރަމުއެވެ. އަދި ބައެއްފަހަރަށް ބައެއްކަހަލަ ‘ވެބް ސައިޓްތަކަށް’ ވަދެ އެސައިޓުތަކުގައި ހުންނަ ‘ފޮޓޯ’ އާއި ‘ވީޑިއޯ’ ބަލައި ‘އޯޑިއޯ’ އަޑު އަހަމުއެވެ. އަދި ފަހުން ބަލައިލުމަށާއި ރައްޓެހިންނަށް ދައްކައިލުމަށް ޓަކައި މިތަކެތި ‘ޑައުންލޯޑުކޮށް’ ‘ސޭވް’ ކުރަމުއެވެ. އެހެންނޫން ހެއްޔެވެ؟\nނަމަވެސް، މަތީގައި އެވާ ޕެރެގްރާފްގައި ކޮމާކޯޅީގައި ވާ އިނގިރޭސި ބަސްތައް ވަރަށް ގިނައިން އަޑުއަހައި އެކަމަކު އިންޓަނެޓޭ މިކިޔާ އެއްޗެއްގައި ދުވަހަކު ބީހިނުލާ ކުދިންވެސް ތީގެތެރޭގައި ވަރަށް ގިނަ ވާނެކަން މުދައްރިސް ދެނެހުރީމެވެ. އަދި ތިޔަކުދިންގެ ތެރޭގައި މުދައްރިސަށްވުރެ މޮޅަށް އިންޓަނެޓް އެނގޭ ކުދިންވެސް ތިބޭނެކަމަށް ގަބޫލުކުރަމެވެ.\nމިފުރުޞަތުގެ ބޭނުން މިފަހަރު މިހިފަނީ އިންޓަނެޓްގެ ކުޑަ ތަޢާރަފަކާއި އިންޓަނެޓް ބޭނުންކުރުމަށް ބޭނުންވާނޭ ތަކެއްޗާއި ބެހޭ މަޢުލޫމާތުކޮޅެއް ތިޔަކުދިންނަށް ގެނެސްދިނުމަށެވެ. އެންމެ ފުރަތަމަ އިންޓަނެޓްގެ ތަޢާރަފަށް ދަމާތޯއެވެ.\nދުނިޔޭގެ އެކި ކަންކޮޅުތަކުގައި އެކި ދާއިރާތަކުން އެކި މީސްމީހުން މުވާސަލާތުކުރުމުގެ ގޮތުން މަޢުލޫމާތު ލިޔެ ރައްކައުކުރަމުން ގެންދާތާ އެތައް އަހަރުތަކެއްވެއްޖެއެވެ. ނަމަވެސް މިހުރިހާ މަޢުލޫމާތެއް ވަކި އިންތިޒާމެއްގެ މަތިން ތަރުތީބުކޮށް ދުނިޔޭގެ އެކި ހިސާބުތަކުގައި އުޅޭ މީހުންނަށް ގެނެސްދެވޭނެ ގޮތެއް 1960ގެ ފަހުކޮޅާ ޖެހެންދެންވެސް ހޯދިފައެއް ނުވެއެވެ. މިހެން މިކަން އޮއްވައި، އެމެރިކާގެ ނޫސްވެރިޔެއްކަމަށްވާ ޖޭ.ސީ.އާރު ލިކްލައިޑަރ ކިޔާ މީހަކު އިންޓަނެޓްގެ ޚިޔާލާތު އޭނާ ނެރުނު ނޫހެއްގައި ބަޔާންކުރިއެވެ. 1960 ވަނަ އަހަރު ޖެނުއަރިމަހު ނުކުތް ‘ Man-Computer_Symbiosis’ ނަމަކަށް ކިޔާ މިނޫހުގައި އޭނާ ލިޔެފައިވާކަމަށް އިންޓަނެޓް އެންސައިކްލޮޕީޑިއާއެއް ކަމަށްވާ http://en.wikipedia.org ގައި ވަނީ މިފަދައިންނެވެ.\n“A network of such [computers], connected to one another by wide-band communication lines [which provided] the functions of present-day libraries together with anticipated advances in information storage and retrieval and [other] symbiotic functions.” – J.C.R. Licklider,\nއެދުވަސްވަރު އެމެރިކާގެ އަސްކަރިއްޔާ ވަރުގަދަކުރުމުގެ ޚާއްޞަ ކަންތައްތަކެއް ހިނގަމުން ދިޔުމާއެކު އެމެރިކާ ސަރުކާރުން އޭނާގެ ޚިޔާލާތު ބޭނުންކުރަން ކޮންމެހެން ބޭނުންވިއެވެ. އެހެންކަމުން އެމެރިކާގެ ޑިފެންސް ޑިޕާޓްމަންޓްގެ ރިސާރޗް ކުރާ ގޮފީގެ އެންމެ އިސްވެރިޔާކަން އޭނާއަށް ދީ އެހެނިހެން ރިސާރޗަރުންނާއި ގުޅިގެން ދުނިޔޭގެ ފުރަތަމަ އިންޓަނެޓް ވިއުގަ އެމެރިކާގެ ދިފާޢީ ކަންކަމުގައި ބޭނުންކުރުމަށް ޤާއިމްކުރިއެވެ. އޭގެފަހުން ތަފާތު މީސްމީހުން އެކިދުވަސްވަރުގައި އިންޓަނެޓް ފުޅާކޮށް ތަރައްޤި ކުރީއެވެ.\nއެހެންކަމުން އިންޓަނެޓަކީ ނެޓްވާރކްތަކުގެ މައި ނެޓްވާރކެވެ. ނުވަތަ ހުރިހާ މުވާސަލާތި ވިއުގަތަކެއް ގުޅުވައިދޭ ‘މަންމަ ވިއުގައެވެ.’ އެންމެ އާދައިގެ ގޮތަށް ބުނާނަމަ ބުނެވޭނީ އެއީ ދުނިޔޭގެ އެކި ކަންކޮޅުތަކުގައި އެކި ދާއިރާތަކުން އެކި މީސްމީހުން މުވާސަލާތުކުރުމުގެ ގޮތުން މަޢުލޫމާތު ލިޔެ ރައްކައުކޮށްފައިވާ، ބޭނުންވެއްޖެ ހިނދެއްގައި، ޚާއްޞަ އާލާތްތަކެއްގެ އެހީގައި، އެތަނަކުން މަޢުލޫމާތު ނެގޭ އަދި އެތަނަކަށް މަޢުލުމާތު ފޮނުވޭ ތަނަށް ކިޔާ ނަމެކެވެ. ކޮންމެއަކަސް މިޒަމާނުގައި އިންޓަނެޓް ވެފައި މިވަނީ މަޢުލޫމާތު ހޯދައި ފެތުރުމުގެ ‘ރަސްގެފާނު’ ކަމުގައެވެ.\nމިހާހިސާބުން އިންޓަނެޓްގެ ތަޢާރަފްގެ ތެރެއިން ނުކުމެ އިންޓަނެޓް ބޭނުންކުރުމަށް ބޭނުންވާ އާލާތްތަކަށް ބަލައިލާނަމެވެ. އިންޓަނެޓް ބޭނުންކުރުމަށް އާއްމުގޮތެއްގައި ބޭނުންވާނީ ތިރީގައިމިވާ ތަކެއްޗެވެ.\nނެޓްވާރކްގެ ޚިދްމަތްދޭ ފަރާތެއް\nއިންޓަނެޓަށް ވަނުމަށް ބޭނުންކުރާ ޕްރޮގްރާމެއް\n1. ކޮމްޕިއުޓަރު ސިސްޓަމްގެ ބޭނުން\nއިންޓަނެޓްގައި ހުންނަ ތަކެތި (ލިޔުން، ފޮޓޯ، މަންޒަރު އަދި އަޑު) އަހަރެމެންނާއި ހަމައަށް ފޯރަނީ ކޮމްޕިއުޓަރު ސިސްޓަމަކުންނެވެ. ލިޔުމާއި ފޮޓޯ އަދި މަންޒަރު ފެންނަނީ މޮނީޓަރުންނެވެ. އަޑު އަންނަނީ ސްޕީކަރުންނެވެ. މޮޑެމް އެއްގެ އެހީގައި ނެޓްވާރކާއި އިންޓަނެޓާ ގުޅުވައިދެނީ ސީ.ޕީ.ޔޫ އާއި ސީ.ޕ.ޔޫ އެކުލެވޭ ފޮށިގަނޑުތެރޭގައި ވާ ޗިޕް ބޯޑުތަކުންނެވެ. ކޮމްޕިއުޓަރު ސިސްޓަމެއްގެ ބަދަލުގައި މޮބައިލް ފޯނަކުން ވެސް އިންޓަނެޓަށް ވަދެވިދާނެއެވެ. މިއީ ތިޔަކުދިންނަށް ވަރަށް އާދައިގެ މަޢުލޫމާތެވެ.\n2. މޮޑެމްގެ ބޭނުން\nމޮޑެމަކީ ނެޓްވާރކް ކޭބަލާއި ކޮމްޕިއުޓަރު ސިސްޓަމް ގުޅުވައިދޭ އާލާތެވެ. މީގެ ބޭނުމަކީ ކޭބަލުން އަންނަ ސިގްނަލްތައް މީހުނަށް ދޭހަވާފަދަ ގޮތަށް ލިޔުމާއި، ފޮޓޯ، މަންޒަރު އަދި އަޑަށް ބަދަލުކޮށްދިނުމާއި މިތަކެތި ސިގްނަލްތަކަކަށް ބަދަލުކޮށް ފޮނުވުމެވެ. މިހާރަކަށް އައިސް ކޮމްޕިއުޓަރު ގަންނައިރު މޮޑެމް އެކުލެވިފައި ހުރެއެވެ. އަދި ލެޕްޓޮޕް ހުންނަނީ މުޅިންވެސް މިގޮތަށެވެ. ވަޔަރލެސް ނެޓްވާރކެއްގައި (ނަރު ބޭނުންނުކުރާ ވިއުގައެއްގައި) ސިގްނަލް ބަލައިގަތުމަށާއި ފޮނުވުމަށް ބޭނުންކުރަން ޖެހެނީ ވަޔަރލެސް މޮޑެމެކެވެ. ދިރާގު ވައި.ފައި އަކީ މިފަދަ ވިއުގައެކެވެ.\n3. ނެޓްވާރކްގެ ޚިދްމަތްދޭ ފަރާތުގެ ދައުރު\nމިހާހިސާބަށް އައިއިރު ‘ސިގްނަލް’ ގެ ވާހަކަ އަހަރެމެން ވާނި ދައްކާފައެވެ. ނެޓްވާރކް ޚިދްމަތްދޭ ފަރާތެއްގެ ދައުރަކީ އިންޓަނެޓް ހޯދުމަށް ބޭނުންވާ ސިގްނަލް މޮޑެމްގެ ޒަރީއާއިން ކޮމްޕިއުޓަރު ސިސްޓަމަށް ފޯރުވައިދިނުމެވެ. ރާއްޖޭގައި ވަނީ3އިންޓަނެޓް އޮޕަރޭޓަރުންނެވެ. އެއީ ދިރާގާއި ވަތަނިއްޔާ އަދި ފޯކަސް އިންފޮ ކޮމް އެވެ.\nދިރާގުން ‘ދިވެހިނެޓް’ގެ ނަމުގައި ތަފާތުގޮތްގޮތަށް ޚިދްމަތް ދެމުން ގެންދެއެވެ. އެއީ ޑަޔަލް އަޕްކޮށްގެންނާއި (ފޯނު ކޭބަލް މެދުވެރިކޮށް)، ބްރޯޑްބޭންޑްކޮންނާއި (ޚާއްޞަ ވަކި ކޭބަލް މެދުވެރިކޮށް) އަދި ވަޔަ-ލެސް ކޮށް ދިރާގު ވައި.ފައި ގެ ނަމުގައެވެ.\nވަތަނިއްޔާއިން ވެސް ފޯކަސް ގުރޫޕާއި ގުޅިގެން ‘ރާއްޖެ އޮންލައިން’ ގެ ނަމުގައި އިންޓަނެޓްގެ ޚިދްމަތް ދެއެވެ. ޑަޔަލް އަޕްކޮށްގެންނާއި ބްރޯޑްބޭންޑްކޮންނާއި އަދި ވަޔަ-ލެސް ކޮށްވެސް ޚިދްމަތް ފޯރުކޮށްދެއެވެ.\nދިރާގާއި ވަތަނިއްޔާއަކީ މުވާސަލާތީ ޚިދްމަތް ފުޅާ ދާއިރާއެއްގައި ދޭ ދެ ކުންފުނިކަމުން އިންޓަނެޓް ނެޓްވާރކް އޮޕަރޭޓަރުންގެ ޙައިޞިއްޔަތުގެ ބޭރުން، ކޮންމެ ކުންފުންޔަކުންވެސް މޮބައިލް ފޯނުން އިންޓަނެޓަށް ވަދެވޭނެ ވަކި ނިޒާމެއް ޤާއިމްކޮށްފައި ވެއެވެ.\n4. އިންޓަނެޓަށް ވަނުމަށް ބޭނުންކުރާ ޕްރޮގްރާމެއްގެ ބޭނުން\nމައިކްރޮސޮފްޓް ވާރޑް އަދި އެކްސެލްއަކީ ތިޔަކުދިން ބޭނުންކުރާ ދެ ޕްރޮގްރާމެވެ. މިއީ ކޮންކަމަކަށް ޚާއްޞަ ދެ ޕްރޮގްރާމް ހެއްޔެވެ؟ ވާރޑަކީ ލިޔުމަށް ޚާއްޞަ ޕްރޮގްރާމަކަށް ވީއިރު އެކްސެލްއަކީ ހިސާބު ހެދުމާއި ރައްކާކުރުމަށް ޚާއްޞަ ޕްރޮގްރާމެކެވެ. މިގޮތުން ބަލާއިރު އިންޓަނެޓަށް ވަދެ އޭގެ ތެރޭގައި ދަތުރުކުރުމަށް (ބްރައުޒް ކުރުމަށް) ވެސް ޚާއްޞަ ޕްރޮގްރާމް ހުރެއެވެ. އިންޓަނެޓް ބެލުމަށް ފަރުމާކޮށް އުފައްދާފައިވާ މި ޕްރޮގްރާމްތަކަށް ‘ވެބް ބްރައުޒާސް’ ގެ ނަން ދެވިފައިވެއެވެ. ދިވެހިރާއްޖޭގައި އާއްމުކޮށް ބޭނުންކުރާ ‘ވެބް ބްރައުޒާސް’ ތަކަކީ ‘އިންޓަރނެޓް އެކްސްޕްލޯރާ’، ‘މޮޒިއްލާ ފަޔަރ ފޮކްސް’ އަދި ‘އޯޕެރާ’ އެވެ.\nއިންޓަނެޓާ ބެހޭ ކޮންމެވެސް ވަރެއްގެ މަޢުލޫމާތު ކޮޅެއް ތިޔަކުދިންނާ ޙިއްޞާކޮށްލެވިއްޖެކަމަށް އުއްމީދުކުރަމެވެ. އަދި ބުނެލަނަ އޮތް ވަރަށް މުހިއްމު ވާހަކައެއް އެބައޮތެވެ. އެވާހަކައަކީ އިންޓަނެޓް ބޭނުންކުރުމަށްޓަކައި ކޮންމެހެން އިންޓަނެޓާބެހޭ މާގިނަ މަޢުލޫމާތުތަކެއް އެނގެން ނުޖެހޭ ވާހަކައެވެ. އަދި އިންޓަނެޓާއި ތޫނި ވަޅިފަދަ ތަކެއްޗާއި އަލިފާނަކީ ދާދި އެއްކަހަލަ އެއްޗެހިކަންވެސް ތިޔަކުދިންނަށް މުދައްރިސް ހަނދާނަކޮށްދެމެވެ! މިބުނި އެއްޗެއް ހުރިހާ ކުދިންނަށްވެސް އެނގޭނެ އެވެ. އެހެން ފުރުޞަތެއްގައި ތިޔަކުދިންނަށް ނޭގޭ ވަރަށް މުހިއްމު މަޢުލޫމާތު ތަކަކައިގެން އިރާދަކުރެއްވިއްޔާ ބައްދަލުކޮށްލާނަމަވެ. ދެން ގެނެސްދޭނީ އިންޓަނެޓުން މަޢުލޫމާތު ބަދަލުކުރުމުގެ ގޮތުން، މީހުން ލިޔެފައި ހުންނަ ތަކެއްޗާއި މެދު ތިޔަކުދިންގެ ޚިޔާލު ފާޅުކޮށް ފާޑުކިޔުމުގެ ގޮތުން އުފައްދާފައިވާ ޚިދްމަތެއް ކަމުގައިވާ ‘ބްލޮގިންގ’ އާ ބެހޭ މަޢުލޫމާތުކޮޅެކެވެ. ބްލޮގިންއަކީ ވަރަށް ‘ސަޅި’ ކަމެކެވެ.\nލިޔުނީ: ޙުސައިން ޝަރީފު އެސްޖެހިގެ ލ. ފޮނަދޫ\n12 ޑިސެންބަރު, 2017


Gaumee laboratory gaaimukuran 18 million eur ge loaneh\nލޯނު އެއްބަސްވުމުގައި ސޮއިކުރުމުގެ ތެރެއިން--ފޮޓޯ:ފިނޭންސް މިނިސްޓްރީ\nމިއީ މިދިޔަ އަހަރު އީއައިބީ އިން ތައާރަފްކުރި "ސައުތު އޭޝިއާ ޕަބްލިކް ހެލްތު ކެއާ ކޮވިޑް 19 ޕްރޮގްރާމު ލޯން"ގެ ދަށުން ރާއްޖެއަށް ދޫކުރި ލޯނެކެވެ.\nލޯން އެއްބަސްވުމުގައި ދިވެހި ސަރުކާރުގެ ފަރާތުން މިއަދު ސޮއި ކުރެއްވީ ފިނޭންސް މިނިސްޓަރު އިބްރާހީމް އަމީރު އެވެ. އީއައިބީގެ ފަރާތުން އެއްބަސްވުމުގައި ސޮއި ކުރެއްވީ އީއައިބީގެ ގްލޯބަލް ޕާޓްނާޒް ޑައިރެކްޓާ މާރިއާ ޝޯ އެވެ.\nފިނޭންސް މިނިސްޓްރީން ބުނީ ލޯން ދައްކާ ހަލާސްކުރަންޖެހެނީ ދިގު މުއްދަތަކަށް ބަހާލައިގެން ކަމަށެވެ. ލޯން ދައްކާ ނިންމަންޖެހޭ މުއްދަތެއް އަދި އިންޓަރެސްޓްގެ އަދަދު ހާމަކޮށްފައެއް ނުވެ އެވެ.\nމިލޯން ބޭނުންކުރެވޭނީ ރާއްޖޭގެ ސިއްހީ ނިޒާމު ތަރައްގީކުރުމަށްޓަކައި ޒަމާނީ ވަސީލަތްތަކާ އެކު ގައުމީ ހެލްތު ލެބޯޓްރީއެއް ގާއިމުކޮށް، އަތޮޅު ތެރޭގައި އިންފެކްޝަން ޑިޒީޒް ވޯޑްތަކެއް ގާއިމުކުރުމަށް ކަމަށް ފިނޭންސް މިނިސްޓްރީން ބުނެ އެވެ. މިގޮތުން 18 ރަށެއްގައި އައިސޮލޭޝަން ފެސިލިޓީތައް ގާއިމުކުރުމަށް ހަމަޖެހިފައިވެ އެވެ. އަދި މިމަޝްރޫއުގެ ސަބަބުން ރާއްޖޭގެ ސިއްހީ ހިދުމަތުގެ ނިޒާމު އިތުރަށް ޒަމާނީކޮށް ލާމަރުކަޒީ ކުރުމުގެ ފުރުސަތު މަގުފަހިވެގެންދާނެ ކަމަށްވެސް ފިނޭންސް މިނިސްޓްރީން ބުނެފައިވެ އެވެ.\nގުޅިފަޅުގެ ދެވަނަ ފިޔަވަހީގެ ބިން ހިއްކުމަށްވެސް ސަރުކާރުން މިދިޔަ މަހުގެ ތެރޭގައި ވަނީ އެއް ބިލިއަން ރުފިޔާގެ ލޯނެއް ނަގާފަ އެވެ.\nލިބުނު އާމްދަނީއަށް ވުރެ ކުރެވުނު ހޭދަ ހަތަރު ބިލިއަން އިތުރު ވެއްޖެ\nގްރީން ފަންޑުން މިހާތަނަށް 356 މިލިއަން ރުފިޔާ ހޭދަކޮށްފި\nއިތުރު ގަޑީގައި މަސައްކަތް ކުރުމާއި އާ އެލަވަންސް ދިނުން މަޑުޖައްސާލަން އަންގައިފި


ރެޑް ފޯރޓް - ވިކިޕީޑިއާ\nރެޑް ފޯރޓް އަކީ އިންޑިޔާގެ ދިއްލީގައި ހުންނަ އާޘާރީ ބިނާއެކެވެ. ޔުނެސްކޯގެ ދުނިޔޭގެ އާޘާރީ ތަރިކައިގެ ތެރޭގައި ބެލެވޭ ތަނެއްގެ ގޮތުގައި ރެޑް ފޯރޓް ހަމެޖެހިގެން ދިޔައީ 2007 ވަނަ އަހަރުގައެވެ. މިއީ ޝާހް ޖަހާންގެ ރަސްކަމުގެ ދުވަސްވަރު ވެރިކަން ކުރާނެ ގަނޑުވަރުގެ ގޮތުގައި ބިނާކުރެވުނު ތަނެކެވެ.\nރެޑް ފޯރޓް އަދި ޝާހްޖަހާން އާބާދު އޭ ކިޔޭ ސިޓީ ބިނާކުރެވުނީ މީލާދީން 1639 ވަނަ އަހަރު ޝާހް ޖަހާންގެ ރަސްކަމުގެ ދުވަސްވަރުގައެވެ. ޝާހް ޖަހާންގެ ރަސްކަމުގައި މިތަން ބިނާކުރެއްވުމަށްފަހު އެކިފަހަރު މަތިން މިތަނަށް ބައިތައް އިތުރުކުރެވިފައިވާކަން ފާހަގަ ކުރެވެއެވެ. ރެޑް ފޯރޓް ހުންނަ ޝާހްޖަހާން އާބާދު އަކީ ދިއްލީގައި މުސްލިމުން ދިރިއުޅުމަށް ބިނާކުރެވުނު7ވަނަ ޝަހަރު އެވެ.\nރެޑް ފޯރޓް އަށް މިނަން ދެވިފައިވަނީ އެތަނުގެ ވަށައިގެން ލެވިފައިވާ އިންފާރުގައި ބޭނުންކޮށްފައިވާ ރަތް ގަލުގެ ސަބަބުންނެވެ. ޝާހްޖަހާން އާބާދުގެ އިރުމަތީ ބިތުގައި ހުންނަ ރެޑް ފޯރޓްގެ ވަށާ ފާރުގެ ދިގުމިނުގައި 1.5 މޭލުގެ ދިގުމިން ހުންނަ ކަމަށް ވެއެވެ. އަދި މިވަށާ ފާރުގެ އުސްމިން ބައެއް ދިމާލުގައި 60 ފޫޓު ހުންނަ އިރު އަނެއް ބައި ދިމާލުގައި 110 ފޫޓް ހުރެއެވެ.


ވަބާތަކާއި ބަލިމަޑުކަމުން ރައްކާތެރިވުމަށް ކުރެވިދާނެ ބައެއް ކަންތައް – Sheikh Fikree Sheikh Fikree\nބަލިތަކުން ރައްކާތެރިވުމަށާއި، ބޭސްފަރުވާ ކުރުމަށް އިސްލާމް ދީނުގައި ބާރު އަޅުއްވައެވެ. ކީރިތި ރަސޫލާ صلى الله عليه وسلم ޙަދީޘް ކުރައްވާފައިވެއެވެ. ”تَدَاوَوْا عِبَادَ اللَّهِ فَإِنَّ اللَّهَ تَعَالَى لَمْ يُنْزِلْ دَاءً إِلَّا وَقَدْ أَنْزَلَ لَهُ شِفَاءً إِلَّا هَذَا الْهَرَمَ“ رواه الحكام މާނައީ: ”އޭ ﷲ ގެ އަޅުތަކުންނޭވެ! ތިޔަބައިމީހުން ބޭސްފަރުވާ ކުރާށެވެ! ފަހެ ހަމަކަށަވަރުން، މަރުބަލި ފިޔަވައި، މާތް ﷲ އެބައްޔަކާއެކު އޭގެ ޝިފާ ބާވައިނުއްލަވާ އެއްވެސް ބައްޔެއް ނުލައްވައެވެ.“\nއަދި ހަމައެފަދައިން ބަލިތަކުން ރައްކާތެރިވެ، ބަލި ޖެހުމުގެ ކުރިން ރައްކާތެރިކަމުގެ ފިޔަވަޅު އެޅުމަށްވެސް ވަނީ އިރުޝާދު ދެއްވާފައެވެ. އެއާކު މިފަދަ ބަލިތަކާއި މުޞީބާތްތަކުން ރައްކާތެރިވުމަށް ޝަރުޢީގޮތުން ކުރެވިދާނެ އެތައްކަމެއް މިމާތް ދީނުގައި ވަނީ ބަޔާންކޮށްދެއްވާފައެވެ. އެގޮތުން،\nއެކެއް: އިސްތިޣްފާރު ކުރުން\nގިނަގިނައިން އިސްތިޣްފާރު ކުރުމަކީ ރޯދި ބަރަކާތް އިތުރު ކުރައްވައި، ބަރަކާތް ލައްވައި މާތް ﷲ ގެ ކޯފާއާއި މުޞީބާތްތަކުން މިންޖު ކޮށްދެއްވާ ކަމެކެވެ. އިސްތިޣުފާރު ކުރުމަކީ ފާފަ ފުއްސެވުން އެދި ދެންނެވުމެވެ. މާތް ﷲ ވަޙީ ކުރައްވާފައިވެއެވެ. ”وَمَا كَانَ اللّهُ لِيُعَذِّبَهُمْ وَأَنتَ فِيهِمْ وَمَا كَانَ اللّهُ مُعَذِّبَهُمْ وَهُمْ يَسْتَغْفِرُونَ“ (الأنفال: 33) މާނައީ: ”އަދި ކަލޭގެފާނު އެއުރެންގެ މެދުގައި ހުންނަވަނިކޮށް، اللَّه، އެއުރެންނަކަށް އަޒާބެއް ނުދެއްވާނެތެވެ. އަދި އެއުރެން އިސްތިޣުފާރު ކޮށްކޮށް ތިއްބައި، اللَّه، އެއުރެންނަކަށް އަޒާބެއް ނުދެއްވާނެތެވެ.“\nކައުނުގައި ހިނގާ ކަންތައްތަކުގެ ތެރެއިން، ބިރުވެރި ކަމެއް އިޙުސާސްކުރެވޭ ކަމެއް ކުރިމަތިވެއްޖެނަމަ މާތް ﷲ ޒިކުރުކޮށް އިސްތިޣުފާރުކޮށް ތަސްބީޙަކިޔުމަކީ ސުންނަތުން ސާބިތުވާ ކަމެކެވެ.\nއަބޫ މޫސާ رضي الله عنه ގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. (އެއްދުވަހެއްގައި) އިރުކޭތަ ހިފުމާއެކު، ޤިޔާމަތް ވެދާނޭކަމަށް ބިރުވެތިވެވަޑައިގެން ކަންބޮޑުވެވަޑައިގެން ނަބިއްޔާ صلى الله عليه وسلم މިސްކިތަށް ވަޑައިގަތެވެ. އެކަލޭގެފާނު އެހާ ދިގުކޮށް ޤިޔާމާއި، ރުކޫޢުއާއި ސުޖޫދުގައި ހުންނަވަނިކޮށް ދުވަހަކުވެސް ފެނިފައިނުވާހާ ދިގުކޮށް ނަމާދުކުރެއްވިއެވެ. އެއަށްފަހު ޙަދީޘް ކުރެއްވިއެވެ. ”هَذِهِ الآيَاتُ الَّتِي يُرْسِلُ اللَّهُ، لاَ تَكُونُ لِمَوْتِ أَحَدٍ وَلاَ لِحَيَاتِهِ، وَلَكِنْ يُخَوِّفُ اللَّهُ بِهِ عِبَادَهُ، فَإِذَا رَأَيْتُمْ شَيْئًا مِنْ ذَلِكَ، فَافْزَعُوا إِلَى ذِكْرِهِ وَدُعَائِهِ وَاسْتِغْفَارِهِ“ رواه البخاري ومسلم މާނައީ: ”މިއީ މާތް ﷲ ގެ ކުޅަދުންވަތަކަމުގެ ހެކިތަކުގެ ތެރެއިން އެއިލާހު ދައްކަވާ ކަންކަމެވެ. މިއިން ކަމެއް އެއްވެސް މީހެއްގެ މަރު ނުވަތަ ދިރުމާއި ގުޅިގެން ނުހިނގާނެއެވެ. އެހެނެއްކަމަކު އެއީ އެއިލާހުގެ އަޅުތަކުން ބިރުވެތިކުރެއްވުމަށް ދައްކަވާ ކަންކަމެވެ. އެއިން ކަމެއް ފެނިއްޖެނަމަ މާތް ﷲ ޒިކުރުކޮށް ދުޢާކޮށް އިސްތިޣްފާރު ކުރުމަށް އަވަސްވެގަންނާށެވެ.“\nދޭއް: ދުޢާ ކުރުން\nކޭތަ ހިފުމާ ވިދިގެން މާތް ނަބިއްޔާ صلى الله عليه وسلم ޙަދީޘް ކުރައްވާފައިވާ ބަސްފުޅުތަކުގެ ބައެއް ރިވާޔަތްތަކުގައިވެއެވެ. ”فَإِذَا رَأَيْتُم ذَلِكَ فَادْعُوا الله، وَكَبِّرُوا، وَصَلُّوا، وَتَصَدَّقُوا“ روا البخاري މާނައީ: ”ތިޔަބައިމީހުންނަށް އެކަން (ކޭތަ ހިފާތަން ފެނިއްޖެނަމަ) މާތް ﷲ އަށް ދުޢާކޮށް، ތަކްބީރުކިޔައި، ނަމާދުކޮށް ޞަދަޤާތްކޮށް ހަދާށެވެ.“ މިޙަދީޘްގެ ޝަރަޙައިގައި ބައެއް ބޭކަލުން ވިދާޅުވެފައިވެއެވެ. މި ބަސްފުޅުގައި އެވަނީ މުޞީބާތްތަކުން ރައްކާތެރިކަން އެދި ދުޢާކޮށް ނަމާދުކޮށް ޞަދަޤާތްކޮށް ހެދުމަށް އިތުރު އެކަލޭގެފާނު ކުރެއްވި އަމުރުފުޅެކެވެ.\nއިބްނުލް ޤައްޔިމު رحمه الله ވިދާޅުވެފައިވެއެވެ. ”ދުޢާ އަކީ އެންމެ ފައިދާ ކުރަނިވި ފަރުވާއެވެ. އަދި ދުޢާއަކީ މުޞީބާތްތަކުގެ ޢަދުއްވެކެވެ. (ދުޢާއިން) އެކަންކަން ދުރުކޮށްދީ ފަރުވާދެއެވެ. އަދި އެކަންކަން ލައިގަތުމުން ރައްކާތެރިކޮށްދެއެވެ.“\nތިނެއް: ޞަދަޤާތް ކުރުން\nޞަދަޤާތް ކުރުމަކީ ހުރިހާ ދަތިކަމެއް ފިއްލަވައި ދެއްވަނިވި އަޅުކަމެކެވެ. އިސްވެ ބަޔާންކުރެވުނު ޙަދީޘްފުޅުގެ ޝަރަޙައިގާ އަލްއިމާމު އިބްނު ދަޤީޤު رحمه الله ވިދާޅުވެފައިވެއެވެ. ”މި ޙަދީޘްފުޅުން އެނގޭގޮތުގައި ބިރުވެރިކަމެއް ލައިގަތުމުން ޞަދަޤާތް ކުރުމަކީ އެ މުޞީބާތުން ސަލާމަތްކޮށްދެއްވުމުގެ ސަބަބެކެވެ.“\nބައެއް ބަސްފުޅުގައިވެއެވެ. ”دَاوُوا مَرْضَاكُم بِالصَّدَقَة“ ”ތިޔަބައިމީހުންގެ ބަލިމީހުންނަށް ފަރުވާކުރުމުގެ ގޮތުން ޞަދަޤާތް ކުރާށެވެ.“ މިއީ ޟަޢީފު ޙަދީޘެއްކަމުގައިވިޔަސް މިބަހުގެ މާނަ ޞައްޙަކަމުގައި ޢިލްމުވެރިން ދެކެލައްވައެވެ. އެބަހީ ޞަދަޤާތް ކުރުމަކީ ބަލިތަކުން ފަސޭހަކޮށްދެއްވާ ކަމެކެވެ. އަދި ޞަދަޤާތް ކުރުމަކީ ޝިފާ ދެއްވުން އަވަސްކޮށްދެއްވާ ކަމެއްކަމުގައި ބައެއް ބޭކަލުންގެ ތަޖުރިބާގެ މައްޗަށް އެބޭކަލުން ވިދާޅުވެފައިވެއެވެ.\nގިނަގިނައިން ތައުބާވެ، ތިމާއަށް އެނގިގެންނާއިން ނޭނގި ވެވިފައިހުންނަ ކުށްފާފަތައް ފުއްސެވުން އެދި ދުޢާ ކުރުމަކީ މާތް ﷲ އެ އަޅެއްދެކެ ލޯބިވެވޮޑިގެންވުމުގެ ސަބަބެކެވެ. އެއިލާހު ވަޙީކުރައްވާފައިވެއެވެ. ”إِنَّ اللّهَ يُحِبُّ التَّوَّابِينَ وَيُحِبُّ الْمُتَطَهِّرِينَ“ (البقرة: 222) މާނައީ: ”ހަމަކަށަވަރުން، ގިނަގިނައިން ތައުބާވާ މީހުންދެކެ ﷲ ލޯބިވެ ވޮޑިގެންވެއެވެ. އަދި ޠާހިރުވާ މީހުން ދެކެވެސް އެކަލާނގެ ލޯބިވެވޮޑިގެންވެއެވެ.“\nކީރިތި ރަސޫލާ صلى الله عليه وسلم ޙަދީޘް ކުރައްވާފައިވެއެވެ. ”احْفَظِ اللهَ يَحْفَظْكَ، احفظِ اللهَ تَجِدْهُ تُجاهَك“ رواه الترمذي މާނައީ: ”ތިބާ ﷲ ގެ ޢަމުރުފުޅުތަކަށް ރައްކާތެރިވާށެވެ. އެއިރުން ﷲ ތިބާ ރައްކާތެރިކޮށްދެއްވާނެއެވެ. ތިބާ ﷲ ގެ އަމުރުފުޅުތަކަށް ރައްކާތެރިވާށެވެ. އޭރުން އެކަލާނގެ ތިބާގެ އެންމެހައި ކަމެއް ހިންމަވައިދެއްވުމުގައި ވޮޑިގެންވާތީ، ތިބާ ދެކޭނެއެވެ.“\nފަހެއް: ހެނދުނާ ހަވީރުގެ ދުޢާތައް ކިޔުން\nކީރިތި ރަސޫލާ صلى الله عليه وسلم ގެ އަރިހުން ވާރިދުވެފައިވާ ދުޢާތަކުގެ ތެރޭގައި ތިމާގެ އަމިއްލަ ރައްކާތެރިކަމާއި، ދުޅަހެޔޮކަމާއި ޢާފިޔަތަށް އެދި ކުރާނޭ އެތަކެއް ދުޢާތައް ހިމެނެއެވެ. އޭގެ ތެރެއިންވެސް ވަކިން ޚާއްޞަކޮށް ހެނދުނާއި ހަވީރު ކިޔުމަށް ވާރިދުވެފައިވާ ދުޢާތައް ފާހަގަކޮށްލެވެއެވެ. އެފަދަ ދުޢާތަކުގެ ތެރޭގައި އަންނަނިވި ދުޢާ ހިމެނެއެވެ.\nޢުޘްމާން رضي الله عنه ގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. ކީރިތި ރަސޫލާ صلى الله عليه وسلم ޙަދީޘް ކުރެއްވިއެވެ. ”ކޮންމެ ދުވަހަކު ހެނދުނާއި، ކޮންމެ ރެއެއްގެ އިރާކޮޅު މިފަދައިން ތިންފަހަރު ކިޔަފައި މީހާއަށް އެއްވެސް އެއްޗަކުން ގެއްލުމެއް ނުލިބޭހުއްޓެވެ.“ ”بِسْمِ اللَّهِ الَّذِي لاَ يَضُرُّ مَع اسْمِهِ شَيْءٌ في الأرضِ وَلاَ في السماءِ وَهُوَ السَّمِيعُ الْعلِيمُ“ މާނައީ: ”ﷲ ގެ އިސްމުފުޅުގެ ބަރަކާތާއެކު އުޑުތަކުގައިވާ އެއްޗެއް ވިއަސް އަދި ބިމުގައިވާ އެއްޗެއް ވިއަސް ގެއްލުމެއް ނުދޭހުއްޓެވެ. އަދި އެކަލާނގެއީ، އައްސަވައިވޮޑިގެންވާ ބައްލަވާވޮޑިގެންވާ އިލާހެވެ.“\nވީމާ، ކުރިމަތިވާ މުޞީބާތްތަކާއި، ވަބާތަކުން ސަލާމަތްވުމަށް، ސަބަބުތަކުގައި ހިފުމާއެކު، ދީނުގައި އަންގަވާފައިވާ ގޮތުގެ މަތީން ޢަމަލުތައް ބެހެއްޓުމަށް އަޅުގަނޑުމެން އެންމެންވެސް އަވަސްވެގަންނަމާތޯއެވެ!


Dhamu Namaadhu Kuraane Goi | #Dhiislam\n7 months ago | 1 comment| June 11, 2017 |\nދަމުނަމާދު ކުރާނީ ދެރަކުޢަތުން ދެރަކުޢަތުން ނުވަތަ ހަތަރު ރަކުޢަތުން ހަތަރު ރަކުޢަތުން ސަލާންދެމުންނެވެ. ابْنِ عُمَرَ رضي الله عنه ގެ އަރިހުން ރިވާވެގެން ވެއެވެ.\nދަމުނަމާދުގެ އެއްމެ ގިނަ މިންވަރަކީ އަށް ރަކުޢަތެވެ. ވިތުރިއާއި އެކުގައި އެގާރައެވެ. އަށް ރަކުޢަތް ހަމަވުމުން ތިން ރަކުޢަތުން ވިތުރި ކުރުމުން ނިމުނީއެވެ. ނުވަތަ ދިހަ ރަކުޢަތް ކޮށް އެއް ރަކުޢަތުން ވިތުރި ކުރާނީއެވެ. މަދު މިނަކީ ދެ ރަކުޢަތެވެ. ވިތުރީގެ އެއް ރަކުޢަތެވެ.\nالبخاري އެބޭފުޅާގެ صحيح (4 / 319) ގައި ރިވާކުރެއްވިއެވެ. عائشة رضي الله عنها ވިދާޅުވިއެވެ. ((مَا كَانَ رَسُولُ اللَّهِ صَلَّى اللَّهُ عَلَيْهِ وَسَلَّمَ يَزِيدُ فِي رَمَضَانَ وَلَا فِي غَيْرِهِ عَلَى إِحْدَى عَشْرَةَ رَكْعَةً)) މާނައަކީ: “އިތުރު އެކަލޭގެފާނުން ރަމްޟާން މަހުގައިވެސް އަދި އެނޫން މައްސަރެއްގައިވެސް އެގާރަ ރަކުޢަތަށް ވުރެ އިތުރެއް ނުކުރައްވައެވެ.”\nއެގޮތުން ދަމުނަމާދުގެ ކުރާނީ ދެރަކުޢަތް ނުވަތަ ހަތަރު ރަކުޢަތް ނުވަތަ ހަ ރަކުޢަތް ނުވަތަ އަށް ރަކުޢަތެވެ. އެމީހަކަށް ދަތިކަމަކާއި ނުލައި ދާއިމުވެ ކުރެވޭ އަދަދެއްގައި ހިފުމަކީ އެންމެ ރަނގަޅު ގޮތެކެވެ. އަދި ބައެއް ރޭރޭ މަދުން އަނެއްބައި ރޭރޭ ގިނައިން ކުރުމަކީ މައްސަލައެއް ނޫނެވެ. އިސްވެދިޔަ ޢާއިޝަގެ ރިވާޔަތުގައި ވެއެވެ. އިތުރު އެކަލޭގެފާނުން ހަތަރު ރަކުއަތުން، ހަތަރު ރަކުއަތުން ދެފަހަރު ސަލާން ދެއްވައި ތިން ރަކުއަތުން ވިތުރި ކުރެއްވިއެވެ.\nދަމުނަމާދުގައި އެދެވިގެންވާ ގޮތަކީ ވީހައި ދިގުކޮށް ޤުރްއާން ކިޔަވައި ޤިޔާމާއި ރުކޫޢާއި ސަޖިދަ ދިގުކުރުމެވެ. ރަކުޢަތްތަކުގެ އަދަދު އިތުރު ކުރުމެއް ނޫނެވެ.\nދަމުނަމާދުގައި މި ހުރިހައި ގޮތެއް ތަނަވެސް ވެގެން ވެއެވެ. ދަމު ނަމާދު ކުރުން އެއްމެ އައުލާވެގެންވާ ވަގުތަކީ މީހުން ނިދާފައި ތިބޭ ވަގުތެވެ. އެއީ ރޭގަނޑުނގެ ތިންބައި ކޮށްފައި ތިންވަނަ ބައި ފެށިގެން ފަތިސް ވަންދެނެވެ. އެހެން އިބާރާތަކުން ނަމަ އެވަގުތަކީ ހާރު ދަމެވެ.\nދަމުނަމާދު ކުރުމަށްޓަކައި ނިދުމަކީ ލާޒިމު ކަމެއް ނޫނެވެ. ނަމަވެސް ނިދާފައި ހޭލައި ނަމާދު ކުރުމަކީ މީހާ ތާޒާވެ މުރާލި ވާނެ ކަމެކެވެ. ވީމާ އެހެން ކުރެވެން އޮތް ނަމަ އެގޮތް އައުލާކަން ބޮޑެވެ. އެކަމު ރޭގަނޑު ހޭލައި ހުންނަން ޖެހޭ މީހަކު ނުނިދައި ނަމާދު ކުރުމަކީ މައްސަލައެއް ނޫނެވެ. والله أعلم


India ge kulhadhaana criminal lawyer Ram Jethmalani avahaaravejje | Mihaaru\nރާމް ޖޭތުމަލާނީ ޓީވީ އިންޓަވިއުއެއް ދެއްވަނީ. --ފޮޓޯ: ޕީޓީއައި\nއިންޑިއާގެ ކުޅަދާނަ ކްރިމިނަލް ލޯޔަރު ރާމް ޖޭތުމަލާނީ އަވަހާރަވެއްޖެ\n08 ސެޕްޓެމްބަރ 2019 - 16:37\nނިއު ދިއްލީ (ސެޕްޓެމްބަރު 8) – އިންޑިއާގެ އެންމެ ކުޅަދާނަ އެއް ކްރިމިނަލް ލޯޔަރު އަދި ކުރީގެ ވަޒީރު ރާމް ޖޭތުމަލާނީ އުމުރުފުޅުން 95 އަހަރުގައި މިއަދު އަވަހާރަވެއްޖެ އެވެ.\nއާއިލާއާ ހަވާލާދީ އިންޑިއާގެ ނޫސްތަކުން ރިޕޯޓްކޮށްފައިވާ ގޮތުގައި ޖޭތުމަލާނީ އަވަހާރަވީ އާލާސްކަންފުޅާ އުޅުއްވާތާ ދުވަސްކޮޅެއް ވެފައިވަނިކޮށް މިއަދުގެ ހެނދުނުގެ ވަގުތެއްގަ އެވެ.\nމިހާރު ޕާކިސްތާނުގެ ބަޔަކަށްވެފައިވާ ޝިކާރްޕޫރަށް 1923 ވަނަ އަހަރު އުފަންވެވަޑައިގެންނެވި ޖޭތުމަލާނީ ބޮމްބޭ ޔުނިވާސިޓީން ގާނޫނީ ދާއިރާ އިން ފުރަތަމަ ޑިގްރީ ހާސިލްކުރެއްވިއިރު އުމުރުފުޅަކީ 17 އަހަރެވެ. އެކަމަކު އޭރުގެ ގާނޫނު ބުނާ ގޮތުން ވަކީލަކަށް ވެވެނީ 21 އަހަރު ވުމުން ކަމަށްވާތީ އެ ފުރުސަތު ލިބިވަޑައިނުގަތެވެ.\nއެއާ އެކު އޭނާ އެ މައްސަލަ ކޯޓަށް ހުށަހަޅުއްވައި ގާނޫނީ ވަކީލަކަށް ވެވަޑައިގަތުމުގެ ހާއްސަ ހުއްދައެއް ހޯއްދެއްވި އެވެ. ބެލެވޭ ގޮތުގައި އޭނާ ވަކާލާތުކުރެއްވީ އެފަދަ ގާނޫނެއް ނެތީސް ކިޔަވަން ފެށި ކުދިން ހާއްސަ އިމްތިޔާޒެއް ލިބެންޖެހޭ ކަމަށެވެ.\nއިންޑިއާ ދެބައިވެ ޕާކިސްތާން އުފެދުމުގެ ކުރިން ކަރާޗީގައި ލޯފާމެއް ހުޅުވައި އޭނާ މަސައްކަތް ފެއްޓެވި އެވެ. އެކަމަކު ދެ ގައުމު ބައިވުމުން އޭނާ ފިއްލަވައިގެން ވަޑައިގެންނެވީ އިންޑިއާ އަށެވެ. އެ ގައުމުގައި ރެފިއުޖީ ކޭމްޕެއްގައި ދިރިއުޅުއްވަން ޖެހިވަޑައިގަތެވެ.\nޖޭތުމަލާނީ އިންޑިއާގައި ވަކާލާތުކުރެއްވި ފުރަތަމަ މައްސަލައަކީ، އޭރުގެ ޗީފް މިނިސްޓަރު މޮރާޖީ ދެސާއީ ތަސްދީގުކުރެއްވި ބޮމްބޭ ރެފިއުޖީ އެކްޓުގެ މައްސަލައިގަ އެވެ. އެ ގާނޫނުގެ ދަށުން ރެފިއުޖީންނާ މެދު ދެކެނީ ކުށްވެރިންނާ އެއް ދަރަޖައެއްގައި ކަމުން އޭނާ ވަނީ އެއީ ގާނޫނު އަސާސީއާ ހިލާފު ގާނޫނެއް ކަމަށް ބޮމްބޭ ހައިކޯޓުގައި ވަކާލާތުކުރައްވައި މައްސަލަ ކާމިޔާބުކުރައްވައިފަ އެވެ.\nދިފާއީ ވަކީލެއްގެ ގޮތުގައި މަޝްހޫރުވެވަޑައިގެންނެވި ޖޭތުމަލާނީ ވަނީ އިންޑިއާގެ ވަރަށް ބޮޑެތި މައްސަލަތަކުގައި ވަކާލާތު ކުރައްވައިފަ އެވެ. އިންޑިއާގެ ކުރީގެ ދެ ބޮޑުވަޒީރުން ކަމަށްވާ އިންދިރާ ގާންދީ އާއި ރަޖީވް ގާންދީ އަވަހާރަކޮށްލި ކަމަށް ދައުފާ އުފުލު މީހުންގެ ދިފާއުގައި ވެސް ވަކާލާތުކުރެއްވި އެވެ.\nއޭނާގެ އެންމެ ފާހަގަކޮށްލެވޭ ހުނަރަކީ ހެކިވެރިން ކްރޮސް އެގްޒެމިންކުރެއްވުމެވެ. ހެކިވެރިންނާ އެހާމެ މޮޅަށް ސުވާލުކުރައްވައި ވަރަށް ގިނަ ފަހަރު އޭނާ ވަނީ އިދިކޮޅު ވަކީލުންގެ އަނގަ ބަންދުކޮށްލައިފަ އެވެ.\nގާނޫނީ ދާއިރާގެ ޕްރޮފެސަރެއްގެ ދަރަޖަ ލިބި އަދި ދުނިޔޭގެ ފާހަގަކޮށްލެވޭ ޔުނިވާސިޓީތަކުގައި ގާނޫނު ކިޔަވައިދެއްވާ ޖޭތުމަލާނީ ވަނީ އިންޑިއާގެ ބާ ކައުންސިލުގެ ޗެއާމަންކަން ހަތަރު ދައުރެއްގައި ފުރުއްވައިފަ އެވެ. އޭނާ ވަޒީރުކަން ކުރެއްވީ ކުރީގެ ބޮޑުވަޒީރު އަތަލް ބިހާރީ ވަޖްޕާއީގެ ދައުރުގަ އެވެ. އެގޮތުން މިނިސްޓަ އޮފް ލޯ އެންޑް ޖަސްޓިސްގެ މަގާމް ދެ ފަހަރެއްގެ މަތިން އަދި މިނިސްޓަ އޮފް އާބަން ޑިވެލޮޕްމަންޓްކަން އެއް ފަހަރު ކުރެއްވި އެވެ. އަދި އިންޑިއާގެ ގާނޫނު ހަދަ މަޖިލީހުގެ ލޮކް ސަބާގެ މެމްބަރުކަން 1977-1984 އަށް އަދި ރަޔްޖާސަބާގެ މެމްބަރުކަން 1988 އިން މިއަދު އަވަހާރަވުމާ ހަމަޔަށް އައީ ފުރުއްވަމުންނެވެ.\nއިތުރު ލިޔުންތައް އިންޑިއާ ވަކީލުން


އާވާރާކަން…. – Esfiya\n“ޝައްފަ.. ކިހިނެއްވެފާ އިނީ” ، ސިއްސައިގެންގޮސް އަހަންނަށް ބެލުނީ ފާތުން އަހަންނަށް ގޮވާލި އަޑަށެވެ. ފާތުން އަކީ އަހަރެންގެ އެއްމެ ގާތް އެކުވެރިޔާއެވެ. ސްކޫލްދައުރުން ފެށިގެން އެކުގައި އުޅެމުން އަންނަ ދެގޮތެއް ނުވާ މިތުރެކެވެ. ހިތުގެ އުދާސްތައް އެމީހަކާއި އެންމެ ކައިރިން ހިއްސާކުރާ މީހާއެވެ. ނަމަވެސް މިއަދު އޭނަ ގޮވާލި އިރު އަހަރެން ގެއްލިފައި އިނީ އޭނައާއި ޙިއްސާނުކުރާ ހިޔާލެއްގައެވެ. އެއީ އަހަރެންގެ ހިތުގެ އެންމެ އެތެރޭގައި ތަޅުލާފައިވާ ކޮޓަރިއެއްގެ ތެރޭގައިވާ ފުން ހިޔާލެކެވެ. އިރުއޮއްސިގެންގޮސް ބަނަކަން ބިންމައްޗަށް ވެރިވަމުން ދިޔަ އިރުވެސް ހޭވެރިކަން ނެތިފައިވަނީ އެހެންވެއެވެ.\nއެއީ އަހަންނަށް އެހަނދާތަކާއި ދުރައްނުދެވުނު ޒަޔާންގެ ހަނދާންތަކެވެ. އެހަނދާންތަކާއި އެކު ހިތްމިލާ މޯޅިވި ނަމަވެސް، އެއިން ހިތައް ފިނިކަން ގެނެސްދޭކަހަލައެވެ.\nމީގެ ދެ އަހަރު ކުރިން އަހަރެން ކ.ހުރާ އަށް ދިޔައީ އެރަށުގައި ދިރިއުޅޭ އާއިލާ މެމްބަރުންނާއި ބައްދަލުކުރުމަށެވެ. ދޯންޏަށް އަރައިގެންގޮސް އަހަރުމެން ދަތުރުކުރަމުންދަނިކޮށް ވަރަށް ގަދަ ކޮޅިގަނޑެއްގައި ޖެހުނެވެ. އަހަންނަކީ އެހާގިނައި ކަނޑުދަތުރު ކުރާ މީހަކަށް ނުވުމުން ހުރީ ވަރަށްބިރުގެންފައެވެ. ބައެއްފަހަރު ދޯނި ބަންޑުން ޖަހަނީއޭވެސް ހީވެއެވެ.\n“އޭނ މިއޮއްގެން ދިޔަ ބޮޑުވަނީ .. ކޯސްޓް ގާޑަށް ގުޅާ އަވަސް” ދޯނީގެ ފަހަތުން މީހަކު ގޮވާލި އަޑު އިވުނެވެ. އެއާއި އެކު ދޯނި ތެރޭގައި ރުއިމުގެ އަޑު ގުގުމާލިއެވެ. ކުޑަކުދިންވެސް ތިއްބެވެ. މީހުންގެ ލޮލުން ކަރުނަތައް އޮހެމުންދިޔަ އިރު އަހަރެން އިނީ މަންމަގެ ގައިގައި ބައްދާލައިގެންނެވެ. މާގިނަ އިރެއްނުވެ އަހަރެންގެ ފައިތިލައިގައި ލޮނު ޖެހޭހެން ހީވުމާއި އެކު އަހަރެންގެ ބަޑި ފަޅައިގެން ދިޔައެވެ. މަންމައަށް ގޮވާ އަހަރުމެން މި މަރުވަނީއޭވެސް ބުނެވުނެވެ. ވަށައިގެން އެއްވެސް އަލިކަމެއްނެތެވެ. ބޯކޮށް ވާރޭ ވެހެނީއެވެ.\nއުއްމީދުގެ ހުޅުކޮޅުވީ ބޯ ވިއްސާރާއިގެ ތެރެއިން ނޫކުލައިގެ ލައިޓެއް ދިއްލަމުން އައި ހުދު ލޯންޗް ފެނުމުންނެވެ. ހިތްގައިމުވަގުތު ކައިރިވީ ދެނެވެ. ބޮޑު ރާޅުތަކުގެ ތެރެއިން މައްޗައްގޮސް، އަރި އަރިއަށް ދަމުން އަންނަނީއެވެ. ދޯންޏާއި ކައިރި ކުރުމުން އެއީ ފުލުހުންގެ ލޯންޗެއްކަން އެގުނެވެ. ކައިރި ކުރުމާއި އެކު ވަރަށް ބާރަށް އެލޯންޗުން ނުކުތް މީހަކު ހަޅޭއްލަވައިގަތެވެ.\n” ހުރިހާ އެއްޗެއް ދޫކޮށް ، އެންމެން ލޯންޗަށް ބަދަލްވޭ، ” އެއާއި އެކު އެ ލޯންޗުން ހަތަރު ފުލުހަކު ދޯންޏަށް އަރާ ކުޑަކުދިންނާއި އެކު އެންމެން ލޯންޗަށް އަރުވަން ފެށިއެވެ. އަދިވެސް ހިތްގައިމު ވަގުތު ނާދޭދޯއެވެ. މިއައީއެވެ. އަހަރެން ތެދުވާން އުޅެނިކޮށް ފުލުހަކު އަތް ދިއްކޮއްލާފައި އަންނާށޭ ބުންޏެވެ. އިސްއުފުލާ ބަލާލުމާއި އެކު އަހަރެންނަކަށް ވީގޮތެއް ނޭގުނެވެ. އެ ބިރުވެރިވަގުތު އެއީ އަހަރެންގެ ހިތުގައި ލޯބީގެ ހުޅުކޮޅު ރޮވާނެ ވަގުތުކަން ޤަބޫލްކުރާނީ ކިހިނެތް ހެއްޔެވެ.\n“އަވަސްކުރޭ ބޭފުޅާ” އޭނަ އަނެއްކާވެސް ތަކުރާރު ކޮއްލިއެވެ. އެއާއި އެކު އަހަރެން އެ އަތުގައި ހިފީ ދެން އެއަތުން ދޫކޮށްލުމެއް ނެތް ގުޅުމަކަށް އެދިގެންނެވެ. އޭނައަކީ މި ބިރުވެރިކަމުން މިންޖުވުމަށް މެދުވެރިކުރެއްވި ސަބަބަށް ވާތީއެއް ނޫނެވެ. އަދި އެއީ ފުލުހަކަށް ވާތީއެއްވެސް ނޫނެވެ. އެކަމަކު އެއީ ގުދުރަތުން އަހަރެންގެ ހިތުގައި މީހަކާދޭތެރޭގައި އިޝްޤީލޯބި އުފެދުމަށް މެދުވެރިކުރެއްވި ގޮތެވެ.\nކޮންމެ އަކަސް ލޯންޗް ނައްޓާލުމާއި އެކު އަހަރެން އޭނަ ހޯދަން ފެށީމެވެ. ކުރިމަތިން ފެންނަންތިބި މީހުންގެ ތެރޭގައި އެމޫނެއް ނެތެވެ. ދެން ފަހަތް ބަލާލަން އެބުރުނު ވަގުތު ދިޔައީ ސިއްސައިގެންނެވެ. އޭނަ އިނީ އަހަރުމެން ތިބި ސީޓް ފަހަތުގައެވެ. ބަލާލި އިރު އޭނަވެސް ބަލާލުމުން ހަތުކަޅި ހަމަވީއެވެ. ގަތް ލަދުން އަހަރެން އިސްޖަހާލައިގެން އިންގޮތައް އިނީއެވެ. ހުރައަށް ހޮސް އެންމެން ފޭބުމުން ދަތުރުވެރިންތައް އެމީހުންނާއި ސަލާމްކޮށް ޝުކުރު އަދާކުރިއެވެ. އަހަންނަކަށް އެވަރެއްވެސް ނުވިއެވެ. ވީވަރަކީ ލޯންޗް ލޮލުގެ ކޮޅަށް ދިޔަ ފަހުން އަތްހޫރާ ، “ބައި” އޭ ބުނެލީމެވެ. އެވެސް އިވުނީ އަހަންނަށް އެކަންޏެވެ. އެކަމަކު އެއީ އެއްމެ މީހަކަށް ބުނި އެއްޗެކެވެ.\nހުރައިގެ ހިތްގައިމު މާހައުލުން ހިނގާފައި ދިޔައިރު ދަތުރުވެރިންތައް ދިޔައީ ދޯނިމަތީގައި ދިމާވި ހާދިސާތަކާއި ބެހޭގޮތުން މަޝްވަރާކުރަމުންނެވެ. އެރަށުން ދިމާވި ބައެއް މީހުންނާއި ބައްދަލުކޮށްވެސް އެވާހަކަތައް ދައްކާފައިވެއެވެ. ނަމަވެސް މިހިތުގައި ފެށުނީ އިންތިޒާރެކެވެ. ބުނާކަށް ނުވެސްޖެހޭ، އެހެން ނޫން ހެއްޔެވެ. އެއީ ހިތުގައި ކުރެހިފައިމިވާ އެ ތަސްވީރުގެ އިންތިޒާރެވެ. އޭގައި ކުލަ ޖައްސައިދޭނެ ބައިވެރިޔާ ފެނުމަށް ގޮވާލާ ގޮވާލުމެވެ.\nނަމަވެސް އެއީ ކަނޑުމަތިން ދިމާވި މީހެކެވެ. ކޮން ރަށެއްގައި މަސައްކަތްކުރާ ކާކު ކަންވެސް އަހަންނަކަށް އެގެނީކީ އެއް ނޫނެވެ.\nއެއީ އަހަންނަށް އުމުރުގައި އެންމެ ފުރަތަމައަށް އެކަހަލަ އިޙްސާސެއް ކުރަންޖެހުނު ފަހަރުކަމުން، ދެން ހަދަންވީ ކިހިނެތް ކަމެއް ނޭގުނެވެ. ހުރާގައި އުޅޭ ދައްތަމެންގެ ގެއަށް ދިޔަގޮތައް ފެންވަރައިގެން އެނދަށްއަރާ އޮށޯވެ ވިސްނަން ފެށީމެވެ. އަހަންނަށް އެގަޑީގައި އޭނަ ފެނުނު ގޮތް ހަނދާންކުރަން ފެށީމެވެ. އޭނަ ގޮވާލި އަޑު ހަނދާނަށް ގެންނަށް މަސައްކަތް ފެށީމެވެ. އެވަރެއް ނޫނެވެ. ފޮތެއް ނަގައިގެން އަހަރެން ރަގަޅަށް ކުރަހަން ނޭގޭ ޙާލު ކުރެހޭތޯވެސް ބެލީމެވެ.\nމިހިރީ ވަރެއްވެފަތާއޭވެސް މީހުންނަށް އެގިއްޖެއްޔާ ބުނާނެއެވެ.\nހިތައް އެރިއެވެ. ކޮންމެވެސް ގޮތަކުން އޭނާގެ މައުލޫމާތު ލިބޭތޯ އުޅެންވީއެވެ. ނޫނީ އަހަންނަށް މީހެއްގެ ފިރިއެއް ދެކެވެސް ލޯބި ވެވި މޮޔަވެވި ދާނެއެވެ. އެދުވަހުގައި ކުޑަކޮށް ނިދާލުމަށްފަހު ހަވީރު ރަށުތެރެ ބަލާލަން ދައްތައާއި އެކު ނުކުތީމެވެ. ދައްތައަކީ އެރަށު މީހަކާއި އިދެގެން އެރަށުގައި އުޅޭތާ ގިނަ ދުވަސް ވެފައިވާ މީހެކެވެ. ފުރަތަމަ މަޢުލޫމާތު ހޯދަން އެންމެ އަޢުލާވަނީވެސް ދައްތަ ތާއެވެ.\nފުރަތަމަ ފެށީ ދުރުދުރުންނެވެ.\n“ދައްތާ މިރަށުގައި ލައިސަންސް ނެތިވެ ސައިކަލް ދުއްވޭތަ”\nދައްތަ: “ކިހިނެތްވީ، ޝައްފަ މިހާރު ސައިކަލް ދުއްވަން ވީދޯ”\nއަހަރެން ހުރީ ދައްތަ އަށް އެގިދާނެތީ ވަރަށް ހިތްނުތަނަވަސްވެފައެވެ.\n“ދެން ލައިސަން ނުނަގާ މީހުން ދުއްވާވެސް އުޅޭވިއްޔާ.. ހާއްސަކޮށް ރާއްޖެތެރޭގައި، ޕޮލިހުންވެސް ނޫޅޭ ދޯ މިރަށުގައި”\nދައްތަ: ” ނޫނޭ،، ފުލުހުން އުޅޭ އަދި ޗެކްވެސް ކުރޭ.. އެކަމް ދުއްވާ މީހުން ހަމަ ދުއްވާ”\n” އޯނ.. އެހެންވީ އިރު އަހަރުމެންވެސް ގެނައީ މިރަށުގައި އުޅޭ ފުލުހުންދޯ” އަހަރެން މަސައްކަތްކުރީ ކައިރި މަގަކުން މަޢުލޫމާތު އަވަހަށް ހޯދުމަށެވެ.\nދައްތަ: ” ނޫނޭ.. މިރަށުގައި ނޯވޭ ޕޮލިސް ލޯންޗެއް،އެއީ ތުލުސްދޫގައި އޮންނަ ލޯންޗެއް.. ކޮއްކޮ ހާދަ ފުލުހުންގެ މަޢުލޫމާތު ހޯދައޭ. ވަޒީފާއެއް ދޯ ހޯދަންވީ އެތަނުން”\n” އާނދޯ..” ސަމާސާ ރާގަކަށް އަހަރެން ހީލީ ކަންބޮޑުވެފައި ހުރެގެންނެވެ. އެއީ މިރަށުގައި އޭނަ ނޫޅޭކަމަށް އިޙްސާސްވާން ފެށުމުންނެވެ.\nދެން އެހެންގޮތެއް ވިސްނަންވީ ދޯއެވެ. އެންމެ ރަގަޅީ މިރަށު ޕޮލިސް ސްޓޭޝަނުގެ މުވައްޒަފަކާއި “ފްރެންޑް” ވެލުމެވެ. އެކަމަކު އަހަރެން މިއައީ އޭލެވެލް ނިންމިގޮތައް ޗުއްޓީއަކަށެވެ. ކުޑަދުވަސްކޮޅެއްގައި އެ މައުލޫމާތު ހޯދުން ވާނީ ބުރަ މަސައްކަތަކަށެވެ. އެކަމަކުއަހަންނަކީ އަބަދުވެސް އަހަރެން ބޭނުންވާ ކަމެއް ޙާސިލްކޮށްފައި ނޫނީ ހުއްޓާލުމުގެ ގަސްތުކުރާ މީހެއް ނޫނެވެ. (ނުނިމޭ)\nSomething unique I found here.. Interesting\nYaaa …… v cute…\nReethiviyakas keehkuraany enmekiyaahihvaa hisaabun ninmaalaane mivaahaka ahves vaany evarukanneyge\nAlhe kobaatha loabeegaa hahyyaruvefaa enme kiyaa hithun hunna iru story nuen genes dheyne v foohi mivaahaka ah ehn nahadhachey\nV foohi vaahathakah vaaeh nuvaadh neyge\nV salhi. Hama ?\nhiyhama eh nujehey…maa avahee ninmaa laaleh…\n“Taxi” kiaa hithun huttaaevaahaka ah vee goiy ves neygunu… mi ee varah thafaathu varah reethi vaahaka eh kamh vaahakaige feshun kiaaleema ingey pls up log dhevvaa avahah.\nUp koh ***\nYes upkohdheynan miadhu ekamaa haasnuvey\nWen nxt part is uploading????\nVvvv unique mi vaahka……avahsh up kuraaanyaaa gina myhnge thaa eeedhu libeyyyne…???????\nnice i love this and and i am also from k.huraa.\nBashuhtihje…. Whataromantic one\nހިތާމަ ލޯބި October 27, 2018\nދީނީ ލޯބި September 19, 2015


ރައީސް އޮފީހުގެ ބައެއް އިސް ވެރިންނަށް ތުހުމަތުކޮށް ދިޔަރެސް ނޫހުން ޝާއިޢު ކޮށްފައިވާ ރިޕޯޓާގުޅޭ ނޫސްބަޔާން - The President's Office\n20 މޭ 2021، ރިފަރެންސް: 2021-007\nރައީސުލްޖުމްހޫރިއްޔާގެ އޮފީހުގެ ފޮރިން ރިލޭޝަންސް އޮފީހުގެ ސެކްރެޓަރީގެ މަޤާމުގައި ހުންނެވި ޞަބްރާ އިބްރާހީމް ނޫރައްދީނާއި، ރައީސުލްޖުމްހޫރިއްޔާގެ އޮފީހުގެ ނޭޝަނަލް ސެކިއުރިޓީ އެޑްވައިޒަރސް އޮފީހުގެ ސެކްރެޓެރީގެ މަޤާމުގައި ހުންނެވި ޢާއިޝަތު ނޫޝީން ވަޙީދާ ގުޅޭ ގޮތުން އެއްވެސް އަސާސެއް ނެތް ދޮގު ތުހުމަތުތަކެއްކޮށް، ދިޔަރެސް ނޫހުން ޝާއިޢުކޮށްފައިވާ ރިޕޯޓާގުޅޭ ގޮތުން ދަންނަވަމެވެ.\n"ރައީސް އޮފީހުން ކުރާ އިންޓެލިޖެންސް އޮޑިޓުގައި ކަންބޮޑުވާންޖެހޭ އެތައް ކަމެއް!" ނަމުގައި ދިޔަރެސް ނޫހުން ޝާއިޢުކޮށްފައިވާ މި ރިޕޯޓަކީ ޙަޤީޤަތާ ޚިލާފު ދޮގު މަޢޫލޫމާތު ހިމެނޭ ރިޕޯޓެކެވެ. މި ރިޕޯޓަކީ، ސަރުކާރުގެ އިސްވެރިންނާ ބެހޭގޮތުން ދޮގު ޚަބަރާއި މަޢުލޫމާތު ފެތުރުމަށް ތައްޔާރުކޮށްފައިވާ ރިޕޯޓެއްކަންވެސް ފާހަގަކުރަމެވެ.\nރައީސުލްޖުމްހޫރިއްޔާގެ އޮފީހުގެ ވަޒީފާއަކަށް މީހަކު ހަމަޖެއްސުމުގެ ކުރިން އެމީހަކާބެހޭ ގޮތުން ސާފުކުރަންޖެހޭ މަޢުލޫމާތާއި ކުށުގެ ރެކޯޑު ކަނޑައެޅިފައިވާ އުޞޫލުން ބަލައި، ސާފުކުރެއެވެ. މިގޮތުން، ޞަބްރާ އިބްރާހީމް ނޫރައްދީނާއި ޢާއިޝަތު ނޫޝީން ވަޙީދު މި އޮފީހުގެ ވަޒީފާއަށް އަޢްޔަނުކޮށްފައިވަނީ ޤަވާއިދުން ބަލަންޖެހޭ އެންމެހައި ކަންކަމާއި ކުށުގެ ރެކޯޑުވެސް ސާފުކުރުމަށްފަހުގައިކަން ފާހަގަކުރަމެވެ.\nރާއްޖޭގައި އިންޓެލިޖެންސްގެ މަސައްކަތް މިހާރެކޭ އެއްފަދައިން ކުރިޔަށް އޮތް ދުވަސްތަކުގައިވެސް ކުރާނީ ފުލުހުންނާއި ސިފައިންގެ އިތުރުން މިހާރުވެސް އެކަން ކުރަމުންދާ އިދާރާ ތަކުންނެވެ. އަދި، މި ރިޕޯޓުގައިވާ ފަދައިން އެ މުއައްސަސާތަކަށް އޮތް ބާރުތައް ހަނިކޮށް ރައީސުލްޖުމްހޫރިއްޔާގެ އޮފީހުގެ ބެލުމުގެ ދަށުން މިފަދަ އިދާރާއެއް ހިންގާނެ ކަމަށް މި ރިޕޯޓުގައި ބަޔާންކޮށްފައި އޮތް އޮތުމަކީ ކަނޑައެޅިގެން ދޮގެކެވެ.\nމިމަހުގެ6ވަނަ ދުވަހު ރައްޔިތުންގެ މަޖިލީހުގެ ރައީސް، ރައީސް މުޙައްމަދު ނަޝީދަށް ދިން ޓެރަރިސްޓް ޙަމަލާއާ ގުޅިގެން ޓެރަރިޒަމާ ގުޅޭ އިންޓެލިޖެންސް އިދާރާތަކުގެ އޮޑިޓެއް ހެދުމަށް ސަރުކާރުން ނިންމާފައިވަނީ ވަރަށް މުހިންމު މަޤްޞަދެއްގައެވެ. މިމަސައްކަތް ކުރަމުން ގެންދަވާ ކޮމިޓީގެ މެންބަރުންގެ ނަޒާހަތްތެރިކަމަށް ސުވާލު އުފައްދައި، މަސައްކަތް ކުރިއަށް ގެންދިއުމަށް ބުރޫއަރާ ފަދަ މޭރުމަކުން ދިޔަރެސް ނޫހުން ދޮގު މަޢުލޫމާތާއި ޚަބަރު ފެތުރުމަކީ، ރައްޔިތުންގެ މެދުގައި ފިތުނައަށް މަގުފަހިކޮށް، ކަންބޮޑުވުމާއި ނުތަނަވަސްކަން އުފެއްދުންކަންވެސް ފާހަގަކުރަމެވެ.\nދިވެހި ސަރުކާރުން ޤަބޫލުކުރާ އަސާސަކީ، ނޫސްވެރިންގެ މިނިވަންކަމާއި، ފާޑުކިޔުމާއި އިދިކޮޅު ފަރާތުން ދެކޭގޮތް ހާމަކުރުމުގެ ޙައްޤަކީ ކޮންމެ މީހަކަށްމެ ލިބިގެންވާ ޙައްޤެއް ކަމަށެވެ. ނޫސްވެރިންނަކީ ވަކި އަޚްލާޤީ ހަމަތަކަކާއި ސުލޫކީ މިންގަނޑުތަކަކަށް ތަބާވާ ބަޔަކަށްވާތީ، ކުރިޔަށް އޮތްތާނގައިވެސް މި ހަމަތަކާއި އުޞޫލުތަށް ހިފެހެއްޓުމަށް އިލްތިމާސްކުރަމެވެ.


SunOnline: Messi badhalu kurumugai zaathee kameh neih: Pochettino\nޕޮޗެޓީނޯއަށް ނުރުހުން އަމާޒުކޮށް، މެސީ ދަނޑުން ފައިބައިގެން ދަނީ ---\nނިމިގެންދިޔަ ޓްރާންސްްފާ މާކެޓުގައި ބާސެލޯނާ ދޫކޮށް ޕީއެސްޖީއަށް ބަދަލުވި އާޖެންޓީނާގެ ލިއޮނެލް މެސީ ރޭ ލިޔޯންއާ ދެކޮޅަށް ކުޅުނު މެޗުގައި ބަދަލު ކުރީ އެއްވެސް ޒާތީ ކަމެއް އޮވެގެން ނޫން ކަމަށް އެ ޓީމުގެ ކޯޗު މޯރީސިއޯ ޕޮޗެޓީނޯ ބުނެފިއެވެ.\nމެސީ ޕީއެސްޖީއަށް ބަދަލުވުމަށްފަހު ކުޅުނު ތިންވަނަ މެޗުގައި ރޭ އޭނާ ވަނީ ދެވަނަ ހާފުގެ މެދަކާ ހަމައިން ބަދަލުކޮށްފައެވެ. ދެ ޓީމު ވެސް އެއް ގޯލާ އެކު މޮޅަކަށް ހަނގުރާމަ ކުރަމުން ދިޔަވަގުތު މެސީ ބަދަލު ކުރުމުން އޭނާގެ މޫނުމަތިން ވަނީ މާޔޫސްކަން ފެނިފައެވެ. އަދި އޭނާ ފައިބައިގެން ދަމުން ދިޔައީ ކޯޗު ޕޮޗެޓީނޯއާ ސަލާމް ވެސް ނުކޮށެވެ.\nޕީއެސްޖީއަށް ބަދަލުވުމަށްފަހު މެސީއަށް މިހާތަނަށް އެއްވެސް ގޯލެއް ޖެހިފައި ނުވާ އިރު، ރޭގެ މެޗުގައި ޖުމުލަކޮށް އޭނާ ވަނީ ރަނގަޅު ކުޅުމެއް ކުޅެފައެވެ. މެޗުގައި ހަ ޝޮޓެއް މެސީ ހެދިއިރު، މިފަހަރުގެ ލީގުގައި އެންމެ ގިނަ ޝޮޓް މެޗެއްގައި ހެދި ކިލިއަން އެމްބާއްޕޭއަށް ހެދިފައިވަނީ ހަތް ޝޮޓެވެ.\nމީގެ އިތުރުން މެސީ ވަނީ ރޭ ޖެހި ފްރީ ކިކެއް ދަނޑީގައި ޖަހައިފައެވެ. އަދި އެހެންމެ އޭނާ ވަނީ 83 އިންސައްތަ އެކުއެރަސީއާ އެކު 48 ޕާސް ޖަހައިފައެވެ.\nނަމަވެސް އެންމެ މުހިއްމު ވަގުތު މެސީ ބޭލުވުމުން ކޯޗު ޕޮޗެޓީނޯއަށް ގިނަ ބަޔަކު ވަނީ ފާޑުކިޔައިފައެވެ. އަދި މެސީ ބޭލުވުމުން އޭނަގެ އަމަލުތައް ހުރިގޮތުން ދޭހަވަނީ ޕޮޗެޓީނޯއާ މައްސަލައެއް ޖެހިފައިވާކަން ކަމަށް ބައެއް ސަޕޯޓަރުން ވަނީ ބުނެފައެވެ.\n"ކޯޗުން ދަނޑު ބޭރުގައި ތިބެނީ އެއިރެއްގައި އޮތް ސްކޮޑާ ދޭތެރޭ ގޮތް ނިންމަން. ކޯޗުން ނިންމާ ނިންމުމަކީ ބައެއް ފަހަރު ބަލަން ތިބޭ މީހުންނަށް އެންމެ ރަނގަޅު ނިންމުމަށް ނުވެދާނެ،" ރޭގެ މެޗަށްފަހު ނޫސްވެރިންނާ ވާހަކަ ދައްކަމުން ޕޮޗެޓީނޯ ބުންޏެވެ.\n"އަހަރެން އޭނާ ގާތު [މެސީ] އެހިން ކިހިނެތްތޯ. އޭނާ ޖަވާބުގައި ބުނީ މައްސަލައެއް ނޫޅޭ ކަމަށް. އަހަރެން މެސީއާ ދޭތެރޭ އެއްވެސް ހިތްބުރަކަމެއް އަދި ޒާތީކަމެއް ވެސް ނެތް،" ޕޮޗެޓީނޯ ބުންޏެވެ.


BREAKING : Ingireysi Vilaathu Ge Health Minister Ves Fassi (Positive) Vejje - Vaguthu\nކޮވިޑް-19 : އިނގިރޭސިވިލާތުގެ ހެލްތު މިނިސްޓަރުވެސް ފައްސިވެއްޖެ\nއިނގިރޭސިވިލާތުގެ ހެލްތު މިނިސްޓަރު ކަމުގައިވާ މެޓް ހެންކޮކް ވެސް ނުރައްކާތެރި ވަައިރަސް ކޮވިޑް-19 އަށަ ފައްސި (ޕޮސިޓިވް) ވެއްޖެއެވެ.\nމީގެ އިރުކޮޅެެއް ކުރިން މެޓް ކުރެއްވި ޓްވީޓެއްގައި ވިދާޅުފައި ވަނީ ސިއްހީ މާހިރުންގެ ލަފާގެ މަތިން އޭނާ ވައިރަހަށް ޓެސްޓު ހަދާފައިވާ ކަމަށާއި އަދި ނަތީޖާތައް ދައްކާ ގޮތުން އޭނާ ވައިރަހަށް ފައްސިވެފައިވާ ކަމަށެވެ.\nމެޓް އިތުރަށް ވިދާޅުވީ އޭނާގެ ހާލު ރަނގަޅު ކަމަށާއި އަދި މި ދަނޑިވަޅުގައި ކުރަން ޖެހޭ މަސައްކަތްތައް ގޭގައި އެކަހެރިވެގެން (ސެލްފް އައިސޮލޭޝަން) ގައި ހުރެގެން ކުރިއަށް ގެންދާނެ ކަމަށެވެ.\nމިއަދު އިނގިރޭސިވިލާތުގެ ބޮޑުވަޒީރު ބޯރިސް ޖޯންސަންވެސް ވަނީ ކޮވިޑް-19 އަށް ފައްސިވެފައެވެ. އެކަން ހާމަ ކުރަމުން ބޯރިސް ކުރެއްވި ޓްވީޓެއްގައި ވިދާޅުވެފައި ވަނީ ވައިރަހުގެ އަލާމާތްތައް ފެނުމުން އޭނާގެ މެޑިކަލް އޮފިސަރުގެ ލަފާ އާއި އެއްގޮތަށް ވައިރަހަށް ޓެސްޓު ކޮށްފައިވާ ކަމަށާއި އަދި ޓެސްޓުގެ ނަތީޖާ ފައްސިވެފައިވާ ކަމަށެވެ.\nބޯރިސް އާއި މެޓްގެ އިތުރުން އިނގިރޭސިވިލާތުގެ ޝާޙީ އާއިލާ އަށަ ނިސްބަތްވާ ޕްރިންސް ޗާލްސް ވެސް ވަނީ މިދިޔަ ހަފްތާގެ ތެރޭގައި ވައިރަހަށް ފައްސިވެފައެވެ. ރާނީ އެލިޒަބެތް އަށް ފަހުގައި ދެން އެ ގައުމުގެ ތަހުތާއި ހަވާލުވުމަށް ހަމަޖެހިފައިވާ ޕްރިންސް ޗާލްސް މިވަގުތު ހުންނެވީ ޝާޙީ އާއިލާގެ ގަނޑުވަރުގައި އެކަހެރި ވެގެންނެވެ. އަދި އެބޭފުޅާ އަށް ބޭނުންވާ ފަރުވާވެސް އަންނަނީ ދެމުންނެވެ.


Ziney Kuri Indonesia Anhenehgge Gaigai 100 Ethifaharun Hahdhu Jahaifi - Vaguthu\nޒިނޭ ކުރި އިންޑޮނޭޝިއާ އަންހެނެއްގެ ގައިގައި 100 އެތިފަހަރުން ހައްދު ޖަހައިފި\nޒިނޭ ކުރި ކަން ސާބިތުވި އިންޑޮނޭޝިއާ އަންހެނެއްގެ ގައިގައި 100 އެތިފަހަރުން ހައްދު ޖަހައިފިއެވެ.\nއިންޑޮނޭޝިއާގެ ކޯޓަކުން މިދިޔަ ބުރާސްފަތި ދުވަހު ވަނީ، ބަދުއަހުލާގީ އަމަލު ހިންގި ކަމުގެ ކުށުގައި 100 ފަހަރު އަންހެން މީހާގެ ގައިގައި ހައްދު ޖަހަން އަމުރުކޮށްފައެވެ. އަދި އޭނާ ގުޅުން ހިންގި ކަމަށް ބުނާ ފިރިހެން މީހާ ކުށަށް އިއުތިރާފް ނުވުމުން އޭނާގެ ގައިގައި ޖަހާފައި ވަނީ 15 އެތިފަހަރު ކަމަށް ރިޕޯޓްތައް ބުނެއެވެ.\nއިންޑޮނޭޝިއާގެ ކޮންޒަވޭޓިވް އަޗޭ ޕްރޮވިންސްގައި މިކަން ހިނގިރު، އެ ސްޓޭޓަކީ ޝަރީއާ ގާނޫނަށް ތަބާވާ ސްޓޭޓެކެވެ. އަދި އެ ސަރަހައްދުގައި ހައްދު ޖެހުން ފަދަ އަދަބުތައް ދިނުމަކީ އާންމު ކަމެއް ކަމަށް ރިޕޯޓްތައް ބުނެއެވެ.\nއޭއެފްޕީން ރިޕޯޓުކޮށްފައިވާ ގޮތުގައި އަންހެން މީހާގެ ގައިގައި ޖަހާފައިވަނީ ކައިވެނިން ބޭރުން ގުޅުން ހިންގި ކަމުގެ ކުށުގައެވެ. އަދި އޭނާ ވަނީ ފިރިހެން މީހާ އާއިއެކު ޖިންސީ ގުޅުން ހިންގި ކަމަށް އިއުތިރާފްވެސް ވެފައެވެ.\nއެ އަންހެން މީހާގެ ގައިގައި ހައްދު ޖެހުން ކުރިއަށް ދިޔަ ގަޑީގައި މަންޒަރު ބަލަން ތިބި މީހުން ބުނާ ގޮތުގައި، އޭނާގެ ގައިގައި ޖަހަމުން ދިޔަ ވަގުތު ވޭނުގައި އުޅޭތީ، ވަގުތުކޮޅަކަށް އެކަން ހުއްޓުވަން ޖެހުނެވެ.\nއިރުމަތީ އަޗޭގެ ޕްރޮސެކިއުޓަރގެ އޮފީހުގެ ޖެނެރަލް އިންވެސްޓިގޭޝަން ޑިވިޝަންގެ ވެރިޔާ އިވާން ނައްޖާރު އަލާވީ އޭއެފްޕީއަށް ވިދާޅުވީ، ކައިވެނިވެސް ކޮށްގެން އުޅޭ އެ އަންހެން މީހާއަށް އަދަބު ދީފައި ވަނީ ކައިވެނިން ބޭރުން ޖިންސީ ގުޅުން ހިންގިކަމަށް ތަހުގީގުގެ ތެރެއިން އިއުތިރާފުވުމުން ކަމަށެވެ.\nއެ ތުހުމަތު ކުރެވޭ ކައިވެނި ކޮށްގެން އުޅޭ އެ ފިރިހެން މީހާގެ މައްޗަށްވެސް ވެސް 30 އެތިފަހަރުން ހައްދު ޖެހުމަށް ހުކުމް ކުރި ނަމަވެސް އޭނާގެ ގައިގައި ޖަހާފައި ވަނީ 15 ފަހަރެވެ. އެއީ ހުރިހާ ތުހުމަތަކަށް އިންކާރު ކުރާތީއާއެކު، އޭނާ އަސްލު އެ ކުށް ކުރީ ތޯ ނުވަތަ ނޫންތޯ ފަނޑިޔާރުންނަށް ކަނޑަނޭޅޭތީ ކަމަށް ރިޕޯޓްތައް ބުނެއެވެ.\nއިންސާނީ ހައްގުތަކާއި މަދަނީ ހައްގުތަކަށް މަސައްކަތް ކުރާ ގިނަ ޖަމާއަތްތަކުން މިފަދަ ކަންކަމާއި ވަރަށް ބޮޑަށް ދެކޮޅަށް ވާހަަކަދައްކާކަން ފާހަގަކޮށްލަން ޖެހެއެވެ.\nއިންޑޮނޭޝިއާގެ ސުމަޓްރާ އަށް ބާރުގަދަ ބިންހެލުމެއް\nއިންޑޮނޭޝިއާގެ ވެރިރަށުގެ ގޮތުގައި ކަލިމަންޓާން ހަމަޖައްސަނީ\nޖެނުއަރީ 15, 2022 18:38\n"އިންސާނީ ހައްގުތަކާއި މަދަނީ ހައްގުތަކަށް މަސައްކަތް ކުރާ ގިނަ ޖަމާއަތްތަކުން މިފަދަ ކަންކަމާއި ވަރަށް ބޮޑަށް ދެކޮޅަށް ވާހަަކަދައްކާކަން ފާހަގަކޮށްލަން ޖެހެއެވެ" މީ ކޮންމެހެން ފާހަގަކުރަންޖެހޭ ކަމެއްނޫން...ކޮސްގޮވާ މީހުންގެ ވާހަކަ ގެންނާކަށް ނުޖެހޭ. އެއަށްވުރެ ބުނަންޖެހޭނީ، މިއީ އިސްލާމް ދީނުގައި އަންގަވާފައިވާ އެންމެ އިންސާފުވެރި އެންމެ މަސްލަޙަތު ހުރި ގޮތްކަމުގަ. އެކަމަށް ދަލީލުކުރާ ޤުރްއާންގެ އާޔަތެއް ނޫނީ ޙަދީޘެއް ވެސް ގެނެވިދާނެ މިކަހަލަ ކަންކަމުގަ.\nޖެނުއަރީ 15, 2022 18:46\nހުރިހާ އަނިޔާއެއް އަންހިންމީހާއަށް.. އެކަމު ދެމީހުންވެގެން އެކަމެއްކުރަނީ..\nޖެނުއަރީ 16, 2022 09:10\nމަރީ ދެލޯފުޅާ..ތިކަމާ ކަންބޮޑުނުވޭ..ފިރިހެންމީހާ ދުނިޔޭގެ ލަދަށް އިއުތިރާފް ނުވެ އުޅުނަސް އޭނަ އެކުރި ކުށަށް އަދަބު ލިބޭނެ.. އޭނަ އުންމީދުވެސް ނުކުރާފަދަ ގޮތަކަށް މިދުނިޔޭގަވެސް އަދި އާޚިރަތް ދުވަހުވެސް އެކަމުގެ އުޤޫބާތާ ކުރިމަތިލާން ޖެހޭނެ ކަމީ ޝައްކެއްވެސް އޮތް ކަމެއް ނޫން...އެކަމަކު އިޚްލާސްތެރި ތައުބާއަކުން ތައުބާ ވެއްޖެނަމަ މާތްﷲ އެއަޅެއްގެ ފާފަތައް ފުއްސަވާ ދެއްވާނެކަމީވެސް ޤަބޫލުކުރަން ޖެހޭ ހަޤީޤަތެއް.\nޖެނުއަރީ 15, 2022 19:05\nﷲއަކްބަރް އިސްލާމްދީންއަކީ އެއްމެމަތިވެރިދީން\nލާދީނީން ވަރައް ގައިހިރުވާނެ.\nޖެނުއަރީ 15, 2022 19:07\nމި ކަން ކަން ކޮޕީ ކުރާކައް ނޭނގޭނެ މި ރާއްޖެއިން\nޖެނުއަރީ 15, 2022 19:25\nމިރާއްޖޭގައި ބޮޑެތި ބޭފުޅުން ސްޓޭޓް މިނިސްޓަރުން އަދި ކުދިން ގެސްޓް ހައުސް ތަކައް ގޮވައިގެން ދިޔަޔަސް މައްސަލަ ނުބަލާނެ އެހެން ވީމަ އޯކޭނު...\nޖެނުއަރީ 15, 2022 19:32\nރާއްޖޭޭގަ ވެސް ޒިނޭޭ ކުރާާ މީީހާާގެ ގައިގައި ހައްދު ޖަހާާނަމަ ދެވަނަ މީީ ހަކަށް ޒިނޭޭ ކުރާކަށް ނުކެރޭޭނޭ.\nޖެނުއަރީ 15, 2022 19:43\nޝަރީއާގަ އޮންނަނީ ކައިވެނިކޮށްގެން އުޅޭ މީހުން ޒިނޭކުރީމަ ރަޖަމް ކުރުން ކަމަށް މަ ހީކުރީ\nޖެނުއަރީ 16, 2022 08:57\nރަނގަޅު ވާހަކައެއް..ރަސޫލާ ޞައްލަﷲ ޢަލައިހި ވަސައްލަމްގެ ޒަމާނުގަވެސް ކައިވެނި ކޮށްގެން ހުރެ ޒިނޭކުރި ކަމަށް އަމިއްލައަށް އިއުތިރާފްވި އަންހެނަކަށްވެސް ހުކުމް ކުރެއްްވީ ތިބުނިހެން.\nޖެނުއަރީ 15, 2022 20:27\nއެހިސާބުން ނިމުނީ ނޫންތޯ. އިސްލާމީ ޝަރީޢަތް ކިހާ ލުއިތޯ. ވަޟުޢީ ޤާނޫނުންނަމަ 15 އަހަރުގެ ޖަލުޙުކުމެއް. ﷲ ގެ ޝަރީޢަތަށްވުރެ ފުރިހަމަ އިންސާނުންނަށްވެސް ލުއި ޝަރީޢަތެއް ނުވެ. ﷲ އަކްބަރު\nޖެނުއަރީ 17, 2022 10:26\nއަދި އޭނާ ގުޅުން ހިންގި ކަމަށް ބުނާ ފިރިހެން މީހާ ކުށަށް އިއުތިރާފް ނުވުމުން އޭނާގެ ގައިގައި ޖަހާފައި ވަނީ 15 އެތިފަހަރު ކަމަށް ރިޕޯޓްތައް ބުނެއެވެ.\nއަންހެންމީހާ އެކަނި ޒިނޭކުރެވޭތަ؟!


STELCO AMSA Furathama Handball Mubaaraathuge Finalah RK Dhathurukoffi | ungoofaaru.com\nބަނޑޭރިގަނޑު/ކުޅިވަރު/ސްޓެލްކޯ އަމްސާ ފުރަތަމަ ހޭންޑްބޯލް މުބާރާތުގެ ފައިނަލަށް އާރުކޭ ދަތުރުކޮށްފި\nމުނާޒު މުޙައްމަދު 8 ޖަނަވަރީ 2021\nރޯޔަލް ނައިޓްސް ސްޕޯރޓްސް ކްލަބް\nއެސޯސިއޭޝަން ފޯރ މަތިވެރި ސްޕޯރޓްސް އެންޑް އެވައާރނަސް (އަމްސާ) ގެ 14 ވަނަ އަހަރީ ދުވަހާއި ގުޅުވައިގެން އެޖަމުޢިއްޔާގެ ފަރާތުން ކުރިއަށް ގެންދާ ޑެވޮންޑޭލް އަމްސާ އަހަރީ ކުޅިވަރު ފެސްޓިވަލް 2020 ގައި ހިމެނޭ ސްޓެލްކޯ އަމްސާ ފުރަތަމަ ހޭންޑްބޯލް މުބާރާތް 2020 ގެ ފައިނަލުގެ ފުރަތަމަ ޖާގަ ރޯޔަލް ނައިޓްސް ސްޕޯރޓްސް ކްލަބު ހޯދާފިއެވެ.\nއެމް،އެސް ހޭންޑްބޯލް ޓީމް\nމިމުބާރާތުގެ ފައިނަލަށް އާރުކޭ ޓީމު ދިޔައީ މިއަދު ހެދުނު 6:50 ގައި އއ.މަތިވެރި ހޭންޑްބޯލް ކޯޓުގައި ކުޅެވުނު މެޗު7ލަންޑު3ލަނޑުން އެމް،އެސް ހޭންޑްބޯލް ޓީމު ބަލިކޮށްގެންނެވެ.\nއާރު ކޭ ޓީމުން މިއަދުގެ މެޗުގައި ގޯލްތައް ޖަހާދިން ކުޅުން ތެރިންނަށް ބަލާއިރު ފާޠިމަތު އަނޫޝާ އާއި ރިސްނާ މުޙައްމަދު މިއިން ކޮންމެ ކުޅުންތެރިއެއް2ގޯލް ކާމިޔާބު ކުރިއެވެ. އަނެއް3ގޯލް ޖެހީ، ޝިފްޒާ އިބްރާހީމާއި، ނާދިސާ ޢީސާ އާއި އަދި ލިޒުނާ އިބްރާހީމެވެ.\nއެމްއެސް ހޭންޑްބޯލް ޓީމުން ގޯލް ޖަހާދިން ކުޅުންތެރިންނަކީ ލުޖައިނާ މުޙައްމަދާއި، ފާޠިމަތު ޝައިޙާ އާއި އަދި އައިމިނަތު ވިރާޝާ އެވެ. މިއިން ކޮންމެ ކުޅުންތެރިއަކު ގޯލެއް ކާމިޔާބު ކޮށްދިނެވެ.\nމިމެޗުގެ ކްއީން އޮފް ދަ މެޗަކަށް ހޮވިފައިވަނީ ރޯޔަލް ނައިޓްސް ސްޕޯރޓްސް ކްލަބަށް މިމެޗުގައި މޮޅުކުޅުމެއް ދައްކާ2ގޯލް ކާމިޔާބުކުރި އެޓީމުގެ ޖާޒީ ނަންބަރު 10 ފާޠިމަތު އަނޫޝާއެވެ.\nި މެޗުގެ ކުއީންއޮފްދަ މެޗް އާރްކޭގެ ޖާޒީ ނަންބަރު 10 ފާޠިމަތު އަނޫޝާ\nޑެވޮންޑޭލް އަމްސާ އަހަރީ ކުޅިވަރު ފެސްޓިވަލް 2020 ގައި ހިމެނޭ ސްޓެލްކޯ އަމްސާ ފުރަތަމަ ހޭންޑްބޯލް މުބާރާތުގެ ގުރޫޕް ސްޓޭޖްގެ ފަހު މެޗު މިއަދު ހަވީރު 4:30 ގައި އޮންނާނެ އެވެ. މިމެޗުގައި ބައްދަލު ކުރާނީ އެމްއެސް ހޭންޑްބޯލް ޓީމާއި، ކަނބަލުން ހޭންޑްބޯލް ޓީމެވެ. މިމެޗުން މޮޅުވާ ބަޔަކު މިމުބާރާތުގެ ފައިނަލުގެ ދެވަނަ ޖާގަ ކަށަވަރުވާނެއެވެ.\nސްޓެލްކޯ އަމްސާ ފުރަތަމަ ހޭންޑްބޯލް މުބާރާތް 2020 ގެ ފައިނަލް މެޗު ކުޅުމަށް ހަމަ ޖައްސާފައިވަނީ މާދަމާ ހަވީރު 4:30 ގައި އއ.މަތިވެރި ހޭންޑްބޯލް ކޯޓުގައެވެ.


Maldivian ge office eh Trivandrum gai hulhuvaifi\nގައުމީ އެއާލައިން، މޯލްޑިވިއަންގެ އޮފީހެއް ޓްރިވެންޑްރަމްގައި ހުޅުވައިފި އެވެ.\nކަސްޓަމަރުންނާ ވީހާވެސް ގާތުން ޚިދުމަތް ދިނުމުގެ ބޭނުމުގައި ހުޅުވި މި އޮފީސް، ހުޅުވައިދެއްވީ ރާއްޖެއިން އިންޑިއާއަށް ކަނޑައަޅާފައިވާ ސަފީރު އައިޝަތު މުހައްމަދާ، މޯލްޑިވިއަންގެ ޑެޕިއުޓީ މެނޭޖިން ޑިރެކްޓަރު އައިޝަތު ޖެނީފާ އެވެ.\nއަވަސްއަށް މައުލޫމާތު ދެއްވަމުން އައިލެންޑް އޭވިއޭޝަންގެ ޕަބްލިކް ރިލޭޝަންސް މެނޭޖާ މޫސާ ވަސީމް ވިދާޅުވީ 11 އަހަރަށްފަހު ޓްރިވެންޑްރަމްގައި ހުޅުވުނު މި އޮފީހާއެކު ކަސްޓަރުންނަށް ޚިދުމަތް ހޯދުމުގައި އިތުރު ފަސޭހަތަކެއް ލިބިގެންދާނެކަމަށެވެ. އަދި މޯލްޑިވިއަންގެ އޮފީސްތަކުން ދެމުންދާ ހުރިހާ ޚިދުމަތްތަކެއް ޓްރިވެންޑްރަމްގައި ހުޅުވުނު އޮފީހުންވެސް ލިބޭނެކަމަށެވެ.\n"އާންމުކޮށް އަޅުގަނޑުމެންގެ އޮފީސްތަކުން ދެމުންދާ ހުރިހާ ޚިދުމަތެއް ލިބެން ހުންނާނެ އެކޮޅުންވެސް. މި ހުޅުވުނު އޮފީހާއެކު އަޅުގަނޑުމެންގެ ކަސްޓަމަރުންނަށް ސީދާ ގޮތުން ގުޅާލެވޭނެ ފުރުސަތެއް މި ފަހިވެގެންދިޔައީ." މޫސާ ވަސީމް ވިދާޅުވިއެވެ.\nމޯލްޑިވިއަންއިން ގެންދަނީ ޓްރިވެންޑްރަމަށް ކޮންމެ ދުވަހަކުވެސް ދަތުރުކުރަމުންނެވެ. އަދި ޗެންނާއީއަށްވެސް ގައުމީ އެއާލައިނުން އުދުހެމުންދާއިރު، ވަރަށް އަވަހަށް ކޮޗިން ދަތުރުތައްވެސް ފެށުމަށް އެ ކުންފުނިން ދަނީ އެންމެ ފަހުގެ ތައްޔާރީތައް ވަމުންނެވެ.